ދިރިއުޅުން އަލިކޮށްދިން 11 – Esfiya – Dhivehi Vaahaka Site\nދިރިއުޅުން އަލިކޮށްދިން 11\n- by kudhoo - 35- September 24, 2020\nމާހިލްގެ ހިތައް އަރާނީވެސް ކީކޭ ހެއްޔެވެ. ލުމާ ލަދުގަންނަން ވެސް ފަށައިފިއެވެ. މިއަދަކީ އަނެއްކޮޅުން ހުރިހާ ސްޓާފުންގެ މީޓިންގ ވެސް އޮންނަ ދުވަހެވެ. މިކަންތަކަށް ފަހު އަނެއްކާވެސް މާހިލްއާ ކުރިމަތިލާން ޖެހުނީއެވެ. ދެބަޔަށް ވަކިން ހަދާފައިވާ ތަނެއް ހުރެ އެތަނުގައި ބޮޑު އަކުރުން ވަކިވާހެން ނަން އަޅައިފައި ހުއްޓާވެސް ލުމާއަށް ކުރެވުނު ކަންތަކުން އަވަހަށް އެތަނުން ނިކުމެގެން ދާންވެސް ހިތައް އެރިއެވެ. އެންމެންގެ ދިމާ ކުރުންތަކާވެސް ކުރިމަތިލާން ޖެހުނީއެވެ. ސައިގަޑީގައިވެސް މިއަދު ދެކަމެއް ނުކުރެއެވެ. އެންމެން ލުމާއާ ދިމާ ކުރީއެވެ. އެ ލިފްޓަށް އެރީ އަނެއްކާ މާހިލް ފެނޭތޯވެސް އެއްސެވެ. އެތަނުން އެކަކަށްވެސް އެލިފްޓް ތެރޭގައި މާހިލް ހުރި ކަން ނޭނގުނު ކަމީވެސް ނަސީބެއްތާއޭ ލުމާގެ ހިތައް އެރިއެވެ. މިއަދު ކައުންސިލިންގ ވެސް ރަގަޅަށް ނުދެވެއެވެ. ހިތައް ހަމަ މަންޒަރު ސިފަވާތީއެވެ. އަނެއްކޮޅުން އެންމެންގެ ދިމާ ކުރުންތަކާ ކުރިމަތިލާން ޖެހިފައި ހުރުމުންނެވެ. ތިއްތިވެސް ރަށުގައި ނެތީ ނަސީބަކަށެވެ. އަދި ތިއްތިއަށް ކިޔައި ދީފިއްޔާ ހެމުންހެމުންގޮސް ހަލާކުވެދާނެއެވެ.\nމީޓިންގ ރޫމަށްވަން ލުމާއަށް މިއަދު ހަމަޖެހިގެން ނުހުރެވެއެވެ. އަނެއްކާވެސް މާހިލްގެ ކުރިއްމަތީގައި ހުންނަން ވުމުންނެވެ. އެލިފްޓަށް އޭނާ އެރުމުން މާހިލްއަށް ހީވާނީ ކޯއްޗެއް ހެއްޔެވެ. އެކިއެކި ވިސްނުމުގައި ހުރި ލުމާގެ ނަމުން ދެތިންފަހަރަކު ގޮވުމުންވެސް އަޑެއް ނުއިވުނެވެ. އެންމެ ފަހުން ކައިރީގައި ހުރި ކުއްޖާ ލުމާގައިގައި ކޮއްޓާލިއެވެ. ހޭވެރިކަމެއް ލިބުނު ލުމާއާ ދިމާލަށް އެންމެން ބަލަހައްޓައިގެން ތިބުމުން ލަދުން ހުރި ތަނަށް ނުއޮހުރުނީ ކިރިޔާއެވެ. މީޓިންގ ފެށިގެން އެހާ ހސާބަށް ދިޔައިރުވެސް ކަންވީ ގޮތުގެ އެއްވެސް އެއްޗެއް ލުމާއަކަށް ނޭގެއެވެ. ލުމާ ހުރި ގޮތުން މާހިލް ގާތަށް ހިނިއަންނަ ގޮތްވިއެވެ. ނަމަވެސް ތަނުގެ ވެރިޔާގެ ހައިސިއްޔަތުން އެފަދަ ކަމެއް ކޮށްފިނަމަ އެންމެންގެ ކުރިމަތީ އަގު ހިނގައިދާނެތީ ހިނިގަނޑު އެތެރެއަށް ހިންދާލީއެވެ. އެންމެން ލުމާއަށް ބަލައިތަން ފެނުމުން މާހިލް އެހެން މީހެއްގެ ނަންކިޔެވެ. ލުމާއަށް ހީވީ ހަމަރަގަޅަށްވެސް މިއަދު އިރުއެރީ ނުބައި ކޮޅަކުން ހެންނެވެ. ހުސް ލަދު ގަންނަ ކަންތަކާ ކުރިމަތީލާން ޖެހުނު ދުވަހެކެވެ. ގަޑި ނިމުމުން އެންމެން ގެއަށް ދިޔައިރުވެސް ލުމާ އޭނާގެ ކޮޓަރީގައި ހުއްޓެވެ. އިރުގަނޑެއްފަހުން އެންމެން ނިކުމެދާނެހާ ވަގުތު ކޮށްފައި ލުމާވެސް ގެއަށް ދާން ނިކުތެވެ. އާންމުގޮތެއްގައި ލުމާއުޅޭ ބަޔަކީ ވަކި ވަގުތަކަށް ޑިއުޓީ އަދާ ކުރަމުންދާ މުވައްޒަފުން އުޅޭ ބައެއްކަމުން ލުމާ ނިކުތްއިރު އެއްވެސް މީހަކު ފެންނާކަށް ނެތެވެ. މަޑުމަޑުން އައިސް ލިފްޓަށް އަރާ ތިރިއަށް ދިޔުމަށްޓަކައި ފިތައް އޮބައިލިއެވެ. ލިފްޓްގެ ދޮރު ހުޅުވި ނިކުންނަން ދިޔަ ލުމާއާ އަނެއްކާވެސް ކުރިމަތިލާން ޖެހުނީ މާހިލްއާއެވެ. ” ކިހިނެއްވީ..މިއަދު މީޓިންގަ ވާނުވައިގައި ހުރިހެން ހީވަނީ… އަނެއްކާ ރަގަޅު ދުވަހެއްތަ…ބަލިނަމަ ވަޒީފާއަށް ސަލާމްވެސް ބުނެވޭނެ..” މާހިލް ބުންޏެވެ. ލުމާއަށް ބުނާނެ އެއްޗެއްވެސް ނޭނގުނެވެ. އިރު ކޮޅެއްކޮށްފައި ލުމާ ވާހަކަ ދައްކަން ފެއްޓިއެވެ. “ސާރ..އަސްލު އޭރު އެލިފްޓަށް އެރުނީ އޮޅުމަކުން..” ޖެހިލުންވެފައި ހުރެ ލުމާއަށް ބުނެވުނީ އެހާވަރަށެވެ. ” އެކަމާތަ…އެއީ މައްސަލައެއް ނޫން… އޮފީހުން ބޭރުގައި ސާރ ނުކިޔަސް ރަގަޅުވާނެ…ސާރ ކިޔުމުން ދެން ވަރަށް ދުރު ގޮތެއް އިހުސާސްވަނީ.. މާހިލް ކިޔާ..” މާހިލް އެހެން ބުންޏަސް ލުމާއަށް އެނަމުން ގޮވާކަށް ނުކެރުނެވެ. ” ކާކު މިއަދު ބަލާ އަންނަނީ…” މާހިލް އަހާލިއެވެ. ” ޓެކްސީއެއްގައި ދަނީ..” ލުމާ ބުންޏެވެ. ” ކޮބާ އެހެން ދުވަހު އާދެއެއް ނޫން މީހެއް އޭނަ ކޮބާ؟..” މާހިލް ބުނި އެއްޗަކުން ލުމާއަށް ކުޑަކޮށް ވިސްނައިލެވުނެވެ. ކޮންމެ ދުވަހަކު ލުމާގެއަށް ދާއިރު މާހިލް ބަލައިގެން ހުންނަނީ ހެއްޔެވެ. ” އެއީ ތިއްތި.. އަހަރެންގެ ބޭބެއެއް.. ބޭބެ މެރީކޮށްގެން ވައިފްއާއެކު އުމްރާއަކަށް ގޮސްވީ..” ލުމާ ބުންޏެވެ. ” އެހެންތަ… އެހެންވިއްޔާ އަހަރެން ލުމާ ގެއަށް ގެންގޮސްދިނަސް އޯކޭތަ…” މާހިލް އަހާލިއެވެ. އެކަމާ ދެކޮޅު ހަދަންވެސް ލުމާގެ ހިތައް އެރިއެވެ. ނަމަވެސް ކީއްވެ ކަމެއް ނޭނގެއެވެ. ބުނެވުނީ އާއެކެއެވެ. އެހާ ފަސޭހައިން އާއެކޭ ބުނެވުމުން ވެސް އަމިއްލަ ނަފްސަށް ހަޅޭލެވިއެވެ. މާހިލް ގޮސް ކާރުގެ ފަހަތު ދޮރުފަތް ހުޅުވައިލަ ދިނެވެ. ނަމަވެސް ލުމާ ކާރަށް ނާރާ މަޑުކުރިއެވެ. ” ސާރ.. އެހެން މުވަޒަފަކަށް ފެނިއްޖެއްޔާ އެމީހުން ހީކުރާނީ ކީކޭ… އަޅުގަނޑު ޓެކްސީއެއްގައި ހިނގައިދާނަން..” ލުމާ ބުންޏެވެ. ” އަނެއްކާވެސް..ސާރ ނުކިޔަސް އޯކޭ ވާނޭ… ދުނިޔޭގައި އުޅޭނީ ތަފާތު ވައްތަރުގެ އިންސާނުން..ބައެއް މީހުން ނުފެންނަ ތަންނަތަނުގެ ވާހަކަވެސް ހަދަހަދައިގެން ދައްކާނެ އަނެއްބައި މީހުން ފެންނަ ކަންތައްތަކުގެ ވާހަކަވެސް ހަދަހަދައިގެން ދައްކާނެ …އަނެއްބައި މީހުން އެ ފެނުނު ގޮތަކަށްވެސް ކިޔައިދީފާނެ.. އަނެއްބައި މީހުންއެކިޔައި ދީފައިވެސް އޭނާއަށް ހީވި ގޮތެއްވެސް ބުނެފާނެ.. އެކަމަކު އެހުރިހާ ކަމަކަށް ވިސްނައިގެން ދުނިޔޭގައި އުޅެން ބޭނުންވެއްޖެއްޔާ އެމީހަކު ކުރަން ބޭނުންވާ ކިތަންމެ ކަމެއްވެސް ނުވެވެސް ހިންގައިދާނެ…އަދި ބޭނުންވާ ކިތަންމެ އެއްޗެއް ނުލިބިވެސް ހިނގައިދާނެ…” މާހިލް ބުންޏެވެ. ވަށައިގެން ހޯދަން އިނުމަށްފަހު ލުމާ ކާރަށް އެރިއެވެ. ނަމަވެސް ނޭގޭ ބާރުމިނުގައި އޭނާގެ ހިތްތެޅެމުން ދިޔައެވެ. ކަޅުކުލައިގެ އެޕްރައިވެޓް ކާރު ގޭގެ މަގަށް މަޑު ކުރާ ވަގުތު ގޭގެ މީހަކަށް ފެނިއްޖެއްޔާ އަދި ކަންތައް އެހާ ބޮޑުވެގެން ދާނެތިއެވެ.\n” ފިރާޝް އަހަރެން ބޭނުން ވަޒީފާއަށް ދާން… ނުނިކުތީމަ އަޅުގަނޑު ހިންގާ ވަރަށް ގިނަ ކްލާސްތަކުގެ ދަރވަރުންނަށް ލިބޭނެ ގެއްލުމެއް އެއީ…އެކަމަކު މިހެދުން އަޅައިގެން ވަރަށް އުނދަގޫވާނެ އެކަން ކުރަން..” ޔުމާ ބުންޏެވެ. ” އެކަމާ ހާސްނުވޭ މިގޭ މަތީ ބައިގައި އަހަރެން ހުންނާނެ ސްޕޯޓްސް އަށް ޚާއްސަބައެއް ހަދާފަ.. ޔުމާ މިހާރު މަސައްކަތް ތިކުރަނީ ދެޖިންސް މިކްސް ކޮށްގެން އަހަރެންނަށް އެގޮތް ކަމަކު ނުދޭ… ޔުމާ ބޭނުންނަމަ ހަމަ މިހާރުވެސް ސްޓާޓު ކުރަންވީ…އޭރުން ހެދުމުގެ ކަންތަކާއިގެން ކަންބޮޑުވާކަށް ނުޖެހޭނެ..އަހަރެން މާކުރިންވެސް އައީ ތިކަމާ ވިސްނަމުން…އެހެންވެ މެރީ ކުރުމުގެ ކުރިންވެސް އަހަރެން އެތަން ތައްޔާރުކޮށްފިން… ” ފިރާޝް ބުންޏެވެ. ޔުމާ ވަރަށް އުފާވިއެވެ. އޭނާ އުންމީދު އިތުރުވެގެން ދިޔައެވެ. މިހާރުއެއީ އޭނާ އަމިއްލަ ތަނެކެވެ. އޭނާ ބޭނުންވާ ގޮތަކަށް ހިންގަން ލިބުނު ފުރުސަތެކެވެ. ހާސްފަށުން އެފަދަ ފިރިއެއްދެއްވީތި ޔުމާ ﷲއަށް ދުޢާ ކުރިއެވެ. އަދި ފިރާޝްއަށް ޝުކުރުއަދާ ކުރިއެވެ. ” އަހަރެން ލޯބިވެޔޭ އަހަރެންގެ ލޯބި އަނބިހާދެކެ..އިނގެއެއް ނޫ އެހެންވީމަ އަހަރެންގެ ލޯބިވާ އުފާވާނެ ގޮތަކަށް ކަން ކުރާނި..” ހެމުންހެމުން ޔުމާ ގައިގައި ބައްދާލަމުން ފިރާޝް ބުންޏެވެ.\nހަނާ މިރޭވެސް ފޯނުނަގައިގެން އެފްބީއަށް ވަދެލިއެވެ. ހުމޭޝް ބުނި ގޮތަށް ކަންތައް ކުރުމުންވެސް ހަނާއަށް ފެންނަނީ އެއްކަންތަކެވެ. ހަނާއަށް ފެންނަމުންދަނީ މާބަގީޗާއެއްތެރޭގައި ހިނިތުންވެފައި ހުރެ ހަނާ ހުމޭޝްއާއެކު ދުވާ ތަނެވެ. ހުމޭޝްގެ ވާހަކަތަކުން އެކަން ކުރުން އެއީ ރަގަޅު ގޮތް ކަމުގައި ވަންޏާ ހުވަފެނުން ކޮންމެވެސް އެއްސިފައެއްގައި ފެންނާނެއެވެ. އަނެއްކޮޅުން ހުމޭޝްގެ ފަރާތުން ހަނާއަށް ފެންނަމުން ދަނީ ހަނާއަށް ކުރާ ޤަދަރާ އޭނާއަށް އިތުބާރު ކުރާށޭ ބުނާފަދަ ބަސްތަކެވެ. ހުސްކޮށް ހުންނަން ބޭނުން ނުވާތީ ހަނާ ބޭނުންވަނީ ވީހާވެސް އަވަހަކަށް ދިރިއުޅުމެއް ފަށާށެވެ. އަނެއްކާވެސް ޔުއާން އޭނާގެ ފަހަތުން އަންނަންޏާ ޔުއާންގެ މަޅީގައި ބެހިގެން ހިނގައިދާނެތިވެސް ހިތުތެރޭގައި ބިރުވެރިކަން އުފެދިފައިވެއެވެ. ” ކައިވެންނަށް އަހަރެން އޯކޭ..” މެސެންޖާއިން ހަނާ ހުމޭޝްއަށް މެސެޖެއް ކޮށްލިއެވެ. އަދި ހުމޭޝްގެ ޖަވާބަކަށް އިންތިޒާރު ކުރަމުންދިޔައެވެ.\nހުމޭޝްމެން މިއަދު އުޅެމުންއައީ ޒުލޭޚާގެ އެދުމަކަށް އެގޭގައެވެ. މުނާންމެން އުމްރާއިން ނިމިގެން އަންނާތި އެމީހުނަށް މަރުޙަބާ ކިޔުމަށް ގެ ތައްޔާރު ކުރުމަށެވެ. ދާން ބޭނުން ނުވިޔަސް ފިރާޝް އޭނަ ނުދިޔައީ ވިއްޔާ ދޫނުކުރާނެކަން އެނގިގެން ދިޔައީއެވެ. ތަން ޒީނަތްތެރި ކުރިޔަސް އޭނަ ޔުއާން ހުންނަ ތަނެއްގައި ހުންނާކަށް ބޭނުމެއް ނުވެއެވެ. ހަނާ ޔުއާން ކައިރީގައި ހުންނަ ކޮންމެ ފަހަރަކު އޭނާއަށް ހަނާގެ ލޮލުން ފެންނަމުންދަނީ ވޭނީ ހިތްދަތިކަމެވެ. ޔުއާން ހަނާއަށް ކުރީ ކީއްކަމެއް ނޭނގެއެވެ. ނަމަވެސް ޔުއާން ފެންނަ ކޮންމެ ފަހަރަކު އެ ހިނިތުންވުން ފިލައި ދާތަން ހުމޭޝްއަށް ވަނީ ފެނިފައެވެ. މުނާންމެން އައުމުން އެރޭގެ ހުރިހާކަމެއް ނިމިގެން ހުމޭޝްމެނަށް ގެއަށް އާދެވުނު އިރު ހުރީ ބާރަޖަހަންވެސް ކައިރިވެފައެވެ. މަންމަމެން އަދި ފިރާޝްގެ ދެމަފިރިން އެތެރެއަށް ވަނުމުން ހުމޭޝް އަނެއްކާވެސް ބޭރަށް ނިކުންނަން ހިނގައިގަތެވެ. ” ދަރިފުޅާ މިހާ ދަންވެފައި ހުއްޓާ ކޮންތަނަކަށް ދާން ތި ނިކުންނަނީ… ” މަންމަ ކުރި ސުވާލާއެކު ޔުމާގެ އަތުގައި ހިފައިގެން ސިޑިން މައްޗަށް އަރަން ގޮސްގޮސްހުރި ފިރާޝްއަށް އެނބުރި ބަލައިލެވުނެވެ. އަދި ހުމޭޝްއަށް ޖެއްސުންކުރާފަދަ ނަޒަރެއް އޭނާގެ މޫނުމަތީގައި ވިއެވެ. ހުމޭޝްއަށް ވެސް އެނބުރި ބަލައިލެވުނީ މަންމަގެ ބަދަލުގައި ފިރާޝްއަށެވެ. ” މަންމާ! ދުރަކަށް ނުދަމޭ… ކުޑަކޮށް ދުއްވާލައިފައި އެބަ އަންނަން..” އެމީހުންގެ މަންމަ އާތިފާ އެއީ މާ ބޮޑު ކަމަކަށް ނަހަދާ އަވަހަށް ގެއަށް އައުމަށް ބުނެ އިގްބާލާއެކު ކޮޓަރިއަށް ވަންނަން ދިޔައެވެ. ދެމީހުންގެ ދެމެދު ބަދަލުވެގެން ދިޔަ ބަލައިލުން އެމީހުންގެ ދައްތަ މައިޝާއަށް މިފަހަރު ފާހަގަ ކުރެވުނެވެ. ހުމޭޝް ނިކުމެގެން އެދާތަން ފިރާޝްއަށް ރަގަޅަށް އެނގޭކަން މައިޝާ ދަނެގަތެވެ. ނަމަވެސް އެމީހުނާ ދިމާ ކުރުމުގެ ބަދަލުގައި މާހާ ނިދިފައި އޮތުމުން ކޮޓަރިއަށް ވަންނަން ހިނގައިގަތެވެ.\nހުމޭޝް ކާރު ދުއްވަމުންގޮސް ހަނާގެ މަގަށް މަޑުކޮށްލިއެވެ. އެއަށްފަހު ފޯނުނަގައި ޑާޓާ އޮންކޮށްލިއެވެ. ޑާޓާ އޮންކުރިންތަނުން ފުލުފުލުގައި އަޑުގޮވަން ފެށިއެވެ. ނަމަވެސް އެހުރިހަ އަޑެއްގެ ތެރެއިންވެސް ހުމޭޝްއަށް ޚާއްސަ ވެގެން ދިޔައީ ހަނާ ފޮނުވައިފައިން މެސެޖެވެ. އަވަހަށް މެސެޖު ހުޅުވައި ބަލައިލި ހުމޭޝްއަށް އުފާވެރިކަން އެމޫނުމަށްޗަށް ގެނެވުނެވެ. ވަގުތުން ޝުކުރިއްޔާޖަހާފަ ހަނާއަށް ފޮނުވައިލިއެވެ. އިރުކޮޅެއް ނުވެ ހަނާގެ މެސެޖެއް އަނެއްކާވެސް ލިބުނެވެ. އޭނާދައްކަން ބޭނުންވާ ވާހަކަތަކެއް ހުރި ކަމުގައެވެ. ހަނާ ބޭނުންވަނީ އޭނަގެ މާޒީ އޭނާ އިންނަން އުޅޭ މީހަކަށް ރަގަޅަށް އެނގުމަށެވެ. އެއަށްފަހު އޭނާ ބަލައިގަންނަނީ ވިއްޔާ ބަލައިގަތުމަށެވެ. ” ކޮންވާހަކައެއް… އަވަހަށް ބުނޭ..” ހުމޭޝް ލިޔުނެވެ. ” އަހަރެންގެ މާޒީއާ ބެހޭގޮތުން…” ހަނާ ބުންޏެވެ. ” މާޒީ ވެގެން ހިނގައްޖެ ކަމަކީ އެހާ މުހިއްމު އެއްޗެއް ނޫން… މާޒީ މާޒީއެއްގެ ގޮތުގައި ބާއްވާ…ދެން ވިސްނަންވީ މުސްތަގުބަލަށް…” ހުމޭޝް ބުންޏެވެ. ” ނޫން.. ބައެއްފަހަރު ދިރިއުޅުމެއް ފެށުމުގެ ކުރިން އެކަކު އަނެކަކަށް އެމީހެއްގެ މާޒީ އެނގިފައި އޮތުމަކީ ވަރަށް މުހިއްމު ކަމަކަށް ވެދާނެ… އަހަރެންނަށް ވަރަށް މުހިއްމު އަހަރެން އިންނަށް އުޅޭ މީހަކަށް އަހަރެންގެ މާޒީ އެނގުން..” ހަނާ ބުންޏެވެ. ” އޯކޭ.. އެހާ މުހިއްމު ވަންޏާ ކިޔައިދީ…” ހުމޭޝް ބުންޏެވެ. ހަނާގެ އިތުރު މެސެޖަކަށް ގާތްގަނޑަކަށް ފަނަރަވަރަކަށް މިނިޓް ހުމޭޝް މަޑުކޮށްގެން ހުއްޓެވެ. ނަމަވެސް މެސެޖެއް ނައުމުން އެވަގުތައް ފޯނު ޖީބަށްލާ ކާރު ސްޓާޓުކޮށްލައިގެން ގެއާ ވީކޮޅަށް ދުއްވައިލީއެވެ. ނަމަވެސް ގެއަށްވަން ހުމޭޝްގެ ސިނކުނޑީގައި އެތައް ކަމެއް ހިނގައެވެ. އޭނާއަށް އެހެން ބުނެވުނީތީ ހަނާ ހިތްހަމަ ނުޖެހުނީހެން ހުމޭޝްއަށް ހީވަމުން ދިޔައެވެ. ގޭގެ ތެރެ ވަނީ ފަޅުކޮށެވެ. އެންމެންވެސް ނިދުމަށްޓަކައި ވީ އެމީހެއްގެ ކޮޓަރިއަށް ވަނދެފައެވެ.\nފޯނު ޑްރެސިންގ ޓޭބަލްމަތީ ބާއްވައިފައި ހުމޭޝްވަނީ ނިދާ ލުމުގެ ކުރިން ފެންވަރާލާށެވެ. ހަނާ މެސެޖު ފޮނުވައިގެން ހުރެހުރެ ހުމޭޝް ގެ ޖަވާބެއް ނައުމުން ހަނާއަށް ހީކުރެވެމުން ދިޔައީ ހުމޭޝް އޭނާއާ މެދު ހިތްހަމަ ނުޖެހުނީ ކަމަށެވެ. ނަމަވެސް އޭނާ އެކަމުގައި ކުރާނީ ކޮންކަމެއް ހެއްޔެވެ. ވިސްނުނުއިރު ވަގުތު ފާއިތުވީއެވެ. އެނދަށް އެރުމުގެ ކުރިން އަނެއްކާވެސް ހުމޭޝް ފޯން ޗެކްކޮށްލިއެވެ. މިފަހަރު ހަނާ މެސެޖެއް ކޮށްފައި ހުރިތަން ފެނުމުން ވަރަށް އުފަލުން އަވަހަށް މެސެޖު ހުޅުވައިލިއެވެ. ނަމަވެސް މެސެޖު ދިގުކަމުން ހީވަނީ ލޮގް ފޮތެއްގެ ތިންސަހަފްޙާ ފުރާ ބޮޑު ސިޓީއެއް ލިޔެފައި އިންހެންނެވެ. ހަނާ ލިޔެފައިވަނީ އޭނާއާ ޔުއާންގެ ގުޅުމުގެ ވާހަކައެވެ. އަދި އެދެމެދުގައި ހިނގަން ނުވާވަރު ކަންތައްތައް ހިނގާފައިވާ ކަމެވެ. އަދި އޭނާއަކީ މިހާރު އިއްފަތްރި އަންހެން ކުއްޖެއްނޫންކަމެވެ. ވިސްނާލަން އިނުމަށްފަހު ހުމޭޝް މެސެޖުކޮށްލިއެވެ. ” އަހަރެމެންގެ ލޮބުވެތި ރަސޫލާ (ސ.ވ) ފިޔަވައި އެހާ ސާފު އިންސާނެއް މިދުނިޔެ މައްޗަކަށް ދެން ނާންނާނެ… އަހަރެން ހަނާ ބަލައިގަންނަނީ ހަނާގެ މިހާރު ހުރި އެއްޗަކާއެކު ހެޔޮހިތުން ބާއްޖަވެރި ދިރިއުޅުމެއް އުޅުމަށްޓަކައި.. ހަނާއަށް އޯކޭ ވަންޏާ އަހަރެން މާދަމާ ރޭ ދާނަން ހަނާގެ ބައްޕަޔާ ބައްދަލުކުރަން… ހަނާ ބޭނުންވަންޏާ އަހަރެން ބޭނުންވަނީ ވީހާވެސް އަވަހަކަށް ކައިވެނިކުރަން…” ހުމޭޝް ބުންޏެވެ. އަނެއްކާވެސް އިންތިޒާރުގައި އޮތް ހަނާ އަވަހަށް ފޯނުނަގައި ބަލައިލިއެވެ. ހުމޭޝްގެ މެސެޖު ހުޅުވައިލުމުން ހަނާގެ ހިތައް ހަމަޖެހުމެއް ލިބިގެން ދިޔައެވެ. ހުމޭޝްއަށް އާއެކޭ ބުނެ ޖަވާބު ދިނުމަށްފަހު ނިދޭތޯ ލޯމަރާލިއެވެ. ހެނދުނު ތެދުވެ ހަނާއަށް ފުރަތަމަ ކަމަކަށްވެސް މިރޭ ބައްޕައާ ބައްދަލުކޮށްލަން މެހުމާނަކު އަންނާނެ ވާހަކަ މަންމަ ކައިރީގައި ބުނެލެވުނެވެ. ފަލާޙާއަށް ހަނާގެ މޫނުމަތީގައިވާ ހިނިތުންވުން ސިއްރެއް ނުކުރެވުނެވެ. ނަމަވެސް ހަނާ ބުނީއެއީ ސިއްރެއް ކަމަށެވެ. އަދި ބައްޕައަށް އެވާހަކަ ނަންގަނެ ދެއްވަން ހަނާ ބުންޏެވެ. ދުވަހަކީ ހުކުރު ދުވަސްކަމުން ހަނާވެސް ވަރަށް ފަތިހާ ހޭލައިގެން ނިކުތެވެ. ބޮޑުގެއެއް ނަމަވެސް މުޅިގޭގައި އުޅެމުން އަންނަނީ އެންމެ ތިންމީހުންނެވެ. ހަނާގެ އުފާވެރި މޫނުން ގެއަށް މީހަކު އިތުރުވަނީކަން ފަލާޙާގެ ދުރުވިސްނޭ ސިނކުޑިއަށް އެނގެއެވެ. އެހެންކަމުން އެރެއަށް ރަގަޅު ކެއުމެއް ތައްޔާރުކޮށްލުމާއިގެން އުޅުނެވެ. ހަނާވެސް އޭނަގެ މަންމަޔަށް އެހީތެރި ވެދިނުމަށްޓަކައި ކައިރީގައ އުޅެމުން ދިޔައެވެ.\nމަހެއްގެ ޙަޔާތް 1\nMaasha allah varah varah reethi mibai ves 😚😚😚😚😚😚😍😍😍😍😍😍😂😂😂😂😂\n🙂🥰😘Thank you Ram 💗\nmasha allah kudhu… varah reethi….so for hanaa she saw that dream due to her isthikhaaraa right ….cant wait for next ep\n…. 👍….Thank you thiththaaa😊😊\nMashaa Allah vrh reethi 😊\n🙂🙂🥰 Thank you naura\nV futurama mibaaves\n🙂🙂🙂Thank you zaa


Zareena Khan Ge Filmy Hayaathah Ai Kalhu Hiyankee Katrina - Vaguthu\n2010 ވަނަ އަހަރު ފިލުމު ''ވީރު'' އިން ސަލްމާން ޚާނާއި އެކު ފެނިގެންދިޔަ ޒަރީން ޚާނާއި ބަތަލާ ކެޓްރީނާ ކައިފް އާ ވައްތަރުކަމަށް ގިނަ ބަޔަކު ބުނަމުންދާއިރު އެކަން ޒަރީން ޚާނަށްވީ ގެއްލުމަކަށެވެ.\n11 އަހަރުގެ ފިލުމީ ކެރިއަރގައި ޒަރީން ޚާން ކުޅެފައިވަނީ ''ހައުސްފުލް 2''، ''ހޭޓް ސްޓޯރީ 3''، ''އަކްސަރ 2''، ''1921'' ފަދަ މަދު ފިލުމުތަކަކާއި ބައެއް ފިލުމުތަކުގައި ހާއްސަ ލަވަތަކުން ވެސް ފެނިފައިވެއެވެ.\nކެޓްރީނާއާ ވައްތަރުވުމުން އެކަމާއި ގުޅޭގޮތުން ނޫސްވެރިއަކު ކޮށްފައިވާ ސުވާލަށް ޖަވާބުދެމުން ޒަރީން ބުނެފައިވަނީ އެއްވެސް ޑައިރެކްޓަރަކު މީހަކާއި ވައްތަރު މީހަކާއިއެކު ފިލުމެއް ހަދަން ބޭނުންނުވާ ކަމަށެވެ.\n''ކޮންމެ މީހަކު ވެސް އިންޑަސްޓްރީއަށް އަންނަނީ އެމީހެއްގެ އަމިއްލަ ނަމެއް ހޯދުމަށް. އެހެންމީހެއްގެ ހިޔަންޏަށް ނުވަތަ އެހެން މީހަކާއި ވައްތަރު މީހަކަށް ވާކަށް ނޫން. އަމިއްލަ ނަމެއް ހޯދުމަށް 11 އަހަރު ވަންދެން އަހަރެން މި އިންޑަސްޓްރީގައި ވަރަށް ބުރަކޮށް މިއަދާއި ހަމައަށް ވެސް މަސައްކަތް ކޮށްފިން. ނަމަވެސް ކޮންމެ މީހަކު ވެސް ބުނަނީ އަހަރެންނަކީ ކެޓްރީނާއާ ވައްތަރު މީހެއް ކަމަށް. އޭނާގެ ''ޑުބްލިކޭޓް'' އެއް ކަމަށް. އެއްވެސް ޑައިރެކްޓަރަކު އެހެން މީހަކާއި ވައްތަރު ނުވަތަ ''ޑުބްލިކޭޓް'' އަކާއި އެކު ފިލުމެއްގައި މަސައްކަތް ކުރާކަށް ބޭނުމެއް ނުވޭ'' ޒަރީން ބުނެފައިވެއެވެ.\nޒަރީން ޚާނަކީ ހަމައެކަނި ކެޓްރީނާއާ ވައްތަރު މީހެއް ނޫންކަމަށް ގިނަ ބަޔަކު ބުނަމުންދާ ކަމަށް ވެސް ޒަރީން ބުނެފައިވެއެވެ. ބައެއް މީހުން ބުނާގޮތުގައި އޭނާ ވައްތަރީ ޕޫޖާ ބަޓްއާއިއެވެ. ބައެއް މީހުން ބުނަނީ އޭނާ ވައްތަރީ ޕްރިތީ ޒިންތާއާ ކަމަށެވެ. އަދި ސަނީ ލިއޯންއާއި ވައްތަރު ކަމަށް ވެސް ބައެއް މީހުން ބުނެފައިވާކަން ޒަރީން ފާހަގަ ކުރިއެވެ.\nޖެނުއަރީ 30, 2021 23:17\nމީހާ ރީތިނަމަވެސް އެކްޓްކު ރަން ނޭގޭނަމަ ކު ރާނެ ކަމެއް ނޯން ނާނެ ދޮއްތަ


ދިވެހިރާއްޖޭގެ ތަފާސްހިސާބުގެ ބިލު ރައީސުލްޖުމްހޫރިއްޔާ ތަސްދީޤުކުރައްވައިފި - The President's Office\n20 ޖުލައި 2021، ރިފަރެންސް: 2021-239\nދިވެހިރާއްޖޭގެ ތަފާސްހިސާބުގެ ބިލު (ޤާނޫނު ނަންބަރު: 16/2021) ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިއަދު ތަސްދީޤު ކުރައްވައިފިއެވެ. މި ބިލަކީ 2021 ޖުލައި މަހުގެ 8 ވީ ބުރާސްފަތި ދުވަހު ބޭއްވި ރައްޔިތުންގެ މަޖިލީހުގެ މި އަހަރުގެ ދެވަނަ ދައުރުގެ 21 ވަނަ ޖަލްސާގައި ފާސްކުރެއްވި ބިލެކެވެ.\nދިވެހިރާއްޖޭގެ ތަފާސްހިސާބުގެ ޤާނޫނަކީ ރާއްޖޭގައި ތަފާސްހިސާބާބެހޭ ޤައުމީ ނިޒާމެއް ޤާއިމުކޮށް، ރަސްމީ ތަފާސްހިސާބު އެއްކުރުމާއި، އެއްކުރެވޭ މަޢުލޫމާތުގެ ނަތީޖާ ހޯދުމާއި، ޢާންމުކުރުމާއި، ބޭނުންކުރުމުގައި ޢަމަލުކުރަންޖެހޭ އުޞޫލުތައް ބަޔާންކުރުމުގެ ޤާނޫނެވެ.\nމި ޤާނޫނުގެ މައިގަނޑު މަޤްޞަދުތަކު ތެރޭގައި ރާއްޖޭގެ ތަފާސްހިސާބުގެ ދާއިރާ ތަރައްޤީކުރުމާއި، ޤައުމުގެ އިޤްތިޞާދީ، އިޖްތިމާޢީ އަދި ތިމާވެށީގެ ޙާލަތު އަންގައިދޭ މުހިންމު ތަފާސްހިސާބު ޤައުމީ ފެންވަރުގައި އެއްކޮށް، ރާއްޖޭގެ އެންމެހައި ރައްޔިތުންނަށް އިތުބާރުހުރި ގޮތެއްގައި، އެއްހަމައެއްގައި ފޯރުކޮށްދިނުން ހިމެނެއެވެ.\nމި ޤާނޫނަށް ޢަމަލުކުރަން ފެށުމާއެކު، ރާއްޖޭގެ ތަފާސްހިސާބާގުޅޭ އެންމެހައި ކަންކަން ރާވައި ހިންގާނެ އުޞޫލުތައް ކަނޑައެޅުމަށާއި މި ޤާނޫނު ތަންފީޛުކުރުމަށް ކުރަންޖެހޭ އެންމެހައި ކަންކަން ކުރުމަށްޓަކައި، "މޯލްޑިވްސް ބިއުރޯ އޮފް ސްޓެޓިސްޓިކްސް" ގެ ނަމުގައި ސަރުކާރުގެ ވަކި އިދާރާއެއް އުފެދޭނެއެވެ. އަދި، މި ޤާނޫނަށް ޢަމަލުކުރަން ފެށުމުގެ ކުރިން ހިނގަމުން އައި ނޭޝަނަލް ބިއުރޯ އޮފް ސްޓެޓިސްޓިކްސްގެ ހުރިހާ ކަމެއް މޯލްޑިވްސް ބިއުރޯ އޮފް ސްޓެޓިސްޓިކްސްއަށް ބަދަލުވާނެއެވެ.\nމި ޤާނޫނުގައިވާގޮތުން ބިއުރޯއާގުޅޭ ކަންކަމުގައި ރައްޔިތުންގެ މަޖިލީހަށް ޖަވާބުދާރީވާނީ މިނިސްޓަރެވެ. މޯލްޑިވްސް ބިއުރޯ އޮފް ސްޓެޓިސްޓިކްސް ހިންގާނީ، މިނިސްޓަރުގެ ލަފާގެމަތިން ޗީފް ސްޓެޓިސްޓީޝަނެވެ. ޗީފް ސްޓެޓިސްޓީޝަން ޢައްޔަންކުރާނީ، ރައީސުލްޖުމްހޫރިއްޔާއެވެ.\nމީގެ އިތުރުންވެސް މި ޤާނޫނުގައިވާގޮތުން ބިއުރޯގެ މަސައްކަތްތައް ކުރުމަށާއި ދިވެހިރާއްޖޭގެ ތަފާސްހިސާބާގުޅޭ ސިޔާސަތުތައް އެކުލަވާލުމަށް، އަދި ތަފާސްހިސާބުގެ ޤައުމީ ނިޒާމު ކުރިއެރުވުމަށް ލަފާދޭ ސްޓެޓިސްޓިކަލް ކައުންސިލެއް އޮންނަންވާނެއެވެ. އަދި މި ސްޓެޓިސްޓިކަލް ކައުންސިލް އެކުލެވިގެންވާނީ 10 މެންބަރުންގެ މައްޗަށެވެ.\nރައީސުލްޖުމްހޫރިއްޔާ މި ބިލު ތަޞްދީޤުކުރެއްވުމާއި ގުޅިގެން ދިވެހިރާއްޖޭގެ ތަފާސްހިސާބުގެ ޤާނޫނު މިއަދު ވަނީ ދިވެހި ސަރުކާރުގެ ގެޒެޓުގައި ޝާއިޢު ކުރައްވާފައެވެ.


Guru negifahun genai badhalah Raajjege nuruhun\nސައުތު އޭޝިއަން ގޭމްސްގެ ފިރިހެން ފުޓްބޯޅައިގައި ވާދަ ކުރާ ރާއްޖޭގެ ޓީމު\nސައުތު އޭޝިއަން ގޭމްސްގެ ފިރިހެން ފުޓްބޯޅައިގެ ގުރު ނެގި ފަހުން އިންޑިއާ މުބާރާތުން ވަކި ވުމުން މުބާރާތުގެ ފޯމެޓަށް ގެނައި ކުއްލި ބަދަލަށް ރާއްޖެއިން ހިތްހަމަނުޖެހުން ފާޅު ކޮށްފި އެވެ.\nސައުތު އޭޝިއަން ގޭމްސްގެ ގުރު މީގެ ހަފުތާއެއް ކުރިން ނެގި އިރު، އެންމެ ފަހުގެ ރަނަރަފް އިންޑިއާ ލައްވާލީ ރާއްޖެ އާއެކު ގުރޫޕް ބީ ގަ އެވެ. އޭރު އޮތް ގޮތުން އެ ގުރޫޕްގައި ދެން ހިމެނެނީ ޝްރީ ލަންކާ އެވެ. އެހެންނަމަވެސް ގޭމްސްގެ ކުޅިވަރުތައް ފެށެން ދެ ދުވަހަށް ވެފައި ވަނިކޮށް އިންޑިއާއިން ވަނީ މުބާރާތުން ވަކިވާން ހުށަހަޅާފަ އެވެ.\nއޭރު އޮތް ގޮތުންނަމަ ރާއްޖޭގެ ފުރަތަމަ މެޗުގައި ނުކުންނާނީ އިންޑިއާ ދެކޮޅަށެވެ. މިދިޔަ ބުދަ ދުވަހު މާލެއިން ފުރުމުގެ ކުރިން ގައުމީ ޓީމުގެ ކޯޗް ޕީޓާ ޝެގަޓް ބުނެފައި ވަނީ، ގުރު ނަގައި މުބާރާތުން އިތުރު ޓީމެއް ވަކި ވާނަމަ، އެ ޓީމާ ދެކޮޅަށް ނުކުންނަ ޓީމުތަކަށް އެޑްވާންޓޭޖެއް އޮންނަން ޖެހޭނެ ކަމަށެވެ. އެގޮތުން ގުރު ނެގުމަށް ފަހު ޓީމެއް މެޗަށް ހާޒިރު ނުވެއްޖެނަމަ ހާޒިރު ނުވި ޓީމާ ދެކޮޅަށް ފިޔަވަޅު އަޅައި އަނެއް ޓީމަށް ޕޮއިންޓް ދޭން ޖެހޭނެ ކަމަށެވެ.\nއެފްއޭއެމްގެ ޖެނަރަލް ސެކެޓްރީ ހުސައިން ޖަވާޒު ހަމަ އެދުވަހު ވިދާޅުވީ، ޝެޑިއުލްއަށް ބަދަލު ގެންނަން ރާއްޖެއިން ތާއީދު ނުކުރާނެ ވާހަކަ މިފަހަރުގެ ސައުތު އޭޝިއަން ގޭމްސްގެ ކޮމިޓީއަށް ލިޔުމުން ވެސް އަންގާފައިވާނެ ކަމަށެވެ.\nމުބާރާތުގެ ފޯމެޓް މިހާރު އޮތްގޮތް\nމިހާރު މުބާރާތުގައި ވާދަ ކުރާނީ އެންމެ ފަހުގެ ޗެމްޕިއަން ނޭޕާލް އާއި ބަންގުލަދޭޝް ބޫޓާން، ލަންކާ އަދި ރާއްޖެ އެވެ. ފުޓްބޯޅައިގެ އެއްވެސް އިވެންޓެއްގައި ޕާކިސްތާން ވާދަ ނުކުރެ އެވެ. މުބާރާތް މިހާރު ކުރިއަށް ދާނީ ރައުންޑް ރޮބިން އުސޫލުން ކޮންމެ ޓީމެއް ކޮންމެ ޓީމަކާ ކުޅުމަށް ފަހު އެންމެ ގިނަ ޕޮއިންޓް ހޯދާ ޓީމު ފައިނަލަށް ދާ ގޮތަށެވެ.\nކުރިން އޮތް ގޮތުންނަމަ، ހޯމަ ދުވަހު ރާއްޖެއިން އިންޑިއާ ދެކޮޅަށް ކުޅުމަށް ފަހު، ދެ ވަނަ މެޗާ ދެމެދު ދެ ދުވަހުގެ ރެސްޓެއް ރާއްޖެއަށް ލިބޭނެ އެވެ. އޭރު އޮތް ގޮތުން އެހެން ޓީމުތަކަށް ވެސް ރެސްޓް ލިބޭނެ އެވެ. މިހާރު ގެނެސްފައިވާ ބަދަލުގެ ގޮތުން ޖެހިޖެހިގެން ހަ ދުވަހުވެސް ޓީމުތައްމެޗު ކުޅޭނެ އެވެ. އެއީ ދެ މެޗުގެ ދެމެދުގައި ރެސްޓް ކުރަން އެއްވެސް ފުރުސަތެއް ނުލިބި އެވެ.\nއެފްއޭއެމްގެ ޖެނަރަލް ސެކެޓްރީ ހުސައިން ޖަވާޒު\nފޯމެޓަށް ގެނައި ބަދަލާ ގުޅިގެން މިއަދު ޖަވާޒު ކުރެއްވި ޓްވީޓެއްގައި ވިދާޅުވީ، މެޗަށް ފަހު ޓީމުތަކަށް އަރާމު ކުރަން ފުރުސަތު ނުލިބޭގޮތަށް ބަދަލު ގެނައުމަކީ "މޮޔަ" ކަމެއް ކަމަށެވެ. އަދި ރާއްޖެއިން ހާމަ ކޮށްފައިވާ ކަންބޮޑުވުމަށް ނޭޕާލްގެ އޮލިމްޕިކް ކޮމިޓީ އާއި ނޭޕާލްގެ ފުޓްބޯޅަ ފެޑްރޭޝަނުން ރިއާޔަތް ނުކުރި މައްސަލަ ޖަވާޒު ވަނީ ފާހަގަ ކޮށްފަ އެވެ.\nޝެޑިއުލްގައި މިހާރު އޮތް ގޮތުން ރާއްޖޭގެ ފުރަތަމަ މެޗުގައި ހޯމަ ދުވަހު ނުކުންނާނީ ލަންކާ އާ ދެކޮޅަށެވެ. އަންގާރަ ދުވަހު ނުކުންނާނީ ބަންގުލަދޭޝް އާ ދެކޮޅަށެވެ. ބުދަ ދުވަހު ނުކުންނާނީ ބޫޓާން އާ ދެކޮޅަށެވެ. އަދި ބުރާސްފަތި ދުވަހު ނޭޕާލްއާ ދެކޮޅަށް ނުކުންނާނެ އެވެ.\nފުޓްބޯޅައިގެ ފައިނަލް މެޗު އޮންނާނީ ޑިސެމްބަރު 10 ވަނަ ދުވަހު އެވެ.\nއެފްއޭއެމް ސައުތު އޭޝިއަން ގޭމްސް ގައުމީ ފުޓްބޯޅް ޓީމް + ސައުތު އޭޝިއަން ގޭމްސް


ކައުންސެލިންގ ޕްރޮގްރާމްތަކެއް ހިންގުމަށް\nޤައުމީ ކުތުބުޚާނާ އާއި އިސްލާމިކް ފައުންޑޭޝަން އޮފް މޯލްޑިވްސް ގުޅިގެން ޒުވާނުންނަށް އަމާޒުކޮށްގެން ފެބުރުވަރީ 6، 13، 20 އަދި 27ގައި، ކައުންސެލިންގ ޕްރޮގްރާމްތަކެއް ހިންގުމަށް ވަނީ ހަމަޖެހިފައެވެ. މިގޮތުން މިޕްރޮގްރާމުގައި ތިޔަބޭފުޅުން ބޭނުންވެލައްވާ ކޮންމެ މައުޟޫޢަކާ ބެހޭގޮތުން ސުވާލު ކުރުމުގެ ފުރުޞަތު ވަނީ ހުޅުވާލެވިފައެވެ. މިޕްރޮގްރާމް ބޭއްވުމަށް ހަމަޖެހިފައިވަނީ ޤައުމީ ކުތުބުޚާނާގައެވެ.\nމި ކައުންސެލިންގ ޕްރޮގްރާމުގައި ބައިވެރިވުމުގެ ފުރުޞަތު ހުރިހާ ބޭފުޅުންނަށްވެސް ހުޅުވާލެވިފައިވާ ވާހަކަ ދަންނަވަމެވެ. ވީމާ، މިޕްރޮގްރާމުގައި ބައިވެރިވާން ބޭނުންފުޅުވާ ފަރާތްތަކުން މިޕްރޮގްރާމް އޮންނަ ހަފުތާތަކުގެ ބުދަ ދުވަހުގެ 12:00 ގެ ކުރިން މިކުތުބުޚާނާގެ ކައުންޓަރުގައި ނަން ނޯޓު ކުރެއްވުން އެދެމެވެ.\n15 ރަބީޢުލްއައްވަލް 1435\n16 ޖަނަވަރީ 2014


Addu police academy hadhan ai India ge 53 meehaku covid ah positive vejje\nޕޮލިސް އެކަޑަމީ ހަދަން އައި އިންޑިއާގެ 53 މީހަކު ޕޮޒިޓިވް\nއިންޑިއާ ސަރުކާރުގެ އެހީތެރިކަމުގައި އައްޑޫ ސިޓީގައި ހަދަމުންދާ ޕޮލިސް އެކަޑެމީ --\nއިންޑިއާ ސަރުކާރުގެ އެހީތެރިކަމުގައި އައްޑޫ ސިޓީގައި ހަދަމުންދާ ޕޮލިސް އެކަޑެމީގެ މަސައްކަތަށް އިންޑިއާއިން އައި 53 މީހަކު ކޮވިޑް-19 އަށް ޕޮޒިޓިވްް ވެއްޖެ އެވެ.\nމި މަހު ކުރީކޮޅު އައްޑޫއަށް ގިނަ އަދަދެއްގެ އިންޑިއާގެ މަސައްކަތްތެރިން ވަނީ އައިސްފައެވެ. އެނގިފައިވާ ގޮތުގައި އެ ފަހަރު 128 މީހަކު އައެވެ. އެ މީހުންގެ ކަރަންޓީން މުއްދަތަށް ފަހު ކުރި ޓެސްޓްތަކުން 53 މީހަކު ވަނީ ކޮވިޑަށް ޕޮޒިޓިވްވެފައެވެ. އެކަން އައްޑޫ އިކުއެޓޯރިއަލް ހޮސްޕިޓަލުން ޔަގީންކޮށްދެއެވެ. މިވަގުތު އެ މީހުން ތިބީ ދޫގަސް ކަރަންޓީން ފެސިލިޓީގައެވެ.\nފުލުހުންގެ ތަމްރީނުތަކަށް ހާއްސަ ކޮށްގެން އައްޑޫގައި، އިންޑިއާގެ ސަރުކާރުގެ ހިލޭ އެހީގައި އިމާރާތް ކުރާ ޕޮލިސް އެކަޑެމީގެ މަަސައްކަތަކީ ރައީސް ވަހީދުގެ ވެރިކަމުގައި ފެށުމަށް މަސައްކަތް ކުރި މަޝްރޫއެކެވެ. ނަމަވެސް އަދިވެސް އެ މަޝްރޫއު މުޅިން ނިންމާލެވިފައެއް ނުވެއެވެ. އެ މަޝްރޫއަށް ބަދަލުތަކެއް ގެނެސް އިންޑިއާ ސިފައިން އައްޑޫގައި ގާއިމްވެ ތިބޭ ގޮތަށް މި ސަރުކާރުން ހަމަޖައްސާފައިވާ ކަމަށް ބުނެ އިދިކޮޅުން ދަނީ ތުހުމަތުތައް ކުރަމުންނެވެ. ނަމަވެސް އެ ތުހުމަަތު ސަރުކާރުން ދޮގު ކުރެއެވެ. ސަރުކާރުން ބުނީ އެއްބަސްވުން އޮތީ ރައީސް ވަހީދުގެ ދުވަސްވަރު އޮތް ގޮތަކަށް ކަމަށެވެ.\nއަށާރަ މިލިއަން ޑޮލަރުގެ އެ މަރުކަޒުގައި އެކޮމެޑޭޝަން ބްލޮކްތަކާއި މެޑިކަލް ހިދުމަތް ދޭނެ ކްލިނިކްތަކާއި ޕީޓީ ގްރައުންޑާއި ހެލިޕޭޑާއި އެފަދަ އެހެން ވެސް ޓްރެއިނިން ސެންޓަރެއް ހިމަނާފައި ވެއެވެ. އެތާނގެ ކޮންޓްރެކްޓަރަކީ އިންޑިއާގެ ސްރީ އަވަންތިކާ ކޮންޓްރެކްޓާސް ލިމިޓެޑެވެ.\nއިންޑިއާ އައްޑޫ ސިޓީ ކައުންސިލް އައްޑޫ ސިޓީ + އެޗްޕީއޭ ކޮރޯނާ ވައިރަސް ކޮވިޑް-19\nއައްޑޫ އާއި ފުވައްމުލަކުގައި ހަތް ގަޑިއިރު ކާފިއު ހިންގަނީ\nއައްޑޫ ސިޓީ ބަންދުކޮށްފި\nއައްޑޫގެ ކޭސްތަކާ ގުޅުންހުރި 700 ކޮންޓެކްޓް\nއައްޑޫގައި ޖަމާއަތުގައި ނަމާދު ކުރުން ހުއްޓާލަން އަންގައިފި\nހަމަލާގެ އިސް މީހަކީ ތިނަދޫ އަދުހަމް\nއަދުހަމް ސިފަ ބަދަލު ކުރަން މަަަސައްކަތްކުރި\nލޮކްޑައުންގެ ހާލަތަށް އެޗްޕީއޭ ތައްޔާރުވާން އަންގައިފި\nނަޝީދު ސިޔާސީ ދާއިރާއިން ދުރަށް ދާކަށް ނޭދެން


އިންތިޚާބުކުރަންވީ ކުރަން މިއުޅެނީ ކީއްކަން އެނގޭ ކެންޑިޑޭޓުން - Mahfooz's Blog\nadmin 24/03/2019\tޚިޔާލު اضف تعليق 437 ފަހަރު ކިޔާފައި\nރައްޔިތުންގެ މަޖިލީހުގެ އިންތިޚާބަށް ކުރިމަތިލުމުގެ މުއްދަތު ހަމަވިއިރު ހަތަރުސަތޭކައެއްހައި ކެންޑިޑޭޓުން އެތިބީ ރައްޔިތުންގެ ވަކީލުންނަށްވުމަށް ތައްޔާރުވެގެންނެވެ. އެކަމަށް ހުރި ޝައުޤާއި ކުރާ މިންނެތް މަސައްކަތް ދެކިވަޑައިގަންނަވާށެވެ. ލޮލުފިޔައެއް ޖެހުމެއްނެތި، އަތުގައި ހުރިނަމަ ހުރި ފައިސާއެއް ހޭދަކޮށް، އިތުރަށް ދަރަނިވެރިވެގެންވެސް ކުރަން އެއުޅެނީ އެންމެ މަސައްކަތެކެވެ. ރައްޔިތުންނަށް ޚިދުމަތްކުރުމެވެ.\nހޮވެންޖެހޭނީ މަހުޖަނުންކަމަށް ބޭފުޅަކު ވިދާޅުވާއިރު، އެހެން ބޭފުޅަކު ވިދާޅުވަނީ މަހުޖަނުން ހޮވިއްޖެނަމަ، އެންމެ މަދުވެގެން ލިބެންޖެހޭ މުސާރަ ކަނޑައެޅުންފަދަ ކަންކަމަށް ހުރަސްއެޅޭނޭކަމަށެވެ. ހޮވެންޖެހޭނީ ދާއިރާއަށް އުފަން ދާއިރާގެ މީހާ ކަމަށްވެސް ބައެއް ބޭފުޅުން ވިދާޅުވެއެވެ. އެހެން ބޭފުޅުން ވިދާޅުވަނީ މިއުޅެނީ މިތާއޮތް ރަށުއޮޑިއެއް އެހެލަން ކަމަށް ނުވާތީ ރަށު މީހާ މުހިންމު ނުވާކަމަށެވެ. މިނޫނަސް ގޮތްގޮތަށް އެބަ ގިންތިކުރެވެއެވެ.\nމި ވާހަކަ ވިދާޅުވާ އަދި އަޑުއައްސަވާ ބޭފުޅަކަށް ފަހުމު ނުވާނޭ ވަރުގެ އެއްޗެއް އަޅުގަނޑެއް ނުބުނާނަމެވެ. ބުނާކަށް ނުވެސް އެނގޭނެއެވެ. ބުނަން އޮތީ ސާފު ސާދާ ވާހަކައެކެވެ. ރައްޔިތުންގެ މަޖިލީހަށް އިންތިޚާބުކުރުމުގައި، ރަށުމީހެއް ރަށުން ބޭރުމީހެއް، ތަޖުރިބާހުރި ހަރުމީހެއް ނުވަތަ ޖޯޝުހުރި ޒުވާނެއް، އަތްމަތި ތަނަވަސް މަހުޖަނެއް ނުވަތަ މެދުފަންތީގެ މަސައްކަތްތެރިއެއް، ޤާނޫނީ ވަކީލެއް ނުވަތަ އެނޫން ފަންނެއްގެ ހަރުދަނާ މީހަކަށްވުން އަޅުގަނޑަކަށް މައްސަލައަކަށްނުވެއެވެ.6އޭޕްރިލް ދުވަހު ބޭއްވޭ އިންތިޚާބުގައި އަޅުގަނޑު ވޯޓު ދޭނީ، މި ވާންއުޅޭގޮތާއި، ކުރަން މިއުޅެނީ ކީއްކަން އެނގޭ ކެންޑިޑޭޓަކަށެވެ. ރައްޔިތުންގެ މަޖިލީހުގެ މެންބަރަކަށްވުމަށްޓަކައި ތައުލީމީ ޝަރުތެއް ކަނޑައެޅިފައި ނޯންނައިރު، އަޅުގަނޑު ކުރިމަތިކުރުވާ ޝަރުތަކީ އެއީއެވެ. ކުރަން މިއުޅެނީ ކީއްކަން ކުރިމަތިލާ ކެންޑިޑޭޓަށް އެނގެންވާނެއެވެ.\nވީގޮތާއި ވާންއުޅޭ ގޮތް އެނގޭތޯ ނިންމޭނީ ރައްޔިތުންގެ މަޖިލީހުގެ އިންތިޚާބުގައި ވާދަކުރާ ކެންޑިޑޭޓް ވާ ވައުދުތަކުންނެވެ. ކުރިމަތިލީ ގިނަ ކެންޑިޑޭޓުން ވައުދުވަނީ ކޮންމެ އަހަރަކު އެއްފަހަރު ދާއިރާގައި ފުޓުބޯޅަ މުބާރާތެއް ބާއްވައި ދިނުމަށެވެ. މުސާރައިގެ ދެބައިކުޅައެއްބައި ޕްރީސުކޫލަށް ޚަރަދުކުރުމާއި، ކޮންމެ އަހަރަކު އެއްފަހަރު ނެގޭ ގުރުއަތަކުން ހޮވޭ ނަސީބުވެރި2މީހަކު ހައްޖުގެ އަޅުކަމަށް ފޮނުވުމާއި، ރަށުގެ މަގުތަކުގައި ތާރު އެޅުމާއި، ރަށްވެހިގޭ ފުރާޅުން ބައުވެފައިހުރި ޓިނުތައް ބަދަލުކުރުންފަދަ ވައުދުތަކެވެ. މިއީ ވީގޮތާއި ވާންއުޅޭ ގޮތް ނޭނގޭ ކެންޑިޑޭޓުންނެވެ.\nވީގޮތާއި، ވާންއުޅޭ ގޮތް ނޭނގޭ ކެންޑިޑޭޓުގެ ނަޒަރުގައި މަސްވެރިންނާއި ރިސޯޓު މުވައްޒަފުންނަކީ ރައްޔިތުންގެ މަޖިލީހުގެ މެންބަރުކަމަށް ކުފޫ ހަމަވާ ބައެއް ނޫނެވެ. އޭނާގެ ނަޒަރުގައި އެއީ ނުކިޔަވާތިބި ބައެކެވެ. ތިމާ ކިޔެވި މަކުތަބެއް ލޮލަށް ފެންނާން ނެތަސް ހެވެވެ. ތިމާގެ މައްޗަށް ކުރެވިފައިހުރި ތުހުމަތުތައް ހާހުން ގުނުނަސް ހެވެވެ. ފައިސާވެރިކަމާ ތަނަވަސްކަން ދެމެހެއްޓުމަށްޓަކައި ދެއިރު އިރަކު އެއްފަހަރު ތިމާގެ ޟަމީރު ވިއްކުންވެސް ހެވެވެ.\n5 ތަރީގެ ރިސޯޓެއްގެ ގޮތުގައި މުޅި ދާއިރާއެއް ތަރައްޤީކުރާ ވާހަކަ ދައްކާ ކެންޑިޑޭޓަށް މި ވީގޮތަކާއި ވާން އުޅޭގޮތެއް ނޭނގެއެވެ. ކުރިމަތިލައިގެން މިއުޅޭ އިންތިޚާބަކީ ރައްޔިތުންގެ މަޖިލީހުގެ އިންތިޚާބެވެ. އެއީ ސަރުކާރު ހިންގާ ފަރާތެއް ނޫނެވެ. ދާއިރާއެއްގެ އުމްރާނީ ތަރައްޤީގެ ހުވަފެނެއް ދައްކައި، މަޑު ކުލަތަކުން ފަވަމުން ނަލަކުރަމުން ދާއިރު މި އުޅެނީ ސަރުކާރު ހިންގަން ނޫންކަން ނޭނގުމަކީ ކުރަން މިއުޅެނީ ކީއްކަން ނޭނގުމެވެ.\nރައްޔިތުންގެ މަޖިލީހުގެ މެންބަރެއްގެ ގޮތުގައި އުމުރު ހުސްކޮށްލިއިރު، ތިމާ އިން މަޖިލީހުން ހެދި ޤާނޫނުތަކުގައި އޮތީ ކީކޭކަން ނޭނގޭ ކެންޑިޑޭޓުން އެބަތިއްބެވެ. ވަޒީރަކު މަސައްކަތުން ދުރުކުރުމަކީ ރައީސުލްޖުމްހޫރިއްޔާއަށް ކުރެވޭނޭ ކަމެއް ނޫންކަމަށް ވިދާޅުވީމާ އެއީ ކުރަން މިއުޅެނީ ކީއްކަން ނޭނގޭ ކެންޑިޑޭޓެއްކަން ސާފުވެއެވެ.\nރައްޔިތުންގެ މަޖިލީހުގެ މެންބަރަކަށްވުމަށް އެދި ނަން ހުށަހެޅި ހުށަހެޅުމަކީ ޙަޤީޤަތުގައި ރައްޔިތުންގެ ކުރިމަތީގައި ވެވުނު އިޤުރާރެކެވެ. އެ ވިދާޅުވެވުނީ، ކުރަން މިއުޅެނީ ކީއްކަން ތިމަންނާއަށް އެނގޭކަމަށެވެ. ރައްޔިތުންގެ މަޖިލީހުގެ މެންބަރަކު ކުރަންޖެހޭ މަސައްކަތަކީ ކޮބައިކަން ކެންޑިޑޭޓަށް އެނގޭނެއެވެ. އޭނާ ރައްޔިތުންނަށްވާ ވައުދުތައް ބިނާކުރާނީ ރައްޔިތުންގެ މަޖިލީހުގެ މެންބަރެއްގެ ގޮތުގައި އޭނާ ކުރަންޖެހޭ މަސައްކަތްތަކުގެ މައްޗަށެވެ. އޭނާ ދައްކާނީ، އިންތިޚާބުވީ ދާއިރާއަށް ބެލުމެއްނެތި، މުޅި ޤައުމުގެ މަސްލަޙަތު އިސްކޮށްގެންހުރެ އަދާކުރާނޭ ޒިންމާގެ ވާހަކައެވެ. އެކިއެކި ކަންކަމުގައި ކަނޑައަޅާނޭ ސިޔާސަތުތަކާއި، ސަރުކާރު ޒިންމާދާރުކުރުވާނޭ ގޮތުގެ ތަސައްވުރާއި، މިނިވަން މުސްތަޤިއްލު މުއައްސަސާތައް ހަރުދަނާކުރާނޭ ގޮތުގެ ތަސައްވުރެވެ. ޤައުމުގައި ހުރި ބޮޑެތި މައްސަލަތަކަށް ހައްލު ހޯދާނޭ ގޮތުގެ ވާހަކައެވެ. ރައްޔިތުން ވޯޓު ދޭންވާނީ ފާއިތުވެދިޔަތަނުގެ ތަޖުރިބާއަށާއި، ކެންޑިޑޭޓުގެ ތަސައްވުރަށް ބަލައިގެންނެވެ.\nކުރިއަށް ސިޔާސީ ހައިސިއްޔަތު ޚާއްސަކުރުން\nފަހަތަށް އެންމެ ކޮރަޕްޓް ފަނޑިޔާރު


Noosverikamuge minivan kamugai raajje 15 dharaja fahathah\nނޫސްވެރިންތަކެއް މަގުމަތީގައި އިހްތިޖާޖު ކުރަނީ. ނޫސްވެރިކަމުގެ މިނިވަންކަމުގައި ރާއްޖެ ވަނީ 15 ދަރަޖަ ފަހަތަށް ޖެހިފައި\nދުނިޔޭގެ މިނިވަން ނޫސްވެރިކަމުގެ އިންޑެކްސްގައި ރާއްޖެ 15 ދަރަޖަ ފަހަތަށް ވެއްޓިއްޖެ އެވެ.\nދުނިޔޭގެ މިނިވަން ނޫސްވެރިކަމުގެ އިންޑެކްސް އެކުލަވާލަނީ "ރިޕޯޓާސް ވިތައުޓް ބޯޑާސް" ކިޔާ އަމިއްލަ ޖަމިއްޔާ އަކުންނެވެ.\nމި ލިސްޓްގައި މިދިޔަ އަހަރު ރާއްޖެ އޮތީ 72 ވަނައިގަ އެެވެ. ނަމަވެސް މިއަހަރު ރާއްޖެ އޮތީ ލިސްޓްގެ 87 ވަނައިގަ އެވެ.\nމިއީ ޖުމްލަ 180 ގައުމު ހިމެނޭ މި ލިސްޓަށް ގައުމުތައް ދަރަޖަ ކުރިއިރު ފާއިތުވެ ދިޔަ ހަތަރު އަހަރުގެ ތެރޭގައި ރާއްޖެ ދަށަށް ދިޔަ ފުރަތަމަ ފަހަރެވެ.\nރިޕޯޓާސް ވިތައުޓް ބޯޑާސްގެ ރޭންކިން\n2018 ވަނަ އަހަރު - 120 ވަނަ\n2019 ވަނަ އަހަރު - 98 ވަނަ\n2020 ވަނަ އަހަރު - 79 ވަނަ\n2021 ވަނަ އަހަރު - 72 ވަނަ\n2022 ވަނަ އަހަރު - 87 ވަނަ\nއިންޑެކްސްގައި ރާއްޖޭގެ ހާލަތާ ގުޅޭގޮތުން ބުނެފައިވަނީ ރާއްޖޭގެ ގާނޫނު އަސާސީން ނޫސްވެރިންނަށް ކަށަވަރުކޮށްދީފައިވާ ނޫސްވެރިކަމުގެ މިނިވަންކަން ހަނިވާ ގޮތަށް ހެއްކާ ބެހޭ ބިލެއް މަޖިލީހަށް ހުށަހަޅާފައިވާ ކަމަށާއި ބިލް ފަރުމާކޮށްފައިވަނީ މަސްދަރު ހާމަކުރަން މަޖުބޫރުވާ ގޮތަށް ކަމަށެވެ.\nރައްޔިތުންގެ މަޖިލީހުގެ 241 ކޮމިޓީން ބެލި މައްސަލައެއްގައި މިހާރު ނޫހުގައި ލިޔެފައިވާ ލިޔުމެއްގެ މަސްދަރު ހޯދަން މަސައްކަތް ކުރި ކަންވެސް ފާހަގަކޮށްފައިވެ އެވެ. މިހާރު ނޫހުގައި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ސެކިއުރިޓީގެ ކަންކަމުގައި ހަރަކާތްތެރިވާ ބޭފުޅުންނާ ހަވާލާދީ ވަރަށް ތަފްސީލްކޮށް ކެނެރީގޭގެ ސެކިއުރިޓީއާ ގުޅޭ ގޮތުން ލިޔުނެވެ. އެ ލިޔުމުގެ މައްސަލަ 241 ކޮމިޓީން ބެލި އެވެ. ނަމަވެސް ނޫހަށް އެއްވެސް ފިޔަަވަޅެއް ނާޅަ އެވެ.\nމީގެއިތުރުން ހަރުކަށި ފިކުރުގެ މީހުންނާއި ގޭންގްތަކުން ނޫސްތަކަށް ބިރު ދެއްކުމާއި، ނޫސްވެރިޔާ އަހްމަދު ރިލްވާން ގެއްލުވާލުމާއި، ސޯޝަލް މީޑިއާ ބްލޮގަރު ޔާމީން ރަޝީދު މަރާލި މައްސަލަ ވެސް ރާއްޖެއާ ގުޅޭ މައްސަލަތަކުގެ ގޮތުގައި ފާހަގަކޮށްފައިވެ އެވެ.\nމޯލްޑިވްސް މީޑިއާ ކައުންސިލް މޯލްޑިވސް ބްރޯޑްކާސްޓިން ކޮމިޝަން


MPL in usoolaa khilaafah 86 million rufiyyaa ge mudhaa hoadhi: Audit | Mihaaru\nއެމްޕީއެލް: އެ ކުންފުނިން އުސޫލުތަކާ ޚިލާފަށް 86 މިލިއަން ރުފިޔާގެ މުދާ ހޯދި މައްސަލައެއް އޮޑިޓާ ޖެނެރަލް ވަނީ ފެންމަތި ކުރައްވާފައި -- ފޮޓޯ/މިހާރު\nއުސޫލާ ޚިލާފަށް އެމްޕީއެލްއިން 86 މިލިއަން ރުފިޔާގެ މުދާ ގަނެފައިވޭ: އޮޮޑިޓް\n11 ޑިސެމްބަރ 2019 - 15:01 18 comments\nމޯލްޑިވްސް ޕޯޓްސް ލިމިޓެޑް (އެމްޕީއެލް) އިން ބީލަމަކަށް ނުގޮސް އަދި އުސޫލުތަކާ ޚިލާފަށް 86 މިލިއަން ރުފިޔާގެ މުދަލާއި ތަކެތި ހޯދާފައިވާ ކަމަށް އެ ކުންފުނީގެ އޮޑިޓް ރިޕޯޓުގައި ބުނެފި އެވެ.\nއޮޑިޓާ ޖެނެރަލް ހަސަން ޒިޔަތު ނެރުއްވި އެމްޕީއެލްގެ ޚާއްސަ އޮޑިޓް ރިޕޯޓުގައިވާ ގޮތުން 2015 އިން ފެށިގެން 2017 ވަނަ އަހަރުގެ ނިޔަލަށް އެމްޕީއެލްއަށް މުދަލާއި ތަކެތި ގަނެފައިވާ ގޮތް ބެލިއިރު، ވާދަވެރި ބީލަމަށް ދާން ޖެހޭ ހާލަތްތަކުގައި ވެސް އާންމު އިއުލާން ކުރުމެއް ނެތި އަދި ބީލަމަށް ދިއުމެއް ނެތި މުދަލާއި ތަކެތި ގަނެފައިވާ ކަމަށެވެ. އެގޮތުން އެކި ބޭނުންތަކަށް 86 މިލިއަން ރުފިޔާގެ ތަކެތި ގަތީ ވަކިވަކި ފަރާތްތަކުން ކޯޓޭޝަން ހޯދައިގެން ކަމަށާއި އޭގެ ތެރެއިން 62 މިލިއަން ރުފިޔާގެ ތަކެތި ފޯރުކޮށްދޭނެ ފަރާތެއް ކަނޑައެޅީ އެމްޕީއެލްގެ ބޯޑުން ކަމަށް ވެސް އެ ރިޕޯޓުގައިވެ އެވެ.\nއެ ރިޕޯޓުން އެމްޕީއެލްއިން އޭރު ގެންގުޅުނު ގޯސް ބައެއް އަމަލްތަކުގެ މިސާލު ވެސް ނެގެން އެބަ އޮތެވެ. އޭގެ ތެރޭގައި ބައެއް ތަކެތި ގަތީ ކުއްލި ހާލަތްތަކުގައި ބީލަމަށް ނުގޮސް ތަކެތި ހޯދޭ ގޮތަށް އޮންނަ އުސޫލުގެ ތެރެއިން ކަމަށް އެމްޕީއެލްއިން ބުންޏަސް، އެފަދަ ހާލަތެއް ނެތްކަން، އޮޑިޓުން ހާމަވުން ހިމެނެ އެވެ.\nރިޕޯޓްގައި ބުނާ ގޮތުގައި ވާދަވެރި ބީލަމަކަށް ދާނެ ފުރުސަތު އޮތެވެ. އެހެންކަމުން އެ ފުރުސަތުގެ ބޭނުންނުކޮށް ތަކެތި ގަނެފައި ވަނީ ވަކި ފަރާތްތަކަކަށް އެ މަސައްކަތް ހަވާލުކުރުމުގެ ގޮތުން ކަމަށް ބެލެވޭތީ އެކަން ތަހުގީގު ކުރަން އެންޓި ކޮރަޕްޝަން ކޮމިޝަން (އޭސީސީ) އަށް ހުށަހަޅަން ރިޕޯޓުގައި އޮޑިޓަ ޖެނެރަލް ލަފާ ދެއްވާފައިވެ އެވެ.\nތިލަފުށިން ދެ ބިން ހޯދަން ދެ ކުންފުންޏަކަށް 13 މިލިއަން ރުފިޔާ\nރިޕޯޓްގައި ތިލަފުށިން ދެ ބިމެއްގެ ލީސް ރައިޓްސް ގަންނަން ކުރި ދެ އެއްބަސްވުމެއްގެ ވާހަކަ އޮތެވެ. އެ ރައިޓްސް ގަތުމަށް ދައްކަން ޖެހޭ 14.9 މިލިއަން ރުފިޔާގެ ތެރެއިން 13 މިލިއަނަށް ވުރެ ގިނަ ރުފިޔާ ދެ ކުންފުންޏަށް ދޫކުރިޔަސް، މިދިޔަ އަހަރުގެ ނިޔަލަށް އެ ބިންތަކުގެ ބޭނުން އެމްޕީއެލް އިން ހިފާފައި ނުވާ ކަމަށް ރިޕޯޓުގައިވެ އެވެ. އެތަންތަނުގެ ލީސް ރައިޓްސް ގަތުމަށް އެމްޕީއެލް އިން އެއްބަސްވީ ތިލަފުށީ ކޯޕަރޭޝަނުން އެ ދެ ކުންފުންޏަށް އެ ބިން ދޫކުރި އަގުތަކަށާއި އެއްބަސްވުންތަކުގެ ބާކީ ހުރި މުއްދަތުތަކަށް ވެސް ރިއާޔަތް ނުކޮށް ކަމަށް ރިޕޯޓްގައި ބުނެ އެވެ.\nއޭގެ ތެރެއިން އެއް ކުންފުންޏަށް އެޑްވާންސްގެ ގޮތުގައި ފަސް މިލިއަނަށް ވުރެ ގިނަ ރުފިޔާ، އެމްޕީއެލްއިން ދެއްކި އެވެ. ނަމަވެސް ތަނުގެ ލީސް ރައިޓްސް އެމްޕީއެލްގެ މައްޗަށް ބަދަލު ކޮށްފައި ނުވާ ކަމަށް އެ ރިޕޯޓުގައިވެ އެވެ.\nއޮޑިޓުން ދައްކާ ގޮތުގައި އެކަމުގައި އެމްޕީއެލްއިން އަމަލުކުރީ ބިމުގެ އަގުތައް އެކަށީގެންވޭތޯ ބެލުމެއް ނެތި ކަމަށް ވާތީ އެ މައްސަލަ ތަހުގީގު ކުރަން ވެސް އޭސީސީއަށް ހުށަހަޅަން އެ ރިޕޯޓުގައި ލަފާ ދީފައިވެ އެވެ.\nލޭންޑިން ކްރާފްޓަށް ދެއްކި6މިލިއަން ރުފިޔާގެ އެޑްވާންސް ނުލިބޭ!\nސިންގަޕޫރު ކުންފުންޏަކަށް އޯޑަރު ދީގެން ގެނައި ލޭންޑިން ކްރާފްޓެއްގެ ފެންވަރު ދަށްވެ، އެ ގަބޫލުކުރަން އެމްޕީއެލްއިން ދެކޮޅު ހެދިޔަސް އެޑްވާންސަށް ދެއްކި 6.8 މިލިއަން ރުފިޔާ އަދިވެސް ނުލިބޭ ކަމަށް ރިޕޯޓްގައި ވެ އެވެ.\nއެ އުޅަނދު އިންޑޮނީޝީއާގައި އޮތް އިރު އޭގެ އިންސްޕެކްޝަން ހަދާ، ހުރިހާ ކަމެއް ރަނގަޅު ކަމަށް ނިންމީ އެމްޕީއެލްގެ ދެ މުވައްޒަފެކެވެ. ނަމަވެސް އުޅަނދު ގެނައި އިރު، ކަނޑައެޅި މިންގަނޑުތަކަށް ނުފެތެ އެވެ. އެހެންކަމުން އެ ގަބޫލުކުރަން އެމްޕީއެލް އިން ދެކޮޅުހެދި އެވެ.\nއޮޑިޓްގައި ލަފާދީފައި ވަނީ އުޅަނދު ރާއްޖެއިން ބޭރުގައި އިންސްޕެކްޓް ކުރި މުވައްޒަފުންގެ އިހުމާލު އޮތް ކަމަށް ބެލެވޭތީ އެ މައްސަލަ ތަހުގީގުކުރާށެވެ.\nމަސައްކަތްތަކަށް އެޑްވާންސްގެ ގޮތުގައި އުސޫލާ ހިލާފަށް 37 މިލިއަން\nއެމްޕީއެލްގައި ކޮރަޕްޝަނުގެ ގިނަ އަމަލްތަކެއް ހިންގަމުން އައި ކަން، ކުރިންސުރެ ތުހުމަތުކުރެވެ އެވެ. އެކަން އޮޑިޓުން ވެސް ފެންނަން އެބަ އޮތެވެ. މިސާލަކަށް އުސޫލުތަކާ ޚިލާފަށް ބައެއް މަސައްކަތްތަކަށް އެޑްވާންސްގެ ގޮތުގައި 37 މިލިއަނަށް ވުރެ ގިނަ ރުފިޔާ ދޫކުރުން ނެގިދާނެ އެވެ.\nއަނެއް މިސާލަކީ 6.9 މިލިއަން ރުފިޔާއަށް ގަނެފައިވާ ދޯންޏެއް ދެ އަހަރު ވީ އިރު ވެސް ބޭނުންނުކޮށް އޮތުމެވެ. އޭގެ އިތުރުން 22 މިލިއަން ރުފިޔާ ޚަރަދު ކޮށްގެން ގެނައި ކޮންޓެއިނާ އުފުލާ އުޅަނދުތަކެއްގެ ބޭނުން ވެސް ނުކުރެވޭ ކަމަށް ރިޕޯޓްގައިވެ އެވެ.\nޑޮލަރު ރޭޓަށް ވުރެ އަގު ބޮޑުކޮށް ޑޮލަރު ގަންނަން 5.4 މިލިއަން ރުފިޔާ ހޭދަކުރި އެވެ. ޑޮނޭޝަން އާއި ސްޕޮންސާ ދިނުމުގައި އުސޫލުން ބޭރުން 8.91 މިލިއަން ރުފިޔާ ދޫކޮށްފައިވާ ކަމަށް ވެސް ރިޕޯޓުން ފެންނަން އެބަ އޮތެވެ.\nއިތުރު ލިޔުންތައް އެމްޕީއެލް އޮޑިޓާ ޖެނެރަލް އޮފީސް އޮޑިޓް ރިޕޯޓް ހަސަން ޒިޔަތު، އޮޑިޓަ ޖެނެރަލް


Maafannu medhu dhaairaa ah dhen bas kiyaanee Huvadhu atholhu meehun: Mughuny\nމާފަންނު މެދު ދާއިރާއަށް ދެން ބަސް ކިޔާނީ ހުވަދު އަތޮޅު މީހުން: މުޣުނީ\n- 1 week ago5- ފަތޯނާ ފާއިޒް\nމާލޭގެ މާފަންނު މެދު ދާއިރާއަށް ދެން ބަސް ކިޔާނީ އެދާއިރާގެ ގޮނޑިއަށް، ލޯކަލް ކައުންސިލް އިންތިޚާބުގައި ހޮވިވަޑައިގެންނެވި އަޙްމަދު ނަރީޝް ކަމަށް، މަޖިލީހުގެ ތިނަދޫ އުތުރު ދާއިރާގެ މެންބަރު ޢަބްދުލްމުޣުނީ ވިދާޅުވެއްޖެއެވެ.\nމުޣުނީ މިހެން ވިދާޅުވެފައިވަނީ، ރައްޔިތުންގެ މަޖިލީހުގެ ކޮމިޓީ ރޫމެއްގައި، މާފަންނު މެދު ދާއިރާގެ މެންބަރު އިބްރާހީމް ރަޝީދު(ބޮންޑާ)އާ ވާހަކަ ދައްކަވަމުންނެވެ. އޭނާ ވިދާޅުވީ، ކައުންސިލް އިންތިޚާބުގައި މާފަންނު މެދަށް މާލެއަށް ނިސްބަތްވާ މީހަކު ވާދަކުރެއްވުމުންވެސް، މާލޭގެ ރައްޔިތުން ނިންމީ ނަރީޝް ހޮވުމަށް ކަމަށެވެ.\n"މާލޭ މީހާ ކުރިމަތިލިޔޭ އެތަނަށް. މާލޭ މީހާ ކުރިމަތިލާފައި ހުއްޓާ މާލޭ މީހާއަށް ނުދިން. މާލޭ މީހުން ބުނީ ދެން ނަރީޝްއޭ އެތަނަށް ބަސް ކިޔާނީ. ހުވަދު އަތޮޅު މީހުން ދެން އެތަނަށް ބަސް ކިޔާނީ" މުޣުނީ ވިދާޅުވިއެވެ.\nލޯކަލް ކައުންސިލް އިންތިޚާބުގައި ނަރީޝްއާއި ވާދަ ކުރެއްވި ކެންޑިޑޭޓަކީ އަޙްމަދު ރިޝްވާންއެވެ. އޭނާގެ މައްޗަށް ނަރީޝް ވަނީ ބޮޑު ތަފާތަކުން ކުރި ހޯއްދަވައިފައެވެ.\nނަރީސް އަކީ މިހާރު މާލެ މީހެއް. ޢޭނަ ތި މަޤާމަށް ވަރަށް ބަރާބަރު ވާނެ. ކެރޭނެ. ބަލަ ވެރި ކަމުގަވެސް ހުރީ މާލެ މީހެއް ނޫނެއްނު .ކޮބާތަ މައްސަލަ އަކީ. މާލެ އެއް އެތެރެ ވަރި އެއް ކިޔާނެ ކަމެއް ނެތް . ތިއުޅެނީ ކަރާޓީ ތަޅަން ވެގެން. ފަނިގަޑެއް ކައްކާ ލެވޭތޯ. ނަރީސް ހޮވާފަ އެއޮތީ .އެނާ އަށް ވާނެ .ކެރޭނެ. ކުރާނެ. ޢިނގެ ކުރަން ހުރަސް އަޅާނެ ކަން ވެސް. ބަލަން މިތިބީ.\nއުނގޫފާރު ދާއިރާއަށް ބަސްކިޔަން ފައިނު ފިގުހު އިލުމުވެރިޔާ އޯކޭ\nހުވަދޫ މީހުން އެމީހުން ނޫންބަޔަކަށް ހެޔޮނޭދޭނެ. މިހާރު މިމީހުންގެ ބޮޑާކަންވެސް އިންތިހާޔަށް ގޮސްފި. އެހެންތާ ވާނީ ޕީޕީއެމް ވެރިކަމުގަވެސް އެމްޑީޕީ ވެރިކަމުގަވެސް ހުރިހާ މަތީމަގާމުތަކެއް އެމީހުންނަށް ވިއްޔާ. މާލޭ މީހުންނަށް އޮތީ ވެރިކަން ގެންނަން ވޯޓުލުން.\nމާލޭ މީހުން ވޯޓު ދިނީ ޕީޕީއެމް މީހެއް ވީމަ


ރާއްޖޭގެ ދަނޑުވެރިކަން ކުރިއެރުވުމަށް ޚާއްސަ ގާނޫނެއް އޮންނަން...\nސްކޫލު ކުދިންނަށް ޚާއްސަކޮށް ތަމްރީން ޕްރޮގްރާމްތައް ކުރިއަށް ގެންދާނެ\nގާނޫނުގެ ތެރެއިން ދަނޑުވެރިކަން ކުރިއަރުވަން ކުރެވޭނެ މަސައްކަތްތައް ފާހަގަކުރެވެން ޖެހޭ\nދަނޑުވެރިންނަށް ގާނޫނީ ބާރުވެރިކަން ދޭން ޖެހޭ\n27 ޖެނުއަރީ 2021 | ބުދަ 23:44\nފަޅޯ ދަނޑެއް، ދަނޑުވެރިކަން ކުރިއެރުވުމަށް ގިނަ މަސައްކަތްތައް ކުރާ ކަމަށް މިނިސްޓްރީން ބުނޭ\nރާއްޖޭގެ ދަނޑުވެރިކަން ކުރިއެރުވުމަށް ޚާއްސަ ގާނޫނެއް އޮންނަން ޖެހޭކަމަށް ދަނޑުވެރިކަމާ ބެހޭ މިނިސްޓްރީން ބުނެފިއެވެ.\nރާއްޖެޓީވީގެ ފަލަސުރުހީ ޕްރޮގްރާމްގައި ދަނޑުވެރިކަން ކުރިއެރުވުމާއި ބެހޭ ގޮތުން ވާހަކަދައްކަވަމުން ޑިރެކްޓަރ ޖެނެރަލް އިބްރާހިމް ޝަބާއު ވިދާޅުވީ ދަނޑުވެރިކަން ކުރިއެރުވުމަށް ގިނަ މަސައްކަތްތައް ކުރި ނަމަވެސް ރާއްޖޭގައި ދަނޑުވެރިކަމުގެ ގާނޫނެއް ނެތް ކަމަށެވެ. ޝަބާއު ވިދާޅުވީ މަސްވެރިކަމާއި އެއްގޮތަށް ދަނޑުވެރިކަމުގައިވެސް ގާނޫނެއް އޮންނަން ޖެހޭ ކަމަށާއި، ދަނޑުވެރިންނަށް ގާނޫނީ ބާރުވެރިކަން ދޭން ޖެހޭ ކަމަށެވެ. އަދި ގާނޫނުގެ ތެރެއިން ދަނޑުވެރިކަން ކުރިއެރުވަން ކުރެވޭނެ މަސައްކަތްތައް ފާހަގަކުރެވެން ޖެހޭކަމަށް ޝަބާއު ވިދާޅުވިއެވެ.\nގާނޫނުގެ މަސައްކަތްތަކަށް އަލިއަޅުއްވާލައްވައި ޝަބާއު ވިދާޅުވީ މިނިސްޓްރީގެ ފަރާތުން އާއްމު ގާނޫނެއް ފަރުމާ ކުރެވި އޭޖީ އޮފީހަށް ފޮނުވާފައިވާ ކަމަށާއި، ކުރިއަށް އޮތްތާނގައި ދަނޑުވެރިކަމުގެ ގާނޫނާއި ދަނޑުވެރިކަން ރެގިއުލޭޓް ކުރާނެ ކަމަށެވެ. އަދި މިހާރު ވެސް ރަށްރަށުގައި ދަނޑުވެރިކަން ކުރުމަށް ދަނޑުބިން ދޫކުރާ އުސޫލުތަކަށް ޚާއްސަ ގައިޑްލައިންތައް އެކުލަވާލައި ރަށްރަށަށް ފޮނުވަމުންދާކަން ޝަބާއު ފާހަގަކުރެއްވިއެވެ.\nމީގެ އިތުރުން ޝަބާއު ވިދާޅުވީ ދަނޑުވެރިކަން ކުރިއަރައިގެން ދިޔަ ނަމަވެސް މަސްވެރިކަމާއި ޓޫރިޒަމް ފެޔަށް ޖެހިގެން ނުދާނެ ކަމަށާއި، ޚާއްސަ ސަމާލުކަމެއް ދަނޑުވެރިކަމަށް މިހާރު ދޭން ޖެހޭ ކަމަށެވެ.\nއެގޮތުން ދަނޑުވެރިކަމަށް އެންމެ ފަހުގެ ޓެކްނޮލޮޖީއާއެކު ގިނަ އިންވެސްޓަރުން ހޯދަން ޖެހޭކަމަށް ޝަބާއު ވިދާޅުވިއެވެ. އަދި ވިދާޅުވީ ދަނޑުވެރިންގެ އުފެއްދުންތައް ވިއްކުމަށް ޓޫރިޒަމް ދާއިރާއަށް ބަރޯސާނުވެ އެހެނިހެން ރަނގަޅު މަރކެޓްތަކެއްވެސް ހޯދަން ޖެހޭ ކަމަށެވެ.\nދަނޑުވެރިކަމާއި ބެހޭ ޚާއްސަ ތަމްރީން ޕްރޮގްރާމްތައް ކުރިއަށް ގެންދާކަން ފާހަގަކުރައްވައި ޝަބާއު ވިދާޅުވީ މިއަހަރު ފުރަތަމަ ތަމްރީން ޕްރޮގްރާމް ރ.އަތޮޅު ދުވާފަރުގައި ކުރިއަށްދާ ކަމަށެވެ. ޚާއްސަކޮށް ސްކޫލު ކުދިން މިސިނާއަތަށް ޝައުގުވެރިކަން އިތުރު ކުރުމުގެ ގޮތުން ތަމްރީން ޕްރޮގްރާމްތައް ކުރިއަށް ގެންދާކަން އޭނާ ފާހަގަކުރެއްވިއެވެ.\nއޮޑިޓްކުރުމާއި، އެޝޫރަންސް ޚިދުމަތް ދިނުމުގެ ލައިސަންސް 19 ފަރުދުންނަށާއި 11 ފާރމްއަކަށް ދޫކޮށްފި\nއެކައުންޓިންގ ދާއިރާއަށް ކުދިން ތަމްރީން ކުރުމަށް ފަންޑް ހޯދުމަށް ވާރލްޑް ބޭންކުގެ އެހީތެރިކަމަށް އެދެނީ\nކޮވިޑްގެ ހާލަތު އައުމުގެ ކުރިން ޖީޑީޕީ ހުރި މިންވަރަށް ދެވޭނީ 2022 ވަނަ އަހަރު ފެށޭ ހިސާބުގައި: ފިނޭންސް މިނިސްޓަރ


BREAKING: Ramadan Mahuge Furathama Dhuvahakee Hukuru Dhuvas - Vaguthu\nރަމަޟާން މަހުގެ ފުރަތަމަ ދުވަހަކީ އަންނަ ހުކުރު ދުވަސް ކަމަށް ކަނޑައަޅައި ރަސްމީކޮށް އެކަން އިއުލާނު ކޮށްފިއެވެ.\nމިހާރު އިސްލާމިކް މިނިސްޓްރީގައި ކުރިއަށްދާ 1441 ވަނަ އަހަރުގެ ރަމަޟާން މަހުގެ ހަނދު ސާބިތު ކުރުމާއި ބެހޭ ގޮތުން ބޭއްވާ ރަސްމީ ބައްދަލުވުމުގައި އިސްލާމިކް މިނިސްޓަރ ޑރ. އަހުމަދު ޒާހިރު ވިދާޅުވީ، މިއަދު އިރުއޮއްސުމަށްފަހު ރާއްޖޭގެ އެއްވެސް ހިސާބަކަށް އަދި އިސްލާމީ އެއްވެސް ގައުމަކަށްވެސް 1441 އަހަރުގެ ރަމަޟާން މަހުގެ ހަނދު ފެންމަތިނުވާކަން އިތުބާރު ހުރި ފަލަކީ ހިސާބުތަކުން ކަށަވަރުވެފައިވާ ކަމަށެވެ.\n"މިއަދުގެ އިރުއޮއްސުމަށްފަހުގައި ރާއްޖޭގެ އެއްވެސް ހިސާބަކަށް މި އަހަރުގެ ރަމަޟާން މަހުގެ ހަނދު ފެނިފައި ނުވާތީއާއި އިސްލާމީ އެއްވެސް ގައުމަކަށް މި އަަހަރުގެ ހަަަނދު ފެނުނުކަމުގެ އިތުބާރު ހުރި މައުލޫމާތު ލިބިފައިނުވާތީ ރަމަޟާން މަހާއި ޝައްވާލު މަހުގެ ހަނދު ސާބިތު ކުރުމުގައި ދިވެހި ރާއްޖޭގައި އަމަލު ކުރަން ހަމަޖެހިފައިވާ އުސޫލުގައި ވާ ގޮތުގެ މަތިން މާދަމާ މީލާދީ ސަނަދުން 2020 އަހަރުގެ 23 އޭޕްރިލްވާ ބުރާސްފަތި ދުވަހަކީ މި ހިނގާ1441 ވަނަ އަހަރުގެ ޝައުބާން މަހުގެ 30 ވަނަ ދުވަސް ކަމުގައި އާއި 1441 ވަނަ އަހަރުގެ ރަމަޟާން މަހުގެ ފުރަތަމަ ދުވަހަކީ މި ހިނގާ އޭޕްރިލް 24 ވާ ހުކުރު ދުވަސް ކަމުގައި ކަނޑައަޅައިފީމެވެ". އިސްލާމިކް މިނިސްޓަރ ޑރ. އަހުމަދު ޒާހިރު ވިދާޅުވިއެވެ.\nއިސްލާމިކް މިނިސްޓަރ ޑރ. އަހުމަދު ޒާހިރު ވަނީ، ރޯދައިގެ ފަރުޟު އަދާ ކުރުމަށް ފަރުވާތެރިވުމަށާއި، ﷲގެ ރުއްސެވުމާއި މަޣްފިރަތަށް އެދި ހެޔޮ ކަންތައްތައް ގިނަ ކުރުމަށް ނަސޭހަތްތެރިވެފައެވެ.\nމީގެ އިތުރުން، ކޮވިޑް-19 އިން ހުރިހާ އިންސާނުން ރައްކާތެރިކޮށްދެއްވުމަށް އެދި އިސްލާމިކް މިނިސްޓަރ ޑރ. އަހުމަދު ޒާހިރު ވަނީ ދުއާ ދަންނަވާފައެވެ.\nއޭޕްރީލް 22, 2020 21:07\nމީ ރަނުގެފުރުސަތެއް މިހުރިހާކަމަކުން ސަލާމަތް ވުމަށް ﷲ ހަޟުރަތުގައި ދުޢާދެއްނެވުމަށް ލިބޭ\nނަމަވެސް ހިތާމައަކީ މިސްކިތްތަށް ބަންދުވުން ގޭގަވެސް އެކަހެރިވެލާނެ ޖާގައެއްވެސް ނެތުމުން ނަމަވެސް ކެއްތެރިކަމާއި އެކު ފުރުސަތުގެ ބޭނުން ހެޔޮގޮތުގަ ހިއްޕަވާ މަބުރޫކު ޔާމީންވެރިކަމުގަ މާލޭގެ ފެންހަދާ މެޝިންތަށް އެދީމާ ޔާމީން އިސްތިއުފާ އަށް ގޮވިހެން އެކަކުވެސް އަމަލްތަށް ނުބަހައްޓާށެވެ.\nއޭޕްރީލް 22, 2020 21:14\n22އެޕްރީލް 2020 ވީ ބުދަދުވަހަކީ ޝަޢުބާން މަހުގެ 28 ދުވަސް ކަމަށް ރާދަބްކޝޯޕްުން ހަދާފައިވާ ކަލަންޑަރުން ދައްކައެވެ. 23 އެޕްރީލް 2020ވާބުދަ ދުވަސް ޝައުބާން މަހުގެ 30 ވަނަ ދުވަހަށް ވަނީ ކިހިނެއްތޯއެވެ. މަޢްލޫމާތު ކުށް ކަމުގައި ނުވާނަމަ ހިޖުރީ މަސްތަކާއި ދުވަސްތަށް ކަލަންޑަރު ހަދާފަރާތަކުންވެސް ހޯދަންޖެހެނީ އިސްލާމިކް މިނިސްޓްރީންނެވެ.\nއޭޕްރީލް 23, 2020 02:00\nމައުމޫނުގެ ވެރިކަމުގައި މިރީދޫކުދިން ގޮވަމުންދިޔައީ، މައުމޫނު ފަލަކީހިސާބަށްމޮޅީޔޭ، ކަލަންޑަރާ ދިމާކުރަންވެގެން ރޯދަމަސް ފަސްކުރިއްޔޭ ނޫނީ އަވަސްކުރިއްޔޭ. މިހާރުވެސް މިހިގަނީ އެގޮތަށްނޫންތޯއެވެ. އަހަރުމެނަށް އެގޭ މިކަންލަސްކޮށްގެން ނުވަތަ ކަލަންޑަރާ ދިމާކޮށްގެން ވެރިންނަށް ވާނެމޮޅެއްނޯންނާނެކަން އެކަމު ރީދޫގަމާރުންނަށް ނޭގެނީ\nއޭޕްރީލް 23, 2020 07:50\nފޮޓޯއިން ތިފެންނަ މީހާ ހީވަނީ އިގި ރޭސި ފިލްމް ސްޓާ ރެއްހެން މިއީ ދީނީ މީހުން ހުންނަން އެންމެ ރަގަޅު ގޮތްބާ!\nއެބަޔަކުންނާ ވައްތަ ރު ވެއްޖެމީހާ އަކީ އެބަޔަކުންގެ ތެ ރެއިން ވާ މީހެކެވެ\nމިފަހަރު ވަކިބަޔަކައް ދޯ ކަދުރު ތިޔާދިނީ ؟\nކުރީދުވަހަކު ފެނޭ އިސްލާމީ މަރުކަޒުން ކަދުރު ފޮށިތަކެއް ނެރެގެން ޕިކަޕަކަށް އަރުވަނި ކޮށް.....


ނަފުރަތުގެ މައްޗަށް ބިނާވާ ސިޔާސީ ގުޅުންތަކާއި އޭގެ ހިތި ނަތީޖާ -2 | Sandhaanu\nނަފުރަތުގެ މައްޗަށް ބިނާވާ ސިޔާސީ ގުޅުންތަކާއި އޭގެ ހިތި ނަތީޖާ -2\nވެރިކަމުގެ އިސް ސަފުގައި ތިއްބެވި ބޭފުޅުންގެ ތަރަފުގެ ދިރިއުޅުން ދެމެހެއްޓުމެވެ. މީގެ އިތުރުން، އިޖުތިމާއީ އެތައް ބަލިތަކެއް ވެސް އޮތީ ފެތުރިފައެވެ. ސަރުކާރުގެ އިދާރާތަކުގައި ރިޝްވަތާއި ފަސާދަ އޮތީ އަށަގެންފައެވެ. ތަނުގެ ޝަރުއީ ނިޒާމު އޮތީ ހަލާކުވެފައެވެ. ގާޒީންނަށް ރިޝްވަތު ދީގެން މައްސަލައްތައް ނިންމުމުގެ ފަސާދައެވެ. ގާތް ތިމާގެ މީހުން ކުށްކުރުމުން ކުށްވެރިނުވުމުގެ ފަސާދައެވެ. މަސްތުވާތަކެތީގެ ވަބާ ވެސް އޮތީ އާންމު ވެފައެވެ. ގާތްތިމާގެ ކަމާއި ރައްޓެހިކަމުގެ ތަރާދުން ކިރައި ސަރުކާރުގެ އިސް ވަޒީފާތައް ބަހާލުމުގެ ސަގާފަތް ވެސް އޮތީ އާންމު ވެފައެވެ. ދައުލަތުގެ ބައިތުލްމާލު އޮތީ ‘ގާނޫނީ ސިފަލިބިގެން’ ވެރިޔާ ބޭނުންފުޅުވާ ގޮތަށް، އެއާ މެދު ކަންތައް ކުރެވޭ ގޮތަށް ހަމަ ޖެހިފައެވެ. ‘ގަނޑުވަރުގެ’ ޚަރަދުތަކުތެރޭގައި ރައީސް ބޭނުންފުޅު ކޮންމެ ކަމެއް ވެސް ހިމަނާލެވޭ ގޮތަށެވެ. އަދި، ހަމަ މިފަދަ ގޮތެއްގައި، ދައުލަތުގެ މުދަލާއި ފައިސާއާ ކުޅެވޭ ގޮތަށް، ވެރިޔާގެ އާއިލީ ބައެއް ވެރިންނަށް ވެސް ކަންތައްތައް އޮތީ ހަމަޖެހިފައެވެ.\nމިފަދަ ހާލަތެއްގައި ރާއްޖެ އޮތުމުން، 2008ގައި، އިދިކޮޅު ހުރިހާ ޕާޓީތަކުގެ އެދުމަކަށް ވެފައި އޮތީ، އޭރު އޮތް ސަރުކާރު، އާދެ، ރައީސް މައުމޫނުގެ އިސްތިބްދާދީ ވެރިކަން، ނިމުމަކަށް ގެނައުމެވެ. މިކަމުގެ ޒާތަށް ބަލާލާއިރު، މިއީ ހަމަ އެންމެ ރަނގަޅު ކަމެކޭ ބުނެވިދާނެއެވެ. އިތުރު އެއްވެސް ހެވެއް އެވެރިކަމުން ދެން، ލިބެން ނެތް ވެރިކަމަކީ އެކަމަށް ނިމުން ގެނައުން ހަމަ އެންމެ ރަނގަޅު ކަމަކަށް ވާތީއެވެ. އަދި ގުދުރަތީ ސުންނަތުގެ، ނުވަތަ ގުދުރަތުގެ ގާނޫނުގެ ވެސް، ނިޔާއަކީ މިއެވެ.\nނަމަވެސް، މިވެރިކަން ނިމުމަކަށް ގެނައުމަށް ފަހު، ގައުމު ބިނާކުމުގެ ފިކުރެއް، އިދިކޮޅު ޕާޓީތަކަކުން ހުށަހަޅާއެއް ނުލައެވެ. ގައުމަށް ކުރިމަތިވެފައ އޮތް މައްސަލަތައް ހައްލުކޮށް، އަމިއްލަ ނަފްސަށް އިތުބާރުކޮށްގެން، އަމިއްލަ ފައިމައްޗަށް ތެދުވެ ތިބެ، ގައުމާއިގެން ކުރިއަށްދާނޭ ސިޔާސަތުތަކެއް އެ ޕާޓީތަކަކުން ހުށަހަޅާއެއް ނުލައެވެ. އެންމެންގެ ވެސް ހަމައެކަނި އަމާޒަކަށް ވެފައި އޮތީ ވެރިކަން ބަދަލުކުރުމެވެ. މިއަމާޒަކީ ހަމަ އެކަނި ޕާޓީތަކުގެ އަމާޒެއް ވެސް ނޫނެވެ. 2008ގައި ވަރަށް ގިނަ މުވާތިނުންގެ ވެސް އެދުމަކަށް ވެފައި އޮތީ ހަމަ މިއެދުމެވެ. 30އަހަރުގެ ދިގު ވެރިކަން ނިމުމަކަށް ގެނައުމެވެ. ދެން، އެއަށް ފަހު، ގައުމާއިގެން ކުރިއަށްދާނީ ކިހިނެއްތޯއާއި ގައުމަށް ކުރިމަތިވެފައި އޮތް މައްސަލަތައް ހައްލުކޮށް އަލުން ގައުމު ބިނާކުރުމުގެ މަސައްކަތް ކުރާނީ ކިހިނެއްކަމީ، އޭގެ މައްޗަށް ވިސްނާ ފިކުރުކުރަން ޖެހުނު ކަމަކަށް ނުވިއެވެ.\nދެން، ކަންތައް ވެގެން ދިޔައީ ކިހިނެއް ހެއްޔެވެ؟ 30 އަހަރުގެ ވެރިކަމާއި ދެކޮޅަށް އިއްތިހާދުވެވެނު އިއްތިހާދުން، 2008ގައި އިންތިޚާބު ކާމިޔާބުކުރުމެވެ. ނަމަވެސް، އެއަށް ފަހު، އިއްތިހާދު ރޫޅެން ދިމާވިއެވެ. ތަފާތު ކުލަތަކުގެ އިއްތިހާދު އެއް ކުލައަކަށް ބަދަލުވެގެންދާ ތަން ފެނުނެވެ. ޖޯޖު އޯވެލްގެ އެނިމަލް ފާމު، (ޖަނަވާރުންގެ ދަނޑު) މި ފޮތުގައި، ދަނޑުން އިންސާނާ ބޭރުކުރެވި، އޫރުގެ ވެރިކަމެއް ގާއިމުކުރެވި، މާގިނަ ދުވަހެއް ނުވެ، އޫރަށް، އިންސާނީ ސޫރަ ލިބިގެން ދިޔަފަދައިންނެވެ. އާދެ، ގިނަ ޕާޓީތަކުގެ ޑިމޮކުރަސީގެ އުސޫލުގެ މަތިން އިންތިޚާބު ބޭއްވި، ވެރިކަމާ ހަމައަށް ބަޔަކަށް އާދެވުމުން، ޑިމޮކުރަސީގެ އުސޫލުގެ މަތިން އެމީހުން ހަނދާންނެތުނެވެ. ދެން، ހަމަ ކުރީގެ ތިރީސް އަހަރުގައްޔާއި އަދި، އޭގެ ކުރިން ވެސް ރާއްޖޭގައި އަށަގެންފައި އޮތް، އިސްތިބްދާދީ ސިޔާސީ ސަގާފަތަށް ކާމިޔާބު ލިބުނެވެ. ސަރުކާރުގެ ހުރިހާ ވަޒީރުންނަށް އިސްތިއުފާދޭން އަންގައި، ވެރިޔާ ބޭނުން ގޮތަކަށް ކަންތައް ކުރެވޭ ގޮތް ހަދަން މަސައްކަތްކުރެވެން ފެށުނެވެ. އާދެ، ކުރީގެ އިސްތިބްދާދީ ވެރިކަމުގެ ބަދަލުގައި އާ އިސްތިބްދާދީ ވެރިކަމެއް ގާއިމު ކުރެވުނީއެވެ.\nދެން ކަންތައް ވެގެން ދިޔައީ ކިހިނެއް ހެއްޔެވެ؟ ވެރިކަމާއި ސިޔާސީ ސަގާފަތަށް އެއްވެސް ބަދަލެއް ނާދެއެވެ. ވެރިކަމުގައި ހުންނެވި ބޭފުޅާއަށް ހީފުޅުވެވަޑައި ގަތީ ހުރިހާ ކަމެއްގެ މޮޅު ގޮތް އެނގިވަޑައި ގަންނަވާނީ ހަމަ އެކަނި އޭނާއަށް ކަމެވެ. އޭނާއަށް ތާއީދުކުރައްވާ މީހުންގެ ނަޒަރުގައި ‘އޭނާ ކަންތައް ކުރައްވާނީ ރަނގަޅަށެވެ.’ އާދެ، ކުރިން ވެސް އޮތް އިސްތިބްދާދީ ވެރިވެރިކަމުގައި ކަންތައް އޮތް ގޮތެވެ. އެހެންވެ، އޭނާ ބޭނުންފުޅުވެވަޑައިގަތް ގޮތަކަށް ކަންތައްތައް ކުރައްވަމުން ގެންދެވިއެވެ. ގަވާއިދުތަކާއި ގާނޫނުތަކަށް ވެސް ބެއްލެވުމެއްނެތިއެވެ. އިސް ވަޒީފާތައް ދެވެމުން ދިޔައީ ހަމަ ކުރިއެކޭ ވެސް އެއްފަދައިން ގާތް ތިމާގެ މީހުންނަށް ނޫނީ ރައްޓެހިންނަށް އިސްކަން ދެވިގެންނެވެ. އެ މީހުންގެ ކިބައިގައި އެމީހުންނާ ހަވާލުކުރެވޭ ވަޒީފާތައް އަދާކުރުމުގެ ގާބިލުކަމެއް ނެތް ކަމުގައި ވިޔަސް ވެހެވެ. ގޯތި ގެދޮރު ދިނުމުގައި ވެސް ސިޔާސީ ވަކި ޕާޓީގެ މެމްބަރުންނަށް އިސްކަން ދެވޭނޭކަން އިއުލާނުކުރެވުނެވެ. އާންމުންގެ ސިޔާސީ ސަގާފަތް ވެސް އޮތީ ހަމަ ކުރިން ވެސް އޮތް ގޮތަށެވެ. ވެރި މީހާއަށް ތާއީދުކުރުމާއި ނުކުރުން ބިނާވެފައި އޮތީ، ބުއްދީގެ މީޒާނުން ވެރި މީހާގެ އަމަލުތައް ކިރައި، ރަނގަޅު ނުރަނގަޅު ކަނޑައަޅާލައިގެންނެއް ނޫނެވެ. ތިމާއަށް ލިބޭ ޒާތީ ފައިދާއެއްގެ މައްޗަށް ބިނާކޮށެވެ. މީގެ އިތުރުން، ތަނުގެ ދުވަސްވީ އާދަކާދަކާދަތަކާއި އާންމު މީހުންގެ ރައުޔަށް ވެސް ބެލުމެއް ނެތި، ކަންތައްތައް ކުރެވެން ފެށުމުން، 2008ގައި އިންތިޚާބުވި ސަރުކާރު ވެއްޓި ނިމިގެން ދިޔައީ އެންމެ އެދެވޭ ގޮތެއްގައެއް ނޫނެވެ. އެއްބަޔަކު ދުށް ގޮތުގައި، ޣައިރު ގާނޫނީ ސިފައެއްގައެވެ. އާދެ، އިންގިލާބަކުންނެވެ. އަނެއް ބަޔަކު ދުށް ގޮތުގައި، ވެރިކަންކުރުމާއި މީހުންނާ މުއާމަލާތް ކުރުމުގެ ހުނަރު ނެތުމާއި ތަނުގެ އާދަކާދައާއި އަގުތަކަށް އިހުތިރާމުކުރުމެއް ނެތި، އަދި، ތަނުގެ ޚާއްސުންނާއި އަދި އާންމުންގެ އެތައް ބަޔަކު އެކަމާ ނުރުހުނު ބައެއް ކަންތައް ކުރުމުގެ ނަތީޖާއެއްގެ ގޮތުން ވެރިޔާއަށް އިސްތިއުފާދޭން މަޖުބޫރުވީއެވެ. މިކަމުގައި ހައްގު ގޮތަކީ ކޮބައިކަން ބެލުމަކީ މި ލިޔުމުގެ މަގުސަދެއް ނޫނެވެ. މި ލިޔުމުގެ މަގުސަދަކީ، ނަފުރަތާއި ފަނާކުރުވަނިވި ފިކުރުގެ މައްޗަށް ބިނާވާ ގުޅުމަކީ ދެމި އޮންނާނޭ ގުޅުމެއް ނޫންކަން ފާހަގަކުރުމެވެ. އަދި މިފަދަ ގުޅުމެއްގެ މައްޗަށް ގައުމު ބިނާ ކުރުމަކީ ނުވާނޭ ކަން ބަޔާންކުރުމެވެ. މިކަން، 2008ގައި ގާއިމުވެގެން ދިޔަ އިއްތިހާދީ ވެރިކަން ދާދި އަވަހަށް ރޫޅި، 2012ގައި އެވެރިކަން ވެއްޓި ދިޔުމުން، ވަރަށް ސާފުކޮށް ފެނިގެން ދިޔައެވެ.\nދެން، 2013ގެ ރިޔާސީ އިންތިޚާބުގައި ވެސް ހަމަ މިކަން ފެނުނެވެ. މި އިންތިޚާބުގައި ވެސް އިއްތިހާދެއް އުފެދުނެވެ. މިފަހަރުގެ އިއްތިހާދުގެ މަގުސަދަކަށްވީ 2012ގައި ވެއްޓުނު ވެރިކަން އިއާދަވެ ނުދިޔުމެވެ. އެގޮތް މިގޮތް ހަދައިންގެން، މި މަގުސަދު މި އިއްތިހާދަށް ވެސް ހާސިލުކުރެވުނެވެ. ނަތީޖާއަކީ ހެއްޔެވެ؟ ދާދި އަވަހަށް އިއްތިހާދު ރޫޅިގެން ދިޔުމެވެ. މިއިއްތިހާދު ކާމިޔާބު ހޯދައި ދިނުމުގައި މުހިއްމު ރޯލުތަކެއް އަދާކުރި މީސްމީހުން އިއްތިހާދުން ވަކިވެ، އެ އިއްތިހާދާ އިދިކޮޅުވެސް ވުމެވެ. މިހެން ވުމުގެ ސަބަބަކީތޯއެވެ؟ އެއްކޮޅުން އިއްތިހާދުގެ ބޭނުމަކަށް އޮތީ ގައުމުގެ މަސްލަހަތު އިސްކުރުމެއް ނޫނެވެ. މައިގަނޑު މަގުސަދަކަށް އޮތީ ވަކި މީހަކު ވެރިކަމަށް އަޔަ ނުދިނުމެވެ. ދެން، ތިމާ ބޭނުންވާ މީހަކު ވެރިކަމަށް އައުމުން، ތިމާ ބޭނުންވާ ގޮތަކަށް، ސަރުކާރުގެ އިސް ވަޒީފާތަށް ހަމަޖެހިގެން ދިޔުމެވެ. އިއްތިހާދު ކާމިޔާބުކޮށް ދިނުމުގައި މަސައްކަތްކުރި ބައެއް އިސްވެރިން، އިއްތިހާދު ކާމިޔާބުވުމުން ބޭނުންވީ، އެމީހުންގެ ދަރިދަރިންނަށް، ނުވަތަ ގާތް މީސް މީހުންނަށް ސަރުކާރުގެ ވުޒާރާތައް ހަވާލުކޮށް އިސް ވަޒީފާތައް ދިނުމެވެ. އަދި، ކުރިއަށް އޮތްތާގައި، އެ ދަރިދަރިންގެ ތެރެއިން މީހަކު ވެރިކަމަށް އަންނާނޭ މަގު ވެސް ފަހިވާ ގޮތް ހެދުމެވެ. ދެން، އެންމެ އެދެވޭ ގޮތަށް މިކަންކަން ނުވުމުން އިއްތިހާދު ރޫޅި، އިއްތިހާދުގެ ބައިވެރިން 2013ގައި ގާއިމުކުރެވުނު ވެރިކަމާ ދެކޮޅުވީއެވެ. އަދި، ކޮންމެ ގޮތެއް ހަދައިގެން ވިޔަސް، އެ ވެރިކަން ވެސް ވައްޓާލުމުގެ މަސައްކަތް ފެށުނީއެވެ. ބޭރުގެ ބާރުތައް ތަނުގެ ދާޚިލީ ކަންތައްތަކުގެ ތެރެއަށް ވައްދައި، ރިޝްވަތު ދީގެން ރައްޔިތުންގެ މަޖުލީހުގެ މެމްބަރުންނާއި އަދި، ކޯޓުތަކުގެ ގާޒީންވެސް ގަނެގެންނެވެ. މިއީ ތިމާގެ ދީންވެރިކަން ނޫނީ ތިމާގެ އާންމު އަޚުލާގީ މިންތައް މަނާކުރާކަމެއް ކަމުގައި ނުވިއެވެ.\nދެން އައީ 2018ގެ ރިޔާސީ އިންތިޚާބެވެ. މި އިންތިޚާބުގައި ވެސް، ފެނިގެން ދިޔައީ ހަމަ ނަފުރަތުގެ މައްޗަށް ބިނާވި އިއްތިހާދެކެވެ. މަގުސަދަކީ ކޮންމެ ގޮތެއް ހަދާފައި ނަމަވެސް، ކުރީގެ އާދަކާދައިގެ ވެސް މަތިން، އޭރު އޮތް ސަރުކާރު ވައްޓާލުމެވެ. މިކަން ކުރުމަށް އެހީވެދިން ސަބަބުތަކެއް ވެސް ހުއްޓެވެ. ސަރުކާރުގައި ފަސާދައިގެ ހަރަކާތްތައް ކުރިއަށް ވުރެވެސް ބޮޑަށް އަށަގަނެ، ފާޅުގައި މިކަން ކުރުމެވެ. މީސްމީހުންގެ ‘ވަފާތެރިކަން’ ގަނެވިއްކުމުގެ ވިޔަފާރި އާންމުވެ، އެއީ ތިމާގެ ޒަމީރު މަނާކުރާކަމަށް ނުވުމެވެ. އަދުލު އިންސާފުގެ ނިޒާމު، ގޯހުން ގޯހަށް ގޮސް، ހަލާކުވެ ދިޔުމެވެ. ގާތް ތިމާގެ މީހުންގެ ކުށަކީ ކުށަކަށް ނުވުމެވެ. މިސާލަކަށް ޕެންޝަން ފަންޑާ ބެހޭ އޮފީހުގެ އިސް މުވައްޒަފަކު ލައްކައިން ރުފިޔާ ނަގައި، ޚިޔާނަތްތެރިވުން އެއީ ކުށްވެރިވާ ކަމަކަށް ނުވިއެވެ. އަދި، ވެސް މިނޫންވެސް، ޚިޔާނާތުގެ ބޮޑެތި ބޮޑެތި މައްސަލަތަކެވެ. މީގެ އިތުރުން، ވޯޓަކީ މުޅިންހެން ގަނެ ވިއްކޭ އެއްޗަކަށް ވުމެވެ. މިފަދަ އެތައް ސަބަބުތަކެއް ހުރުމާއެކު، 2018ގައި، އޭރު އޮތް ސަރުކާރާއި އިދިކޮޅު އިއްތިހާދެއް އުފައްދައި، ރިޔާސީ އިންތިޚާބު މެދުވެރިކޮށް، އެ ސަރުކާރު ނިމުމަކަށް ގެނަވުނެވެ. މިކާމިޔާބު ބިނާވީ އިދި ކޮޅުގެ ރިޔާސީ ކެންޑިޑޭޓުގެ ގާބިލުކަމުގެ މައްޗަށް ބަލައިގެންނެއް ނޫނެވެ. އޭނާގެ ކިބައިގައި ހުރި އިދާރީ ތަޖުރިބާއާއި ގައުމުގެ އިގުތިސާދު ކުރިއަށް ގެންދާނޭ ގޮތަކީ ކޮބައިކަން އޭނާއަށް އެނގިފައި އޮތުން ދެނެގަނެގެންނެއް ނޫނެވެ. މިއިން އެއްވެސް ކަމަކީ އެކަންކަމުގެ މައްޗަށް ބަލަން ބޭނުންވި ކަމަކަށް ނުވިއެވެ. ހުރިހާ ވެސް ބޭނުމަކީ ސަރުކާރު ބަދަލުކޮށްލުމެވެ. އެހެންވެ، އިދި ކޮޅު ރިޔާސީ ކެންޑިޑޭޓެއްގެ ގޮތުގައި ‘ހިމާރެއް’ ކުރިމަތި ލިޔަސް، އެ ހިމާރު އިންތިޚާބު ކާމިޔާބު ކުރީހެވެ. މިއިބާރާތަކީ ބައެއް މީހުން ފާޅުގައި ބޭނުން ކުރި އިބާރާތެކެވެ. ސަބަބަކީތޯއެވެ؟ އިއްތިހާދުގެ އަމާޒަކީ ވެސް، އަދި، ގިނަ މުވާތިނުންގެ އަމާޒަކީ ވެސް، އޭރު އޮތް ސަރުކާރު ނެތިކޮށްލުމެވެ. އެހެންވެ، އިދި، ކޮޅު ކެންޑިޑޭޓަކީ ހިމާރެއްތޯ ނޫނީ ގަމާރެއްތޯ ބެލުން މުހިއްމުނުވީއެވެ! އަދި، ދެން އަންނަ ސަރުކާރު ކަންތައް ކުރާނީ ކިހިނެއްކަމާ މެދު ބަލަން ބޭނުންނުވީއެވެ. އާދެ، ނަފުރަތުގެ ފަނާކުރުވަނިވި ފިކުރުގެ މައްޗަށް ގާއިމުވާ އިއްތިހާދުގެ ނަތީޖާއެވެ! އެކަމުގެ ދުރުވިސްނުން ފޯރާ އެންމެ ދުރުމިނެވެ!\nއާޚިރު ނަތީޖާއަކީ ކޮބާ ހެއްޔެވެ؟ މިކަމުގެ ދެރަ، ރައްޔިތުން އުފުލަން ޖެހުމެވެ. ކަންތައްތައް ހަމަ ކުރިންވެސް އޮތް ގޮތުގައި އެއްވެސް ހެޔޮ ބަދަލެއް ނައިސް އޮތުމެވެ. ފަސާދައިގެ ސަގާފަތް ބަދަލު ނުވެ، އެކަމަށް އިތުރަށް ދިރުން ލިބިގެން ދިޔުމެވެ. އެއް ބަޔަކު އަނެއް ބަޔަކު ބަދުނާމުކޮށްކޮށް ތިބުމެވެ. ކުނިވެފައި އޮތް ކިސަޑު ފެންގަނޑެއްގެ ތެރެއަށް މުޅި ގައުމު، މަޑުމަޑުން ގެނބިގެން ދިޔުމެވެ. ކަންކަން ނުކުރެވުމުން، އެކަމުގެ ހަގީގީ ސަބަބުތަކަކީ ކޮބައިކަން ހޯދައި، ކަންކަން ހައްލުކުރަން އުޅުމުގެ ބަދަލުގައި ކުރިން ކަން އޮތީ ވެސް މިހެންނޭ، އެހެންނޭ ކިޔައި، ބަހަނާތައް ދައްކަ ދައްކައި ތިބުމެވެ. ކުރީގެ އުނިކަމަކީ މިހާރުގެ އުނިކަން ފޫބައްދައި އެކަމަށް ފުރިހަމަކަން ގެނެސްދޭ ކަމެއް ކަމަށް ވުމެވެ. މިވެނި މީހެއްގެ ފަސާދައާއި ގުޅޭ މައްސަލައެއް ނުވަތަ ދޯހަޅި ކަމެއް، ފާހަގަކުރެވިއްޖެ ނަމަ، ހަމަ އެފަދަ ސިފަތައް، ކުރިން ތިބި މީހުންގެ ކިބައިގައި ވެސް ހުރިކަން ބުނުމެވެ. އަދި، ކަންތައް އޮތީ ކަންތައް އޮންނަން ޖެހޭ އެންމެ ރަނގަޅު ގޮތަށްކަމަށާއި އަދި ކަންތައްތައް ކުރެވެމުންދަނީ ވެސް އެންމެ ރަނގަޅަށްކަން ބުނެދޭން ދައްކަން އޮތް މޮޅު ހުއްޖަތަކީ، ކުރީގައި ވެސް އޮތީ ފަސާދައާއި ވައްކަމާއި ހިތުހުރި ގޮތަކަށް ކަންތައް ކުރުންކަން ބުނުމެވެ.\nދެން މިކަމަށް އޮތް ހައްލަކީ ކޮބައި ހެއްޔެވެ؟ މިކަމުގެ ހައްލު އޮތީ ރައްޔިތުންގެ އަތް މަތީގައެވެ. އެންމެ ފުރަތަމަ، ރައްޔިތުން ހޭލުންތެރިވާންވީއެވެ. ރައްޔިތުންނަކީ އެމީހުން ތާއީދުކުރާ މީހުންނަކީ ކުދިކުދި ކަލާނގެތަކަކަށް ހަދާ ބަޔަކަށް ނުވާންވީއެވެ. އަދި، ވެރިންގެ ފާރަވެރިންކަމުގައި ރައްޔިތުންވާންވީއެވެ. ވެރިންނަކީ ގައުމާއި ރައްޔިތުންގެ މަސްލަހަތު ދިފާއުކުރަން ތިބޭ ބައެއްކަމުގައި ހެދުމަށް ރައްޔިތުން މަސައްކަތްކުރަންވީއެވެ. މިކަން ކުރެވޭނީ، އެންމެ ފުރަތަމައިން ވޯޓުވިއްކުން ހުއްޓާލައި، ވެރިންނަށާއި ރައްޔިތުން ތަމްސީލުކުރުމަށް ގާބިލު މީހުން ހޮވައިގެންނެވެ. އަދި، އިންތިޚާބުތަކުގައި ވޯޓުދިނުމުގެ ހިސާބުން، ގައުމުގެ ޖަމާއީ ހަޔާތުގައި ބައިވެރިވުން ނިންމާނުލައި، ވެރިންގެ އަމަލުތަކަށް ބެލުމުގައި ރައްޔިތުން ފާރަވެރިވެ ތިބެގެންނެވެ. އަދި، އެ އަމަލުތަކުގެ މައްޗަށް ބުރަވެ ހުރެ، އެމީހުންގެ އަގު ވަޒަންކޮށް، އެމީހުން މަސްއޫލުވެރި ކުރުވަން ދަސްކޮށްގެންނެވެ. ވެރިކަމުގެ އިސް ސަފުގައި ހިމެނުމުން، އެމީހުން ދައްކާ ކޮންމެ ވާހަކައަކީ، އޭގެ މައްޗަށް ބުއްދީގެ ނަޒަރުން ނުބަލައި، ކަމުދާ ރަނގަޅު ވާހަކަތައް ކަމުގައި ކަނޑަނާޅަންވީއެވެ. މިފަދަ ހޭލުންތެރި ރައްޔިތެއް އަޅުގަނޑުމެންގެ ތެރޭގައި އުފެދިއްޖެ ނަމަ، ނަފުރަތާއި ފަނާވަނިވި ފިކުރުގެ މައްޗަށް ބުރަވެ ތިބެ، ވަކި ބަޔަކު ނުވަތަ ވަކި މީހަކު ވެރިކަމަށް ނުގެނައުމައްޓަކާ، އަޅުގަނޑުމެންގެ އިގުތިސާދު، އެބަޔެއްގެ އަތްމަތީ އެއް ފަހަރު، ހަލާކުވެ ދިޔަ ބައެއްގެ އަތް މައްޗަށް، ދެވަނަ ފަހަރަށް، އެމީހުންގެ އަތް މަތީގައި ގައުމުގެ އިގުތިސާދު އަނެއްކާވެސް ހަލާކުވެ ދިޔުމައްޓަކައި އެމީހުންނާ ވެރިކަން ހަވާލެއް ނުކުރާނެއެވެ. އަދި، ހަމަ ކޮންމެ މީހަކު ވެސް، ވެރިކަމަށް އައުމުން، ހަގީގަތަކަށް ބެލުމެއް ނެތި، އޭނާއަށް ތައުރީފުކޮށް ޚުޝާމަދުގެ ބަސްތަކެއް ނީއްވާނެއެވެ.\nނަމަވެސް، ހިތާމައަކީ އަދިވެސް، މިފަދަ ގޮތެއްގައި ކަންތައް ކުރެވޭ ކަމެވެ. ދާދި ފަހުން ލިޔެވި ޝާއިއުކުރެވުނު ލިޔުމެއްގައި، މިހާރުގެ ރައީސަކީ ދިވެހި ޕަރުލަމާނީ ހަޔާތުގެ މިހާރުގެ އެންމެ އުސް ތަނބުކަމުގައި ފާހަގަކުރެވިފައި ލިޔެވުނެވެ! އެއްވެސް، ޝައްކެއް ނެތް ގޮތުގައި، ލިޔުންތެރިޔާ މިހެން ލިޔުނީ، އެހެން ލިޔަން، މަޖުބޫރުކުރެވިގެންނެއް ނޫނެވެ. ކުރިން އިޝާރަތް ކޮށްލި، އަޅުގަނޑުމެންގެ ތެރޭގައި އޮތް، ބަތަލުންގެ ސަގާފަތުގެ ސަބަބުންނެވެ. އެހެން ނޫން ނަމަ، އަދުގެ ރައީސަށް އެފަދަ މަތިވެރި ލަގަބެއް ދިނުން ހައްގުވާ ރަނގަޅު ސަބަބެއް، ހެއްކާއެކު ލިޔުންތެރިޔާ ބަޔާން ކުރީހެވެ. އެ ލަގަބު، ރައީސަށް އެރުވުމުގެ ހަމަ އެކަނި ސަބަބަކަށް ލިޔުންތެރިޔާ ފާހަގަކުރަނީ ދިގު މުއްދަތެއްގައި މަޖުލިހުގައި ރައީސް އިންނެވުމެވެ. އެތަނަށް ރައީސް ހޮވި ވަޑައިގަތީ ކިހިނެއްކަމާއި އެތަނުގައި އިންނަވައިގެން، ގައުމަށް ފައިދާކުރާނޭ ގޮތެއްގައި ކުރެއްވީ ކޮންކަމެއްކަން، ލިޔުންތެރިޔާއަކަށް ފާހަގައެއް ނުކޮށްދެވެއެވެ. ގިނަ ދުވަހު، ތަނެއްގައި، ކަމެއް ނުކޮށް ވިޔަސް، ދެމިހުރުމަކީ، މަތިވެރިކަމަކަށްވާ ނަމަ، މަޖުލިހުގެ ފާރުތަކާއި ކޮންކުރީޓު ތަނބުތަކަކީ ވެސް އެފަދަ މަތިވެރި ލަގަބުތައް ހައްގުވާ ތަކެއްޗަށް ވީހެވެ! މިވާހަކަ ނަންގަނެލުމުގެ ބޭނުނަކީ، ގައުމުގެ ކަންކަން އިސްލާހުވާނީ، މިފަދަ ބަތަލުން ނޫފައްދައި، ކަންކަމާ ދޭތެރޭ، އިންސާފުވެރި ކަމާއެކު، ފާޑުކިޔުމުގެ ނަޒަރުން ބަލަން ދަސްކުރެވިގެންނޭ ބުނުމެވެ. އަދި، މިގޮތުން މަސައްކަތްކުރެވި، އަޅުގަނޑުމެންގެ ސިޔާސީ ސަގާފަތް ބަދަލުކުރެވިގެނޭ ވެސް ބުނުމެވެ. ހަމަ އެހެންމެ، އާންމު ރައްޔިތުންގެ ވިސްނުން ވެސް ބަދަލުކޮށް، ބިނާކުރަނިވި ފިކުރުގެ މައްޗަށް އެކުލެވޭ ސިޔާސީ ސަގާފަތެއް ވެސް އުފެއްދިގެން ފާހަގަކުރުމެވެ. އެހެން ވުމުން، އަޅުގަނޑުމެންގެ ސިޔާސީ ގުޅުންތައް ބިނާވެފައި އޮންނާނީ ނަފުރަތާއި ފަނާކުރުވަނިވި ގުޅުމުގެ މައްޗަކަށް ނޫނެވެ. އަޅާލުމާއި ބިނާކުރުވަނިވި ފިކުރުގެ މައްޗަށެވެ. ކަންކަމާ ދޭތެރޭ ވިސްނާފިކުރުކޮށް، ކަންކަން ކުރިއަށް ގެންދިޔުމައްޓަކައި އެކުލަވާލެވޭ ހަރުދަނާ ސިޔާސަތުތަކެއްގެ މައްޗަށް ނަޒަރު ހިންގައި، އެކަމުގެ ރަނގަޅު ނުރަނގަޅުގެ މައްޗަށް ބެލިގެންނެވެ. އަދި، ފޯރުންތެރިކަން ތަންދޭ މިންވަރަކުން، އެ ސިޔާސަތުތަކަށް އަމަލީ ސިފަގެނެވޭނީ ކިހިނެއްތޯ ވެސް ބެލިގެންނެވެ. އިސްކަންދޭންވީ ކަންކަން ފާހަގަކޮށް އެކަންކަމަށް އިސްކަން ދެވިފައިވޭތޯ ވެސް ބެލިގެންނެވެ. ދެއްކުންތެރިކަމާއި އިސްރާފުގެ މަގުން އެއްކިބާވެތިބިތޯ ވެސް ބެލިގެންނެވެ. އަމިއްލަ ނުރަނގަޅު ގޮތްތައް ރަނގަޅުކުރުމައްޓަކައި މާޒީގެ ވާހަކަތައް ދެއްކުން ހުއްޓާލައިގެންނެވެ. މާޒީގެ ވާހަކަ ދައްކަން ޖެހޭނީ މާޒީގެ ކުށްތަކުން އިބުރަތް ލިބިގަނެ، އެކުށްތަކަށް އަރައި ނުގަނެ، އެކުށްތަކާ ދުރުހެލިވުމުގެ މަގުސަދުގައެވެ. މާޒީގެ ނުރަނގަޅު ގޮތްތައް އިސްލާހުކުރުމުގެ ބޭނުމުގައެވެ. އަމިއްލަ ނަފްސަށް އިތުބާރުކޮށް، އަމިއްލަ ކަންކަން އިސްލާހުކުރެވޭނީ އަމިއްލައަށްކަން ދެކި، އަމިއްލަ މީހުންގެ މައްޗަށް ބަރާސޯވެ ތިބެގެންކަން ވެސް ބުނެދީގެންނެވެ. އިރާދަކުރެއްވިއްޔާ މިކަމާ ބެހޭ އިތުރު ސިލްސިލާ ލިޔުމެއް ވަރަށް އަވަހަށް ގެނެސްދެވޭތޯ މަސައްކަތްކުރާނަމެވެ.\nސޯދިގު އިސްމާޢީލު ސެޕްޓެމްބަރ 28, 2020 At 12:39 ޕމ\nއަސްތާ އަސްތާ މިއީ ދޯ މިގައުމުގެ ޙާލަތަކީ؟ ރައީސް ނާސިރު ވެރިކަން ދޫކޮށްލައްވާއި މައުމޫނަށް ވެރިކަން ޙަވާލުކުރެއްވުމުންވެސް އެހެރީ އިސްލާމީ ތަޢުލީމުގެ ޙާސިލްކޮށްގެން ހުރި ޢާލިމު މައުމޫނާއި އޭނާގެ ޝެއިޚުންތައް މިގައުމުގައި ފެއްޓީ ޙަސަދަވެރިކަން. ވެރިކަން މުށުދަށުލުމަށް މިކަހަލަ މަގުމަތީ ސަކަރާތް ޖެހުމުގެ ނަތީޖާވަރަށްވެސް ހިތިކޮށްމިފެނިގެން ދަނީ. އެކަކަށްވުރެ އަނެކަކު ނުލަފާކަން ދައްކާއި އެކެއްގެ އަބުރު އެނެކަކު ކަތިލާ ޙަސަދަވެރިކަމުގެ ތެރެއިން ކަލްޓް ސިސްޓަމުގެނެސްގެ ވެރިކަންކުރުން ނިމެންޖެހެއެވެ. އުންމީދަކީ ރައީސް އިބޫ ސޯލިޙުގެ މި ދައުރު އުނދަގުލާއި އެކުގައިވެސް ފިތުނަފަސާދައާއި ދުރުހެލިވެ ހެޔޮގޮތުގައި ނިންމާލެއްވުމެވެ. އަބަދު ދިވެހިން މަގުމަތިން ޖައްސާ ސަރުކާރު ބަދަލުކުރުމުގެ ޚިޔާލާއި ދުރަށްދާމް އެބަޖެހެއެވެ.\nމުޙައްމަދު ޒާހިރު ސެޕްޓެމްބަރ 29, 2020 At 5:38 ޕމ\nފިތުނަވެރިކަމުން މިކުޑަކުޑަ ގައުމު ސަލާމަތްކުރައްވާން ދޭވެ. އާމިން\nފާއިޒު އަޙުމަދު ސެޕްޓެމްބަރ 29, 2020 At 5:41 ޕމ\nމިފަސް އަހަރު ނިމޭއިރު ކަންތައްތަކެއް ރަނގަޅުވާނެކަމަށް ބަލަމާހެއްޔެވެ. ރައިސް އިބޫ މާގިނައިން ބަސްމޮށެ ތަނެއް ނުފެނެއެވެ. އަނގަގަދަ މިތުރުހެނެއް ނޫޅުއްވައެވެ. ވީމާ އުންމީދީ ބެލުމަކުން ހެޔޮހިތުނެ ރައްޔަތުން ބަލައިގަތުން ބުއްދިވެރިއެވެ.\nއަހުމަދު އައްޑު އޮކްޓޯބަރ 3, 2020 At 5:24 ޕމ\nކޮބާތަ މިހާރު ރިލުވާނުގެ ގާތިލުން. ކޮބާ ޝެއިޚު އަފުރާޝިމްގެ ގާތިލު އަދި ލިޔުންތެރިޔާ ޔާމީނު؟ އިލެކްޝަން ސްލޯގަންތެއްތޯމީ؟؟ ކޮބާ މަރު ކަމިޝަން؟ ހެޔޮވާނީ ކިހިނެއް މީހުންގެ މަރާއި އެ ޢާއިލާގެ މެމްބަރުންނަށް މިހެެން ވަޢުދުވެ ވޯޓުހޯދައިފާ ދެން އެދަނީ ދެ އަހަރު. ކޮބާ އަންނި؟ އެމީހުންމަތި ހަނދާންނެތި މިހާރު ބޮޑުވަޒީރުކަމާހެދި ވަރަށް ބިޒީއޭ މީހަކު ބުންޏެވެ. އެއީ ތެދެއްބާ މި މަރުތަކުގެ ވާހަކައާއިގެން މިހާރު ނުނިދިގެން ނޫޅެނީ؟


SunOnline: Commercial bank of Maldives hulhuvaifi\nކޮމާޝަލް ބޭންކް އޮފް މޯލްޑިވްސް ހުޅުވައިފި\nއަހުމަދު ޝަރުވާން 26 Sep 2016, 11:27\nރައީސް ޔާމީން މިއަދު ކޮމާޝަލް ބޭންކު ހުޅުވައިދެއްވަނީ -- ފޮޓޯ/ ރައީސް އޮފީސް\nމަޝްހޫރު ވިޔަފާރިވެރިޔާ ޗަމްޕާ ހުސެއިން އަފީފްގެ ހިއްސާ އޮންނަ ޓްރީ ޓޮޕް އިންވެސްޓްމަންޓާއި ސްރީލަންކާގެ ކޮމާޝަލް ބޭންކު ގުޅިގެން، "ކޮމާޝަލް ބޭންކް އޮފް މޯލްޑިވްސް" (ސީބީއެމް) މިއަދު ހުޅުވައިފި އެވެ.\nހޮޓެލް ޖެންގައި މިއަދު ހެނދުނު ބޭއްވި ރަސްމިއްޔާތެއްގައި އެ ބޭންކް އިފްތިތާހުކޮށްދެއްވީ ރައީސް އަބްދުﷲ ޔާމީން އަބްދުލްގައްޔޫމް އެވެ. ސީބީއެމް ހުޅުވީ ސަތޭކަ ފަންސާސް މިލިއަން ރުފިޔާގެ ރައުސްމާލަކާ އެކު އެވެ.\nމިއަދު 11:00ގައި ސީބިއެމްގެ ހިދުމަތް ފަށާފައިވާ އިރު ބޭންކިންގެ ހުރިހާ ހިދުމަތްތަކުގެ އިތުރުން ދެ އޭޓީއެމް އާއި ޑިޕޮޒިޓް މެޝިނެއްގެ ހިދުމަތް ލިބޭނެ ކަމަށް އެ ބޭންކުން ބުންޏެވެ.\nއެ ބޭންކުން މޮބައިލް ބޭންކިންގެ އިތުރުން ވިސާ އަދި މާސްޓާ ކާޑު ދޫކުރަން ނިންމާފައިވާ އިރު ކާޑުތައް ބޭނުންކުރެވޭ ގޮތަށް، ވިޔަފާރިކުރާ ތަންތަނުގައި ކާޑު މެޝިން ބަހައްޓަން ވެސް ވަނީ ހަމަޖައްސައިފަ އެވެ. އޭގެ އިތުރުން ހައުސިން ލޯނާއި އަމިއްލަ ފަރާތްތަކަށް ދޫކުރާ ލޯނު އަދި ވިޔަފާރިތަކަށް ދޫކުރާ ލޯނު ވެސް ދޭން ނިންމާފައިވެ އެވެ.\nސީބީއެމްގެ މައި އޮފީސް ހުންނަނީ އަމީރު އަހުމަދު މަގުގައި ހުންނަ ހ. ފިލިގަސްދޮށުގޭގަ އެވެ. ސީބީއެމްގައި ޓްރީ ޓޮޕްގެ 45 ޕަސެންޓް ހިއްސާ އޮންނަ އިރު 55 ޕަސެންޓް ހިއްސާ ކޮންޓްރޯލް ކުރަނީ ލަންކާގެ އެންމެ ބޮޑު އަމިއްލަ ބޭންކް ކަމަށްވާ ކޮމާޝަލް ބޭންކުންނެވެ.\nރާއްޖޭގައި މިވަގުތު ހިންގަނީ ބޭންކް އޮފް މޯލްޑިވްސް (ބީއެމްއެލް) އަދި އެމްއައިބީގެ އިތުރުން ލަންކާގެ ގައުމީ ބޭންކް، ބޭންކް އޮފް ސިލޯން، ސްޓޭޓް ބޭންކް އޮފް އިންޑިއާ، ހަބީބް ބޭންކް، އެޗްއެސްބީސީ އަދި މޮރިޝަސް ކޮމާޝަލް ބޭންކެވެ.\nSharuvaan_Ahmed އަހުމަދު ޝަރުވާން


Dhon Bappa Aai Eyna Ge Dharifulhu Kujjaku Rape Kurun: Hekiveriya Ah Inzaaru Dhenee - Vaguthu\nދޮންބައްޕަ އާއި އޭނާގެ ދަރިފުޅު ކުއްޖަކު ރޭޕް ކުރުން: ހެކިވެރިޔާއަށް އިންޒާރުދެނީ!\nއުމުރުން ހަތް އަހަރުގެ އަންހެން ކުއްޖާ ރޭޕް ކޮށްފައި ވަނީ އަހްމަދު ވަހީދު ނަމަކަށް ކިޔާ މީހަކާއި އަހްމަދު ވަހީދުގެ ދަރިފުޅު ހުސައިން ކައުޘަރު އެވެ. މި ދެމީހުން އަންހެން ކުއްޖާ އެކި ފަހަރުމަތިން ރޭޕް ކޮށްފައި ވަނީ 2016 ވަނަ އަހަރު އެވެ.\nއަހްމަދު ވަހީދަކީ 61 އަހަރުގެ މީހެކެވެ. ހުސައިން ކައުޘަރު އަކީ 34 އަހަރުގެ މީހެކެވެ.\nއެ ރަށުން "ވަގުތު" އަށް މައުލޫމާތު ދިން މީހަކު ބުނި ގޮތުގައި މި މައްސަލައިގައި އިއްޔެ އޮތް ޝަރީޢަތުގެ މަޖިލީހުގައި ހެކިބަސް ދިން އަންހެނަކަށް ހުސައިން ކައުޘަރު ގެންދަނީ އިންޒާރު ދެމުންނެވެ.\nހެކިބަސް ދިން އަންހެން މީހާ ވަނީ އޭނާ އަށް އިންޒާރުތައް ލިބިފައިވާ ކަމަށް އިއްޔެގެ ޝަރީޢަތުގެ މަޖިލީހުގައި ވެސް ބުނެފައެވެ.\nނަމަވެސް ދައުލަތުގެ އެއްވެސް އިދާރާއަކުން ހެކިވެރިޔާގެ ރައްކާތެރިކަމަށް އަދި މިހާތަނަށް އެއްވެސް ފިޔަވަޅެއް އަޅާފައެއް ނުވެއެވެ.\nއަހްމަދު ވަހީދު އާއި ހުސައިން ކައުޘަރު ހައްޔަރުކުރީ 2016 ޖުލައި 30 ވަނަ ދުވަހު އެވެ. އެމީހުން ދޫކޮށްލާފައި ވަނީ 27 އޮކްޓޯބަރ 2016 ގައެވެ.\n"ވަގުތު" އަށް ވަނީ މި ދެމީހުންގެ މައްޗަށް ދައުލަތުން ކުރާ ދައުވާގެ ލިޔުންތަކެއް ވެސް ލިބިފައެވެ. އެ ލިޔުންތަކުގައި އުމުރުން އެންމެ ހަތް އަހަރުގެ އަންހެން ކުއްޖާ އަށް އަހްމަދު ވަހީދު އާއި ހުސައިން ކައުޘަރު ކުރި ޖިންސީ އަނިޔާތަކުގެ ތަފްސީލް މައުލޫމާތުތައް ހިމަނާފައި އެބަހުއްޓެވެ.\nކުއްޖާގެ މެޑިކަލް ރިޕޯޓްތަކުން ކުއްޖާ އަށް ޖިންސީ ގޯނާ ކޮށްފައި ހުރިކަން އެނގޭ ކަމަށް ޕީޖީ އިން ކޯޓަށް ހުށަހަޅާފައިވާ ލިޔުންތަކުގައި ވެއެވެ.\nޖިންސީ ގޯނާގެ ބޮޑު ތުހުމަތެއް ކުރެވޭ ދެމީހަކު އާއްމުންގެ ތެރެއަށް ދޫކޮށްލާފައި ތިބި ސަބަބެއް ސާފެއް ނުވެއެވެ.\nޖެނުއަރީ 21, 2020 09:18\nމިކަން ހުއްޓުވުމުގެ ފުރިހަމަ ބާރު މިހާރު އޮތީ އެމް.ޑީ.ޕީ. މެޖޯރިޓީ އަތުގައި.\nޖެނުއަރީ 21, 2020 14:03\nއެމް.ޑީ.ޕީ ވެރިކަމަށް އައީ 2018 ގާ.. ބުނެލީ...\nއެއޮތީ ހުއްޓުވާފަ. މިހާ ރުހެކިވެ ރިޔާ އަށް އެދަނީ އިންޒާ ރުދެމުން. ހެކިވެ ރިޔާގެ ސަލާމަތާ ރައްކާތެ ރިކަމައް އެއްވެސް ފިޔަވަޅެއް ނޭޅި ވަނިކޮށް ހެކިވެ ރިޔާ ކޮށާކުދިކޮށްފަ އޮއްވާފެނުނީމަ އެއޮތީވެސް ހުއްޓުވިފަ. އެއްވެސްކަމެއްގަ ދެއުޅިއެއްނުވާ ބަޔަކަށް ކޮންކަމެއްހުއްޓުވޭނީ؟؟؟؟\nޖެނުއަރީ 21, 2020 10:16\nއެންމެން ވަރަށް އަޑަށް ބާރު ލާފައި ބުނާނެ ރިޕޯޓް ނުކުރަނީ ކީއްވެހޭ؟ ރިޕޯޓް ނުކުރަނީ މައްސަލާގަި ތުމަހތު ކުރެވޭ މީހާ އަށް ވުރެ ރިޕޯޓް ކުރާ މީޙާ ނުވަތަ ހެކި ބަސް ދޭ މީޙާ މުޖުމައު ގެ ފަރާތުން ކުރިމަތިވާ މަލާމާތާ ފުރައްސާރަ އާއިންޒާރު ގިނަ. މިއީ ދިވެހި މުޖުތަމައުގެ ގަބޫލު ކުރަން ޖެހޭ ހިތި ހަގީގަތް . ކުޑަ ކުއްޖަކު ރޭޕް ކޮށް، މައްސަލާގައި ހެކިބަސްދޭން ހުރި މީހާ އަށް އިންޒާރު ދޭ މީޙާ ދޫވެފަ.. އެމް ޑީ އެން ގެ ވެރިން ނަށްގާނޫނީ އިމުގެ ތެރެއިން މަރުގެ އަދަބު ދޭން ޖެހޭ ކަމަށް ސޯޝަލް މީޑީޔާ ގަ ބުނި މީހާ ތަހުގީގު ނިމެންދެން ޖަލުގަ.. ކޮބާ ކީކޭ ހީވޭ؟\nޖެނުއަރީ 21, 2020 11:28\nޖެނުއަރީ 21, 2020 12:23\nދެން މިހާރު ކޮންމެ ކަމަކަށް އޮތީ މުޒާހަރާ. ތިކަމާވެސް މުޒާހަރާކޮށްގެން ނޫނީ ތިއަޑެއް ސަރުކާރަކަށް ނީވޭނެ.\nދެން މިހާރު ކޮންމެ ކަމަކަށް އޮތީ މުޒާހަރާ. ތިކަމާވެސް މުޒާހަރާކޮށްގެން ނޫނީ ތިއަޑެއް ސަރުކާރަކަށް ނީވޭނެ. ....\nޖެނުއަރީ 21, 2020 15:16\nމިގައުމުގައި ވަރިވެގެން އެއްގެއެއްގެ ތެރޭގައި އެބައުޅޭ ބަދު އަޚުލާގީ ޢަމަލު ހިންގަ ހިންގާ ކާކުތޯ ބަލަނީ ބަލާނެ ފަރާތެއްވޭތޯ\nޖެނުއަރީ 21, 2020 18:34\nޖިންސީ ގޯނާ ކަމަށް ތި ވިދާޅުވަނީ ޒިނޭ ކުރުމަށްތޯ، ޖިންސީ ގުނަވަނެއްގައި އަތް ލުމައްތޯ ތަނަކަށް އިނގިއްޔަކުން އަނިޔާ ކުރުންތޯ. ސާފު ކޮއްލަ ދެއްވުން އެދެން.\nޖެނުއަރީ 21, 2020 18:36\n2016 ގައި މި އެއްޗިހި ދޫކޮށްލި ސަރުކާރަށް ވަރަށް ސަލާމް\nޖެނުއަރީ 21, 2020 21:11\nދޫވެފަ ތިބެނީ މިސަރުކާރަށް ސަޕޯޓް ކުރާތީ!!!!\nޖެނުއަރީ 22, 2020 14:22\nއެއްވެސް ސަރުކާރަކުން ކުރާނެހަމަ އެއްވެސް ކަމެއް އަޅުގަނޑަކަށް ނުވިސްނުނު.\nއިސްލާމީ ޝަރީޢަތުގަ ދޭންޖެހޭ އަދަބު ކަނޑައެޅިގެން އެބަ އޮވޭ. ތަންފީޒު ކޮށްބަލަ.


ކ.ހުރާ ހިނަވާގެ އިމާރާތްކޮށްދޭނެ ފަރާތެއް ހޯދުމާއި ބެހޭ\nމި ރަށުގައި އަލަށް ޢިމާރާތް ކުރެވޭ ހިނަވާގެ ޢިމާރާތް ކުރުމުގެ މަސައްކަތް އަމިއްލަ ތަކެތީގައި ކޮށްދޭނެ ފަރާތެއް ހޯދުމަށް ކުރެވުނު ނަންބަރު (IUL)334/334/2019/34 އިއުލާނާއި ގުޅިގެން އެއްވެސްފަރާތަކުން އަންދާސީ ހިސާބު ހުށަހަޅާފައިނުވާތީވެ އެ އިއުލާން ބާތިލްކޮށް ދެވަނަ ފަހަރަށް އިޢުލާން ކުރަމެވެ.\n22 އޭޕްރީލް 2019 ވާ ހޯމަ ދުވަހުގެ ހެނދުނު 8.30 އިންފެށިގެން 25 އޭޕްރިލް 2019 ވާ ބުރާސްފަތި ދުވަހުގެ 13.30ގެ ނިޔަލަށް މިކައުންސިލުން ބިޑްފޯމު ލިބެން ހުންނާނެއެވެ. ބިޑްފޯމެއްގެ އަގަކީ -/100ރުފިޔާ އެވެ.\nވީމާ، މިކަމަށް ޝައުޤުވެރިވެ ލައްވާ ފަރާތްތަކުން 21 އޭޕްރީލް 2019 ވާ އާދީއްތަ ދުވަހުގެ 13:30 އަށް މިކައުންސިލަށް ވަޑައިގެން މަޢުލޫމާތު ސާފުކުރެއްވުމަށްފަހު 25 އޭޕްރީލް 2019 ވާ ބުރާސްފަތި ދުވަހުގެ 13:30 އަށް މި ކައުންސިލަށް އަންދާސީ ހިސާބު ހުށަހެޅުއްވުން އެދެމެވެ.\nމައުލޫމާތު ސާފުކުރަން ވަޑައިނުގަންނަވާ ފަރާތް ތަކަށް އަންދާސީ ހިސާބު ހުށަހެޅުއްވުމުގެ ފުރުޞަތު ނުދެވޭނެ ވާހަކަވެސް މި ފުރުޞަތުގައި ދަންވަމެވެ.\n11 ޝައުބާން 1440\nސުންގަޑި: 25 އޭޕްރިލް 2019 1330\n- ހިނަވާގެ އިމާރާތްކުރުން


BREAKING: MDP PG Ge Ninmumaa Hilaafah Raees Nasheed Nukunnavanee! - Vaguthu\nހެލްތު މިނިސްޓަރ އަބްދުﷲ އަމީންގެ އިތުބާރު ނެތް ކަމުގެ މައްސަލަ ރައްޔިތުންގެ މަޖިލީހަށް ނުވައްދަން އެމްޑީޕީގެ ޕާލިމެންޓްރީ ގްރޫޕް އިން ފާސްކުރި ނަމަވެސް އެ ނިންމުމާ ހިލާފަށް އެ މަސައްކަތް ކުރާނެ ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއެމްޑީޕީގެ ޕާލިމެންޓްރީ ގްރޫޕްގެ މިއަދު ކުރިއަށް ގެންދިޔަ އެ ބައްދަލުވުމުގެ ކުރިންނާއި ބައްދަލުވުމުގެ ފަހުން ވެސް އެމްޑީޕީގެ މެންބަރުންގެ މެދުގައި ހޫނު ބަހުސްތަކެއް ކުރިއަށް ދިޔަ ކަން އެނގިފައިވެއެވެ.\nއެމްޑީޕީ ޕީޖީ ގްރޫޕްގެ ވަޓްސްއެޕް ގްރޫޕަށް ފޮނުވި މެސެޖެއްގައި ރައީސް ނަޝީދު ވިދާޅުވީ "ޕާޓީގެ ވިޕްލައިނުން ބޭރުންވެސް މި ވޯޓު އަޅުގަނޑު ލާނަން،" ކަމަށެވެ.\nރައީސް ނަޝީދު މި ގޮތަށް ވިދާޅުވިއިރު، މިނިސްޓަރ އަމީންގެ އިތުބާރު ނެތް ކަމުގެ މައްސަލަ ހުށަހެޅުމަށް ތާއީދު ކުރައްވައި ޓްވީޓާގައި ވާހަކަ ދައްކަވާފައިވަނީ ވެސް އެމަނިކުފާނަށް ތާއީދު ކުރައްވާ ރައްޔިތުންގެ މަޖިލީހުގެ މެންބރުންނެވެ.\nއެހެންކަމުން އަމީންގެ އިތުބާރު އޮތް ކަމަށް ވޯޓު ދެއްވި ކަމަށް ބެލެވެނީ އެމްޑީޕީގެ އެންމެ އިސް ލީޑަރު، ރައީސް އިބްރާހިމް ސޯލިހްއަށް ތާއީދު ކުރައްވާ މެންބަރުން ކަމަށެވެ.\nއެމްޑީޕީގެ ޕާލިމެންޓްރީ ގްރޫޕްގެ އެ ބައްދަލުވުމުގައި ބައިވެރިވެވަޑައިގެންނެވީ 58 މެންބަރުންނެވެ. އަމީންގެ މައްސަލަ ހުށަހަޅަން ވޯޓު ދެއްވީ 27 މެންބަރުންނެވެ. އަމީންއަށް އިތުބާރު އޮތް ކަމަށް 31 މެްބަރުންގެ ވޯޓުންނެވެ. މަޖިލީހުގައި އެމްޑީޕީގެ 65 މެންބަރުން ތިއްބަވައެވެ.\nގާނޫނުއަސާސީ އާއި ރައްޔިތުންގެ މަޖިލިހުގެ ގަވައިދުގައިވާ ގޮތުން ވަޒީރެއްގެ މައްޗަށް އިތުބާރު ނެތް ކަމުގެ ވޯޓު މަޖިލިހަށް ހުށަހެޅޭނީ 10 މެމްބަރުންގެ ސޮއި ލިބިގެންނެވެ.\nއެހެންކަމުން އަމީން ވަކިކުރަން ބޭނުންވާ ކަމަށް ޕާލިމެންޓްރީ ގްރޫޕްގައި ވޯޓު ދެއްވި 27 މެންބަރުންގެ ސޮޔާއެކު ވެސް އެ މައްސަލަ މަޖިލީހަށް ހުށަހެޅޭނެއެވެ. އެކަމަކު މަޖިލީހުން ވަޒީރެއްގެ އިތުބާރު ނެތް ކަމަށް ފާސްވާނީ މަޖިލީހުގެ ޖުމުލަ މެންބަރުންގެ އަޣުލަބިއްޔަތުންނެވެ. އެއީ މިހާރު 87 މެންބަރުން ތިއްބަވާ ނަވާރަވަނަ މަޖިލީހުގެ 44 މެންބަރުންނެވެ.\nއަމީން ވަކިކުރުމާ މެދު ގޮތެއް ނިންމަން އެމްޑީޕީގެ ޕާލިމެންޓްރީ ގްރޫޕް މިއަދު ބައްދަލުވިއިރު، އަމީން ހިމެނޭ ގޮތަށް ހެލްތު މިނިސްޓްރީގެ 11 ބޭފުޅަކުގެ މައްޗަށް ދައުވާ ކުރަން ފޮނުވި މައްސަލާގައި ދައުވާ ނުކުރުމަށް ޕްރޮސެކިއުޓާ ޖެނެރަލް ވަނީ ނިންމައިފަައެވެ.\nއަމީން ހިމެނޭ ގޮތަށް އެ 11 ބޭފުޅަކުގެ މައްޗަށް ދައުވާ ކުރަން އެންޓި ކޮރަޕްޝަން ކޮމިޝަން އިން ފޮނުވީ ކޮވިޑް-19 ގެ ބަލީގެ ފަރުވާއަށް ބޭނުންވާ ވެންޓިލޭޓަރުތައް ހޯދުމުގައި ކޮރަޕްޝަނަށް މަގުފަހިވާ ގޮތަށް އަމަލު ކުރި ކަމަށް ތުހުމަތު ކުރެވޭ މައްސަލައިގައެވެ.\nއެކަމަކު އެއިން އެއްވެސް ބޭފުޅެއްގެ މައްޗަށް ދައުވާާ ނުކުރަން ނިންމި ސަބަބަކީ ޝަރީއަތުގައި ދައުވާ ސާބިތު ކުރެވޭޭ މިންވަރަށް އޭސީސީއަށް ހެކި ދެއްކިފައި ނުވާ ކަމަށް ޕްރޮސެކިއުޓާ ޖެނެރަލް ހުސައިން ޝަމީމް ވިދާޅުވިއެވެ.\nމި މައްސަލާގައި އޭސީސީއަށް ވެސް އެމްޑީޕީގެ ބައެއް މެންބަރުން ދަނީ ފާޑުވިދާޅުވަމުންނެވެ. މި ގޮތުން މަޖިލީހުގެ މިނިވަން މުއައްސަސާތަކުގެ ކޮމިޓީއަށް އޭސީސީގެ މެންބަރުން ވަކިކުރުމުގެ މައްސަލަ އިނގުރައިދޫ ދާއިރާގެ މެންބަރު ހަސަން އަހުމަދު ހަސަންޓެ ހުށަހެޅުއްވިއެވެ. މާާދަމާގެ ކޮމިޓީއަށް ވަނީ އެ މައްސަލަ އެޖެންޑާކޮށްފައެވެ.\nއެމްޑީޕީން ޑެފިސިޓް ކުޑަ ކުރަނީ ހިތު ހުރި އާމްދަނީގެ އަދަދެއް ލިޔެލައިގެން: ސައީދު\nއޮކްޓޯބަރ 20, 2020 17:18\nއެމްޑީޕީއަށް ވަންނަ ހިތްވެއްޖެ.. ނަޝީދު ސޯޓު ބޭލިއްޖެ\nއޮކްޓޯބަރ 20, 2020 18:08\nބޮޑުވަޒީރު ރަނގަޅަށް ބަރަ ހަނާ ވެއްޖެދޯ\nއޮކްޓޯބަރ 20, 2020 18:18\nސޯޓް ބޭލުނަސް، ބޮލާފޮށާ ޢެޅުނަސް ތި ލާދީނީ ކަލޭގެ ހިނދުކޮޅުގަ ހުރުން ހުއްޓައެއް ނުލާނެ.\nއޮކްޓޯބަރ 20, 2020 18:26\nނަޝީދަށް ވެގެންވާނަމަ މި ސަރުކާރު މިހާރުން މިހާރަށް ބަދަލު ކުރާނެއެވެ. ރައީސް ސޯލިހާއި އެމްޑީޕީގެ އާންމު މެމްބަރުން ނަޝީދުގެ މަޅީގަ ނުޖެހި މި ރާއްޖެ ސަލާމަތް ކުރާށެވެ.\nއޮކްޓޯބަރ 20, 2020 18:27\nދެން ކޮބައިތޯ ޑިމޮކްރަސީ.. ޕީޖީން ގޮތް ނިންމީމަ ގަބޫލު ނުކުރާނަމަ ޑިސިޕްލިނަރީ ފިޔަވަޅު އަޅަން ޖެހޭ ދޯ.\nމީ ކޮންކަހަލަ ޑިމޮކްރަސީއެއް.. އަޑުގަދަ މީހާގެ ރުއްގިނަވާ އުސޫލު ދޯ މިމީހުންގެ މިޑިމަކްރަސީ އަކީ؟\nވަކީ ބޭފުޅެއްގެ ޑިކްޓޭޓާރ ކަން މިފެންނަނީ..؟ ނޫނީ ގޮތްދޫނުކުރުން ތޯ؟\nކީކޭ ބާ މިޔަށް ކިޔާނީ.. ނޫނީ ވެރިކަމުގެ ބޫތު ގަ ވާނުވާގަ ތޯ؟\nއޮކްޓޯބަރ 20, 2020 18:31\nރައިސް ސޯލިހު އަކީ ރައިސް، ދެން މި އަންނި މިއުޅޭ ގޮތް ވަރަށް ހަޑި....\nއޮކްޓޯބަރ 20, 2020 18:34\nތިވާނީ ހަމަތިޔަށް މުޅިގައުމު ބަނޑުދަށުލާންވެގެން އުޅޭ ފިރުއައުނެއް ހަމަ ތިޔާއެކު އުޅޭނީ އަދި ތިޔަށްގުޅޭނީ ހާމާން ބާގައިގެ އައުވާނުން މިކަލޭގެ ހުންނަކޮންމެތަނެއް ފިތުނަޔާ ފަސާދައެކުލެވިގެންވޭ ރާއްޖެ އިންޑިޔާއަށް ވިއްކާލުމުގެ ޑީލްވެސް މިހާރު އޮންނާނީ ހަދާނިމިފަ އެވަރުގެ ނުލަފާ ޖާހިލެއްތީ\nއޮކްޓޯބަރ 20, 2020 19:41\nމީހަކު އޮރިޔާން ވެ ފަޟީޙަތް ވާނީ ތިހާވަރަށެވެ. ލަދުޙަޔާތްވެސް ނެތީ ތޯ އެވެ.\nއޮކްޓޯބަރ 20, 2020 21:02\nމާ ފުއްޕަންޏާ ކަންފަތުގަ ހިފާ ހޫރާލާ، އެމްޑީޕީ އަކީ ވަކިމީ ހެއްގެ މުދާގަނޑެއްނޫން.\nއޮކްޓޯބަރ 20, 2020 21:13\nމީސްތަކުންގެ މޮޔަކަމާއެވެ. އެމީހުން އެފަދަ ސަކަރާތެއް ޖަހާ ފުރަތަމަ ފަހަރު ބާއެވެ! އެމީހުންގެ ހީލަތްތެރިކަމުގެ ޑްރާމާތައް އަދިވެސް ދަހެއް ނުވޭހެއްޔެވެ!\nއޮކްޓޯބަރ 20, 2020 21:45\nއަނދުން އަޅުވާފަ މާދަމާ ދެބުރާންތި ކުރު ސޯޓާ އެކުސެލްފީ ޢާއްމު ކުރާނެ..\nއޮކްޓޯބަރ 20, 2020 22:00\nތިޔަކުރަނީ ޕާޓީގެ ނިންމުމާ ޚިލާފު ކަމެއް ޕާޓީ އިން ނަޝީދު ވަކި ކުރެވޭނެ.


Kunfunithah adhives party thakahtha?, Thajuribaa goas! | Mihaaru\nހުޅުލެ: މާޗު 14، 2018: ވެލާނާ އިންޓަނޭޝަނަލް އެއާޕޯޓުގައި ހަދާ އާ ރަންވޭގެ ފުރަތަމަ ތާރު ފަށަލަ އެޅުމުގެ މަސައްކަތްކުރަނީ.-- ފޮޓޯ: ހުސެން ވަހީދު /މިހާރު\n02 ޑިސެމްބަރ 2018 - 09:249comments\nސަރުކާރުގެ 100 ޕަސެންޓް ހިއްސާވާ އަދި ސަރުކާރުގެ ހިއްސާ އޮތް ކުންފުނިތަކުގެ އަދަދު 30 އަށް އަރަ އެވެ. ކުންފުނިތަކުގައި މަސައްކަތް ކުރާ ޖުމްލަ މުވައްޒަފުންގެ އަދަދު 26،000 އަށް އަރާ އިރު ދައުލަތަށް ލިބޭ ޖުމްލަ އާމްދަނީގެ ވަރަށް ބޮޑު ބައެއް ހިއްސާ ކުރަނީ ވެސް ކުންފުނިތަކުންނެވެ. ހަމައެކަނި އެސްޓީއޯ އަށް އެކަނި ބެލިޔަސް، އެތަނުގެ އާމްދަނީ ދައުލަތުގެ މުޅި އަހަރުގެ ބަޖެޓާ އެއްވަރެވެ.\nކޯލިޝަން ސަރުކާރެއް އޮތްއިރު ކުންފުނިތައް ބައިކުރާނެ ގޮތުގެ ބޮޑު ބަހުސެއް މިހާރު މި ވަނީ ފެށިފަ އެވެ. ކޮންމެ ޕާޓީއަކުން ވެސް ބޭނުން ވަނީ ކޮންމެވެސް ކުންފުންޏެއް ކޮންޓްރޯލް ކުރާށެވެ. އޭގެ ވާދަވެރިކަން މި އޮތީ އިންތިހާގަ އެވެ. އެނގިފައިވާ ގޮތުގައި ކުންފުނިތަކަށް މީހުން ހަމަނުޖެހި ލަސްވަމުން ދަނީ ވެސް ކޯލިޝަންގެ ތެރޭގައި ކޮންމެ ކުންފުންޏަކަށް ވެސް ގިނަ ނަންތަކެއް އުޅޭތީ އެވެ.\nވެމްކޯގެ މުވައްޒަފަކު ކުނި އުކަނީ: ކުންފުނިތަކުގެ ވެރިންނަށް ލާން ޖެހޭނީ ހަރުދަނާ މީހުން -- މިހާރު ފައިލް ފޮޓޯ\nދައުލަތުގެ ކުންފުނިިތަކުގެ ކުރިމަގު ބައްޓަން ކުރާ މުހިންމު މި ވަގުތު ކުންފުނިތަކަށް ރަނގަޅު ވެރިން ލުން މުހިންމެވެ. ސީއީއޯ އިންނާއި އެމްޑީން ކުންފުނިތަކަށް ލާއިރު، ސިޔާސީ ގޮތުން ވިސްނުމަށް ވުރެ އެ މީސްމީހުންގެ އިލްމާއި ތަޖުރިބާ އަށް ކޮންމެހެން ބަލަން ޖެހޭ ކަމަށް އެތައް ބަޔަކު އަންނަނީ ބުނަމުންނެވެ. ދައުލަތުގެ ކުންފުނިތަކުގެ ތެރޭގައި ވަރަށް ކާމިޔާބު ކަމާ އެކު ހިންގަމުން އަންނަ ކުންފުނިތައް ހިމެނޭއިރު، ޓެކްްނިކަލް ބޭފުޅުންނަށް ނޫނީ ނުހިންގޭ ވަރުގެ ކުންފުނިތައް ވެސް އެބަހުއްޓެވެ. އެހެންވެ، ވަޒީފާގެ ވާދަވެރިކަން އޮތް އިރު ކުންފުނިތަކަށް ލާނީ ސިޔާސީ ކުޑައެއްގެ ދަށުންތޯ، ނުވަތަ އެ މީހެއްގެ ހުރި އިލްމާއި ތަޖުރިބާ އަށްތޯ މިއީ ފުންކޮށް ވިސްނާލަން ޖެހޭ ކަމެކެވެ.\nދައުލަތުގެ ބައެއް ބޮޑެތި ކުންފުނިތައް ހިންގަވާފައިވާ ބޭފުޅަކު ވިދާޅުވި ގޮތުގައި ރާއްޖޭގައި މިހާރު ހުރި ބޮޑެތި ބައެއް ކުންފުނިތަކަކީ އާދައިގެ މީހަކަށް ހިންގޭ ވަރުގެ ކުންފުނިތަކެއް ނޫނެވެ. މިސާލެއްގެ ގޮތުން އޭނާ ފާހަގަކުރެއްވި ގޮތުގައި އެސްޓީއޯ، އެމްޓީސީސީ ކަހަލަ ކުންފުނިތަކަކީ ސީދާ ޕްރައިވެޓް ކުންފުނިތަކާ ވާދަވެރި ކުންފުނިތަކަކަށް ވާތީ ކޮންމެ ކޮންމެ މީހަކަށް އެ ތަންތަން ހިންގަން ހަވާލުކުރުމަކީ އެ ކުންފުނިތަކަށް ވައްޓާލާ ބޮމަކަށް ނޫނީ ނުވާނެ އެވެ.\n"އަމިއްލަ ކުންފުނިތަކުން ބޮޑެތި އަގު ދީފައި ބޭރުން ސީއީއޯ އިން ހޯދަނީ ކަމެއް ވީމަ. އެހެންވީމަ އަޅުގަނޑުމެން ނުވާނެ ސިޔާސީ ގޮތުން ބާރުގަދަ މީހެކޭ ކިޔައިފައި އެކަހަލަ ތަނެއް އެ ކަހަލަ މީހަކާ ހަވާލު ކުރާކަށް. ސަރުކާރުގެ މަގާމަކާ ކުންފުންޏަކާ ވާދަކުރުން މިއީ ތަފާތު ދެ ކަމެއް،" އޭނާ ވިދާޅުވި އެވެ.\nއެމްޑަބްލިޔުއެސްސީ: އާ ސަރުކާރުން ވަނީ މި ކުންފުންޏަށް އެމްޑީއެއް ހަމަޖައްސައިފައި\nރާއްޖޭގެ އެންމެ ބޮޑު، އަދި މުވައްޒަފުން ވެސް އެންމެ ގިނަ ކުންފުނި، އެމްއޭސީއެލްް އިން އިސްތިއުފާ ދެއްވި ކުރީގެ މެނެޖިން ޑިރެކްޓަރު އާދިލް މޫސާ ވިދާޅުވީ ސިޔާސީ ނުފޫޒުތަކުން އެއްފަރާތްވެފައިވާ ވެރިން ކުންފުނިތަކަށް ލުމަކީ ކުންފުނިތައް އޭގެ ގޮތުގައި ހިންގުމަށް ވަރަށް މުހިންމު ކަމެއް ކަމަށެވެ.\n"މިސާލަކަށް އެމްއޭސީއެލް ކަހަލަ ކުންފުނިތަކަކީ ވަރަށް ބޮޑެތި ކޮމާޝަލް ކުންފުނި. އެކަހަލަ ތަނަކަށް ވިޔަފާރި އެނގޭ، ކޮމާޝަލް އަދި ފައިނޭންސް ބެކްގްރައުންޑެއް ހުންނަ ވެރިޔަކު ވަރަށް މުހިންމު،" އޭނާ ވިދާޅުވި އެވެ.\nއެކަހަލަ ބޮޑު ކުންފުންޏެއް ކޮންމެ ކޮންމެ މީހެއްގެ އަތް މައްޗަށް ދޫކޮށްލުމަކީ، އާދިލް ވިދާޅުވި ގޮތުގައި، އެ މީހަކަށް ހެދޭ އެންމެ ގޯހަކުން ވެސް ވަރަށް ނުބައި ނަތީޖާތަކެއް އިގްތިސާދަށް ކުރިމަތިވެދާނެ ކަމެކެވެ.\n"މިލިއަން މިލިއަން ޑޮލަރުގެ އާމްދަނީ ލިބޭ ކުންފުންޏެއްގެ ވާހަކަ މި ދައްކަނީ. ހުރިހާ ކަހަލަ ވިޔަފާރިއެއް ކުރާ ތަނަކަށް ވީމަ އެ މީހެއްގެ ކޮމާޝަލް ބެކްގްރައުންޑެއް ކޮންމެހެން ވެސް ހުންނަން މި ޖެހެނީ،" އޭނާ ވިދާޅުވި އެވެ.\n"ސިޔާސީ ނުފޫޒުގެ ތެރޭގައި ތަން ހިނގައި، ހަމައެކަނި ޕާޓީގެ ވިސްނުމުން އެކަހަލަ ތަނެއްގެ އިސް މީހަކު ހޮވާ ނަމަ އެއީ ވިސްނާލަން ޖެހޭ ކަމެއް."\nއޭނާ ވިދާޅުވި މައިގަނޑު އެއް ވާހަކަ އަކީ މި އެވެ: "ކުރީ ސަރުކާރުން ވެސް އަޅުގަނޑަށް ހީވަނީ އެމްއޭސީއެލްއާ ދޭތެރޭ ވިސްނީ ކޮމާޝަލްކޮށް ހެން. ސަބަބަކީ އަޅުގަނޑަށް އެމްޑީ ކަން ދިން އިރު އަޅުގަނޑަކީ ދުވަހަކު ވެސް ޕާޓީއެއްގެ ހަރަކާތެއްގައި އުޅުނު މީހެއް ނޫން. ރައީސް އަބްދުﷲ ޔާމީން އަޅުގަނޑު ނުވެސް ދަންނާނެ. އެކަމަކު އެތަނަކީ ކޮން ކަހަލަ ތަނެއްކަން އެނގިވަޑައިގަންނަވާތީ ކަމަށް ވެދާނެ އެ ތަނަށް ލާން އެތަނުން މީހަކު ޗޫސް ކުރެއްވީ."\nއެސްޓީއޯގެ ހެޑް އޮފީސް: ބޮޑު ކުންފުންޏެއް -- ފައިލް ފޮޓޯ: މިހާރު\nއެމްޑީޕީ ސަރުކާރުގެ ވަރަށް އިސް މަގާމެއް ފުރުއްވާފައިވާ ބޭފުޅަކު، ނަން ނުޖެހުމަށް އެދިވަޑައިގެން، ވިދާޅުވީ ދައުލަތުގެ އާމްދަނީ ބިނާވާ މައިގަނޑު އަސާސަކީ ކުންފުނިތައް ކަމަށާއި ކުންފުނިތަކަށް ވެރިން ހަމަޖައްސާއިރު ސިޔާސީ ފިކުރު އެއްފަރާތް ކޮށްލަން ޖެހޭ ކަމަށެވެ. އޭނާ މިސާލެއްގެ ގޮތުން ނެންނެގީ މިފްކޯ އެވެ.\n"މަސްވެރިން ޑިމާންޑް ކުރުމުން ނުއަގުގައި މަސް ގަތީމަ ހަގީގަތުގައި ކާކަށްތޯ މި ގެއްލުން ވަނީ؟ ހަމަ ރައްޔިތު މީހާ އަށް ދެއްތޯ؟ ސަބަބަކީ އެ ގެއްލުމަށް ސަބްސިޑައި ކުރަން ޖެހެނީ ސަރުކާރުން. ސަރުކާރަށް ގެއްލުން ވީމަ ހަމަ ރައްޔިތު މީހާ އަށް،" އޭނާ ވިދާޅުވި އެވެ.\nއޭގެ ބަދަލުގައި އޭނާ ދެއްވާ ލަފައަކީ ކުންފުނިތައް ސިޔާސީ ވަކިތަކުން މިނިވަންކޮށް ޕްރޮފެޝަނަލް ކޮށް ހިންގުމެވެ. އޭނާ ހިޔާލު ދެއްވި ގޮތުގައި މި ސަރުކާރުން ކުންފުނިތަކަށް ލާންވީ އާންމުކޮށް އިއުލާންކޮށްގެން އެކަމަށް ކުރިމަތިލާ މީހުންގެ ނަންތައް ޝޯޓް ލިސްޓްކޮށްގެން އޭގެ ތެރެއިން އެންމެ ރަނގަޅު މީހެކެވެ. އެ މީހާ ސިޔާސީ ބެކްގްރައިންޑް ބަލާނީ އޭގެ ފަހުން ކަމަށް އޭނާ ވިދާޅުވި އެވެ.\n"ދެން ދޭންވީ ދެ އަހަރާ ބައިގެ ކޮންޓްރެކްޓެއް. އޭރުން ދެން ވާނެ ގޮތަކީ އޭނާ އަށް އޮންނާނެ އޭނާ ބޭނުން ގޮތަކަށް ކުންފުނި ހިންގުމުގެ އިޚުތިޔާރު. އޭރުން އޭނާ އަށް އޮންނާނެ ޓާމުގެ މެދުން އޭނާގެ ވަޒީފާ ނުގެއްލޭނެ ކަމުގެ ޔަގީންކަން،" އޭނާ ވިދާޅުވި އެވެ.\n"އެކަހަލަ މީހަކު ނިންމާނީ ރަނގަޅު ނިންމުންތައް."\nއޭނާ ވިދާޅުވީ ދައުލަތުގެ ކުންފުނިތައް މިހާރު ހިނގަމުން ދަނީ ވެސް އެއްވެސް ގޮތަކަށް މިނިވަންކޮށް ނޫން ކަމަށެވެ.\n"ކީއްވެގެންތޯ އެސްޓީއޯ އަށް މިހާ ކުޑަ އަދަދެއްގެ ފައިދާ މި ވަނީ؟ ކީއްވެގެންތޯ މިފްކޯ އަށް ވުރެ އަމިއްލަ މަސް ކުންފުނިތައް މާ ކުރީގައި މި އުޅެނީ؟ ސަބަބަކީ ސިޔާސީ ކަންތައްތައް މާ ބޮޑީ،" އޭނާ ވިދާޅުވި އެވެ.\nއިލްމީ އަދި ގާބިލް މީހުން ކުންފުނިތަކަށް ލައިފި ނަމަ މިހާރަށް ވުރެ މާ ރަނގަޅަށް ނަތީޖާ ނެރޭނެ ކުންފުނިތައް ރާއްޖޭގައި އެބަހުރި ކަމަށް އޭނާ ވިދާޅުވެ އެވެ. މުވައްޒަފުންގެ ގޮތުންނާއި ވަސީލަތުގެ ގޮތުން ބެެލިޔަސް ގިނަ ކުންފުނިތައް އޮތީ ރަނގަޅު ހާލަތެއްގައި ކަމަށް އޭނާ ވިދާޅުވި އެވެ. އެކަމަކު މައްސަލައަކީ "މެނޭޖްމަންޓް ސިޔާސީ ވުން" ކަމަށް އޭނާ ވިދާޅުވި އެވެ.\n"އެހެންވެ މިއީ އެކަން ރަނގަޅު ކުރަން ލިބޭ އެންމެ ރަނގަޅު ފުރުސަތު. ޕާޓީތަކުން ވެސް ވިސްނަންވީ ޕާޓީ އަށް އިހުލާސްތެރި މީހާ އަށް ވަޒީފާ ދިނުމަށް ވުރެ ކުންފުންޏަށް ރަނގަޅު މީހާ އަށް ވަޒީފާ ދޭން،" އޭނާ ވިދާޅުވި އެވެ.\nއެއީ ވަރަށް ބޮޑު ތެދެކެވެ. ރާއްޖޭގައި ހުރި ދައުލަތުގެ ގިނަ ކުންފުންޏަކީ ރަނގަޅު ފެންވަރުގެ ވެރިން ލައިފި ނަމަ ވަރަށް ބާރު ސްޕީޑެއްގައި ކުރިއަރައިގެން ދާނެ ކުންފުނިތަކެވެ. އެ ކުންފުނިތަކަށް ބޭނުންވަނީ ސިޔާސީ ވަކިތަކުން ނެއްޓިފައިވާ މާހައުލެކެވެ.\nއިތުރު ލިޔުންތައް ސަރުކާރު ޔުޓިލިޓީ ކުންފުނިތައް ޕާޓީތަކުގެ ކޯލިޝަން ޕަބްލިކް ކުންފުނި


ވަޒީފާގެ ފުރުޞަތު - ޑްރައިވަރ (އެސް.އެސް 4)\nޑްރައިވަރ (އެސް.އެސް 4)\nމަހަކު340/-4(ހަތަރުހާސް ތިންސަތޭކަ ސާޅީސްރުފިޔާ)\nމަހަކު /-2000 ( ދެހާސް ރުފިޔާ)\nކޮމިޝަނުގެ އިދާރާގެ ރަސްމީ ގަޑި އާއި ނުރަސްމީ ގަޑީގައިވެސް މަސައްކަތްކުރުން.\nމޯލްޑިވްސް ޓްރާންސްޕޯޓް އޮތޯރިޓީން ގަބޫލުކުރައްވާ B1 ކެޓަގެރީގެ ލައިސަންސް ހާސިލުކޮށްފައިވުމާއެކު، ލިޔަންކިޔަން ދަތުމާއި، މަޤާމުގައި ކުރަންޖެހޭ މަސައްކަތްކުރަން އެނގުމާއި، އެ މަސައްކަތް ކުރެވޭފަދަ ޞިއްޙަތެއްގައި ހުރި މީހެއްކަމުގައިވުން.\nއުމުރުން 45 އަހަރުން މަތީގެ މީހަކުކަމުގައި ނުވުން.\nހަވާލުކުރެވޭ އެހެނިހެން އޮފީސް މަސައްކަތްތައްކުރުން.\nމި މަސައްކަތަށް ޝައުޤުވެރިވާ ފަރާތްތަކުން 24 ޖުލައި 2017 ހޯމަ ދުވަހުގެ 15:00ގެ ކުރިން އިޢުލާނުގައި ބަޔާންކޮށްފައިވާ ލިޔުންތައް، އިލެކްޝަންސް ކޮމިޝަންގެ އިދާރާއަށް ހުށަހަޅަންވާނެއެވެ.\nޑްރައިވާރ (އެސް.އެސް 4) ގެ މަޤާމަށް މީހުން ހޮވުމުގައި ބަލާ މިންގަނޑު


Israel ah dhathuru kuran dhekolhu hedhi Emirates airline pilot suspend koffi - vNews.mv\nއިސްރާއީލަށް ދަތުރުކުރަން ދެކޮޅުހެދި އެމިރޭޓްސް އެއަރލައިންގެ ޕައިލެޓް ސަސްޕެންޑްކޮށްފި\nސައިފް އަޒްހަރު 13 January 2021, 19:11\nޔުނައިޓެޑް އަރަބް އެމިރޭޓްސްގެ ގައުމީ އެއަރލައިން، އެމިރޭޓްސްގެ ޕައިލެޓަކު އިސްރާއީލަށް ދަތުރުކުރަން އިންކާރުކުރުމުން ސަސްޕެންޑް ކޮށްފިއެވެ.\nއެމިރޭޓްސްއިން ސަސްޕެންޑް ކޮށްފައިވަނީ އެ އެއަރލައިންގައި މަސައްކަތްކުރާ ޓިއުނީޝިއާގެ ޕައިލެޓެކެވެ.\nމުނީމް ސާހިބުއްތާބާ ބުނެފައިވަނީ، އޭނާ ސަސްޕެންޑް ކޮށްފައިވަނީ، އިސްރާއީލުގެ ތެލްއަވީވަށް ދަތުރުކުރާ ޕައިލެޓުންގެ ޓީމުގައި ހިމެނުމުން އެކަމާ އިންކާރު ކުރުމުން ކަމަށެވެ.\nފޭސްބުކްގައި މުނީމް ކޮށްފައިވާ ޕޯސްޓެއްގައި މިކަން ހާމަކޮށް ބުނެފައިވަނީ، ޕައިލެޓްކަމުން ސަސްޕެންޑްކުރިޔަސް އެކަމާ ހިތާމަ ނުކުރާ ކަމަށެވެ.\n"ތެލްއަވީވަށް ދަތުރުކުރާ ފްލައިޓްގައި ދާން އަހަރެން ދެކޮޅުހެދުމުން އެމިރޭޓްސް އެއަރލައިނުންވަނީ އަހަރެން ސަސްޕެންޑްކޮށްފައި. އެކަމާ އަހަރެން ހިތާމައެއް ނުކުރަން. އަހަރެންގެ ހުރިހާކަމެއް އަހަރެން ވަކީލުކުރަނީ ﷲ އާ"\nފޭސްބުކްގައި މި ޕޯސްޓް ޖެހުމަށްފަހު މުނީމްވަނީ ވަނީ އިތުރު މެސެޖެއް ޕޯސްޓްކުރުމަށްފަހު އޭނާގެ ފޭސްބުކް އެކައުންޓް ޑިލީޓްކޮށްފައެވެ.\nއެންމެފަހުން ޕޯސްޓްކުރި މެސެޖްގައި މުނީމް ބުނެފައިވަނީ، އޭނާގެ އެކައުންޓް ޑިލީޓްމިކުރަނީ އެމިރޭޓްސްއިން ފިއްތުންތައް ކުރިމަތިކުރުމުން ކަމަށެވެ.\nޕައިލެޓް މުނީމް ސާހިބުއްތާބާ، އިސްރާއީލަށް ދަތުރުކުރަން ދެކޮޅުހެދި ހެދުމަށް ޓިއުނީޝިއާގެ ސިޔާސީ އެތައް ފަރާތަކުން ތައުރީފް ކުރަމުން އެބަގެންދެއެވެ.\nލޯންގް ލިވް ޓިއުނީޝިޔާ ޕާޓީގެ ލީޑަރ މަހްދީ އަބްދުލް-ގަވާދް ވިދާޅުވީ، ކެޕްޓަން މުނީމް މި ދެއްކި ހިތްވަރުން، ފަލަސްތީނު ރައްޔިތުން ތަހައްމަލް ކުރަމުންދާ ކެކުޅުންތައް ޓިއުނީޝިޔާގެ ރައްޔިތުންގެ ހިތްތަކުގައި ބަދަލުނުވެ އަދިވެސް ދެމިއޮތްކަން ވަރަށް ސާފުކޮށް ހާމަވެގެން ހިނގައްޖެ ކަމަށެވެ.\nޓިއުނީޝިޔާގެ ސިޔާސީ އެހެން ޕާޓީތަކުގެ ވެރިންވެސް މިމޭރުމުން މުނީމު ދެއްކި ހިތްވަރަށް ތައުރީފް ކުރައްވަމުން އެބަ ގެންދަވައެވެ.\nއިސްރާއީލަށް ކޮންމެ ދުވަހަކު ވައިގެ ދަތުރުތައް 2021 ވަނަ އަހަރުގެ މާޗްމަހުން ފެށިގެން ފަށާނެ ކަމަށް އެމިރޭޓްސްއިން އިޢްލާން ކޮށްފައިވަނީ މިދިޔަ އަހަރުގެ ތެރޭގައެވެ. އިސްރާއީލާއެކު އާދައިގެ ގުޅުމަކަށް ދިއުމަށް ޔޫއޭއީން ނިންމާފައިވަނީ މިދިޔަ އަހަރުގެ އޮގަސްޓްމަހުގެ ތެރޭގައެވެ.\nޔޫއޭއީގެ އިތުރުން، ބަހްރެއިން، ސޫދާން އަދި މޮރޮކޯއިންވަނީ، އިސްރާއީލާ ސިޔާސީ ގުޅުން އުފައްދައި، އާދައިގެ ގުޅުމަކަށް ދިއުމަށް ނިންމާފައެވެ. އެ ގައުމުތަކުން އިސްރާއީލާ ގުޅުން އުފައްދަން ނިންމީ، އެމެރިކާގެ ރައީސް ޑޮނަލްޑް ޓްރަމްޕް، އެކަމުގެ ބަދަލަށް މާލީ، އަސްކަރީ އަދި އެނޫންވެސް ބޮޑެތި އެހީތައް އެ ގައުމުތަކަށް ދެއްވަން ހުށަހަޅުއްވައިގެންނެވެ.\nއެމިރޭޓްސް އެއަރލައިނުން ސަސްޕެންޑްކުރި ޕައިލެޓް ނިސްބަތްވާ ޓިއުނީޝިއާއިން ބުނަމުންދަނީ، އިސްރާއީލާ ގުޅުން އުފައްދަން ބޭނުން ނުވާކަމަށެވެ. އަދި ބައިނައަގްވާމީ ގުޅުންތަކަށް އަންނަ ބަދަލަކުން، ފަލަސްތީނުގެ ރައްޔިތުންނަށް ލިބެންޖެހޭ ހައްގުތަކާމެދު ޓިއުނީޝިޔާއިން ދެކޭގޮތްވެސް ބަދަލު ނުވާނެ ކަމަށެވެ.\nއެމިރޭޓްސް އިސްރާއީލު ޔޫއޭއީ ދުނިޔެ


Dharinge ufalahtakai mayaku vamundhaa gurubaanee! | Mihaaru\nދަރިންގެ އުފަލަށްޓަކައި މައެއްގެ ގުރުބާނީ!\nމަސައްކަތުގައި އުޅުނު އަންހެން މީހާ އަހަރެމެން ފެނުމުން ހިނިތުންވެލި އެވެ. އެކި ވާހަކަ ދައްކަމުން ގޮސް ދަރިން ކިހިނެއްހޭ އަހާލުމުން ބަސް ހުއްޓިއްޖެ އެވެ. ހިތުގައި ކިތަންމެ ވޭނެއް އެޅިއަސް އެ އިހްސާސްތައް ބޭރުނުކުރަންވެގެން އެއްޗެއް ނުބުނެ އިރުކޮޅަކު އިނެވެ. އެ ސުވާލުކުރަން މަޖުބޫރުވި ސަބަބު ބުނުމާ އެކު އެ މޫނުމަތިން ފެނުނީ ހިތާމަ އެވެ.\nލޮލުން ކަރުނަ ފައިބަން ފެށި އެވެ.\nދެން ދެއްކީ އޭނާގެ އަތުގެ އިނގިލިތަކެވެ. ކޮނޑުހުޅަށް ތަދުވެ އިނގިލިތައް ވެސް ރަނގަޅަށް ލަންބައެއް ނުލެވެ އެވެ. އެކަމަކު ވެސް އޭނާ ވަޒީފާ އަދާކުރަން މަޖުބޫރުވެފައި ވަނީ ދަރިންގެ ހައްގުގައި ކަމަށް ބުންޏެވެ. އަމިއްލަ އަށް މަގުމަތީގައި އުޅެން ޖެހުނަސް ދަރިންނަށް ބޯހިޔާވަހިކަމެއް ނުލިބި، ބަނޑަށް ތިބޭތަން ބަލަން ހިތަށް ކުޅަދާނަ ނުވާނެތީ އެވެ.\n"ބޮޑެތި ވެފައި އެކި ވަޒީފާތަކުގައި އުޅޭ ކުދިންނާ އެކު ހަތް ދަރިން އެބަތިބި. އެކަމަކު މި މަންމަގެ ހާލު ބަލައިލާނެ އެއްޗެއް ދިއްކޮށްލާނެ އެއްވެސް ދަރިއަކު ނެތް،" ދެ ލޯ ފޮހެމުން އައިމިނަތު ރަޝީދާ 64، ބުންޏެވެ.\nހެނދުނުން ފެށިގެން އިރުއޮއްސެންދެން މަސައްކަތް ކުރަނީ ދުވާލަކަށް 250ރ. އަށެވެ. ގެއަށް ދިއުމަށް ފަހު ވެސް ހަމަޖެހިލެވޭކަށް ނޯވެ އެވެ. އަމިއްލައަށް އުޅޭވަރުވެފައި ތިބި ދަރިންނާއި މާމަ ދަރިން ބައިތިއްބަން ކުއްޔަށް ހިފަގެން އުޅޭ ތަނުގެ ކުލި ހަމަކުރެވޭނީ ރޭ ދެބައިވަންދެން މަސައްކަތްކޮށްގެންނެވެ. އެކަމަކު އޭނާއަށް ޖާގަ އޮތީ ސިޓިން ރޫމުންނެވެ. އެކަމަކާ ޝަކުވާއެއް ނެތެވެ.\nއަތުގައި އެ ވަރަށް ރިއްސަނީ ގެއަށް އައިސް ވެސް އިތުރު އާމްދަނީއަކަށް މާ ބުރަކޮށް މަސައްކަތްކުރަން ޖެހޭތީ ކަމަށް ބުންޏެވެ. ދަރިންނަށްޓަކައި އޭނާ މި އުޅޭ ދިރިއުޅުމުގައި ދިމާވެފައިވާ ނިކަމެތި ހާލަށް އެއްވެސް ކުއްޖެއްގެ ހަމްދަރުދީއެއް ނެތެވެ.\nމޫދަށް ބަލަަހައްޓައިގެން މީހަކު މަޑުކޮށްލައިގެން: ދަރިންގެ ފަރާތުން ކުރިމަތިވާ ކަންކަމުން ޝަރީފާ ހިތްފަޅައިގެންދާ ވަރުވޭ.\nޝަރީފާ ބުނީ މުޅި ދުވަހު މަސައްކަތުގައި އުޅެފައި ގެއަށް ވަނުމުން ކައިފިންތޯ ވެސް އަހާލާނެ ދަރިއަކު ނެތް ކަމަށެވެ. އެކަމަކު ދަރިން މީރު އެއްޗެހި ކައްކައިގެން ކައި ހަދަނީ އޭނާގެ ކުރިމަތީގަ އެވެ. މަންމަ ކާނަންތޯ އަހާލަން ކެރޭ ކުއްޖަކު ނުހުރެ އެވެ.\n"ދަރިންނަށް ވުރެންް ހެޔޮ، ގޭގެ ވެރިމީހާ ވެސް. ފެނިއްޖިއްޔާ ކައިގެންތޯ އަހާލާ ހަދާނެ. ދުވާލަކު އެންމެ އިރަކު ކަނީ. ނުކައި ހުއްޓަސް އޭނަ އަހައިފިއްޔާ ބުނަނީ ކައިގެންނޭ މިހުރީ،" ރޮމުން ޝަރީފާ ކިޔައިދިނެވެ.\nއެ ހާލުގައި 12 އަހަރު!\nދަރިންގެ ޒިންމާއާ ހަވާލުވާން ޖެހުނީ މީގެ 12 އަހަރު ކުރިން ފިރިމީހާ މަރުވުމުންނެވެ. އޭގެ ފަހުން ދަރިންނަށް އެއްވެސް ކަމެއްގައި ދަތިވިޔަ ނުދީވޭތޯ އޭނާ ގުރުބާން ވަނީ އެވެ. އެކަމަކު އޭނާ ދުނިޔޭގައި ހުއްޓަސް ނެތަސް ދަރިންނަށް ވަރިހަމަ އެވެ. ގެއަށް ދިއުމަށް ވުރެން މަސައްކަތް ކުރާ ތަނުުގެ މީހުން ފެނުމުން ވެސް ލިބޭ ހިތްހަމަޖެހުން ބޮޑު ކަމަށް ޝަރީފާ ބުންޏެވެ.\nމަހަކު 10،000ރ. އަށް މާލެއިން ކުއްޔަށް ހިފައިގެން އުޅޭ ތަނުގެ ދެބައިކުޅަ އެއްބައި ދައްކަނީ ޝަރީފާ އެވެ. ކަރަންޓާއި ފެން ބިލާއި ގޭގެ އެންމެން ބޯނެ ފެނާއި ކާއެއްޗެހި ވެސް ހުސްވާ ވަރަކަށް ގެއަށް ވައްދަނީ ވެސް އޭނާ އެވެ.\nމި ހުރިހާ ކަމެއް އޭނާ ކުރަނީ އެންމެ ސަބަބަކާ ހުރެ އެވެ؛ އެއީ ދަރިންގެ ލޯބި ކޮންމެވެސް ދުވަަހަކުން ލިބިދާނެ ކަމުގެ އުއްމީދުގަ އެވެ.\n"ދަރިންގެ ބައްޕަ މަރުވީމަ ދަރިންނަށްޓަކައި ވޭތެވެދިޔަ ޒަމާން މި ހޭދަކޮށްލީ. ހުސް ވިސްނީ ދަރިންނާ މެދު. އަމިއްލަ ނަފްސަށް އެ ނޫން ކަމަކުން އުފަލެއް ނުލިބޭ،" އޭނާ ބުންޏެވެ.\n"ވަރަށް ދުވަސްވެއްޖެ މި ހާލުގައި އުޅޭތާ. އުފާވި ދުވަހެއް ހަނދާނެއް ވެސް ނެތް،"\nއޭނާ ބުނިގޮތުގައި އިތުރު ކައިވެންޏެއް ނުކުރީ ވެސް ދަރިންގެ އުފަލަށް ވުރެން އިތުރު ކަމެއް މުހިއްމުވާން ޖެހޭ ސަބަބެއް ސިކުނޑިއަށް ނުވިސްނޭތީ އެވެ.\nދަރިން ބުނެލާ ބަސްތަކުން ހިތްފަޅައިގެންދޭ\nހަގީގަތަކީ ދަރިންނަށްޓަކައި މަސައްކަތްކުރާނެ ހިތްވަރެއް އޭނާގެ ގަޔަކު މިހާރަކު ނެތެވެ. ނުފެނި ގިނަ ދުވަސްވާ ރަހުމަތްތެރިންނާއި ދަންނަ މީހުން އޭނާ ފެނުމުން ހަށިގަނޑު އަނަރޫފަވަމުންދާތީ ސުވާލުކުރެ އެވެ. އެކަމަކު އެ ބަދަލެއް އޭނާގެ ދަރިންނަކަށް ނުފެނެ އެވެ.\n"ދެ ކޮޓަރި ހިފައިގެން އުޅޭއިރު އެ ކުުދިންނަށް ކޮޓަރި ދީފައި އަހަރެން އޮންނަނީ ސިޓިންރޫމުގައި. ބޮޑެތި ދަރިންތަކެއް ތިބިއިރު އެެއިން އެކަކު ވެސް އަހަރެންގެ ކަމެއްކޮށްނުދޭ. ރުޅި އަންނަ ފަހަރުތަކުގައި އެއްޗެހި ގޮވާ ހަދާ، އެ ކުދިންގެ ކަންކަމުގައި އަހަރެން ބަހެއް ބުނުން ކަމަކު ނުދޭ،" ޝަރީފާ ބުންޏެވެ.\nބުރަ މަސައްކަތުގައި އުޅުމަށް ފަހު އެނބުރި ގެއަށް ގޮސް ބައެއް ދުވަސްތަކުގައި އެ މީހުންނަށް ކައްކާ ކާން ދޭން ވެސް ޖެހެ އެވެ. އެކަމަކު ހަތަރުދަމު އަވަދިނެތި އުޅުމަށް ފަހު އެ ކަންކަން ކުރަން ޖެހޭތީ ބައެއް ފަހަރު ނުބުނަން ހުއްޓަސް އެއްޗެހި ބުނެވޭ ކަމަށް ޝަރީފާ ބުންޏެވެ.\n"އެއް ދުވަހު ބުނިން އަހަރެން ގަޔަކު ކަލޭމެންނަށް ކައްކާފައި ކާންދޭނެ ހިތްވަރެއް ނެތޭ،"\nހަމަ ނިދި ނުލިބި ބައެއް ދުވަސް ދުވަހު މަސައްކަތަށް ދާން ޖެހޭތީ އެ ތަނުގައި އިނދެ ވެސް ނިދި ޖެހެ އެވެ. އަނެއްކާ ވެސް ހޭލެވޭނީ އެތަނަށް ގޮސް މީހަކު ގޮވާލުމުންނެވެ.\nގޭތެރޭގައި ދަރިންގެ ފަރާތުން ފެންނަ ކަންކަމާ ހެދި ޝަރީފާ ބުނީ، ބައެއް ފަހަރު އަނބުރާ ގެއަށް ނުދާނަމޭ ވެސް ހިތަށް އަރާ ކަމަށެވެ. އެކަމަކު ކެތްނުވެގެން ދަނީ އެވެ. ދަރިންނާ ނުލާ އޭނާއަށް ހީވަނީ ހަށިގަނޑުގެ އެއްބައި މަދު ހުންނެވެ.\nދެން ދަރިން ނުދާނެމޭ ވެސް ބުނަން. އެކަމަކު އަހަންނަށް ކެތެއް ނުވެޔޭ. އަނެއްކާ އަނބުރާ އަހަރެން ދަނީ. އަހަރެންގެ ގައިގެ އެއްބައި ގެއްލިފައި ހުންނަހެން އަހަންނަށް ހީވަނީ-- ޝަރީފާ\nދަރިން އެހީނުވާތާ އަބަދު ކިޔަނީ ފައިސާ އަށް!\nޝަރީފާ ހުރީ ކައިގެންތޯ އޭނާގެ ހާލު ރަނގަޅުތޯ ދަރިން ނުބެލިޔަސް އެއްވެސް ލަދެއް ނެތި އޭނާގެ އަތުން ފައިސާ ނަގަ އެވެ. ބަނޑުއަޅާ ވިހޭ މަންމައަށް އެހީގެ އަތެއް ދިއްކޮށްނުލާތާ ހާހުން ދެހާހުން ފައިސާދޭން ކިޔަ އެވެ. ދަރިއަކަށް ކަމެއް ނުވެގެން އުޅޭ ތަން ފެނިއްޖެ ނަމަ އެހީއެއް ދިއްކޮށްނުލައި އޭނާއަކަށް ވެސް ކެތެއް ނުވެ އެވެ.\nދަރިން ބޭނުންވެގެން ހޯދާ ފައިސާ އަނބުރާ ނުލިބެ އެވެ. އެއީ ދަރިންނަށްވާތީ އެކުދިންގެ އަތުން އެ ފައިސާ ޝަރީފާ ބޭނުން ނުވަނީ އެވެ. ދަރިންގެ ތެރޭގައި އާމްދަނީ ލިބޭ އޭނާ ބެލޭނެ ވަރުގެ ދަރިން ތިބިކަން ފާހަގަކޮށް ބުނީ ކުއްޖަކަށް މަހަކު 500ރ. ދިއްކޮށްލާ ނަމަވެސް އޭނާއަށް ނޯކިރީ ކުރަން ނުޖެހޭނެ ކަަަމަށެވެ. ގޭގައި މަޑުން އިނދެ އުމުރުގެ ފަހު ދުވަސްތައް ހޭދަކޮށްލެވޭނެ ކަމަށް ބުންޏެވެ.\nއެހެރަ ބޮޑެތި ކުދިން އައިސް އެބުނަނީ މަންމާއޭ ވަޒީފާއަށް ދެވޭނެ ގޮތެއް ނެތޭ. ތިމަންނަ އަންހެނުންނަށް ދަރިންނަށް ކޮންމެވެސް އެއްޗެއް ފޮނުވަން ޖެހެޔޭ. ރުފިޔާއެއް ދީބަލާށޭ. އަހަރެންގެ މޭގަނޑު ތެޅޭނެ އޭނާއަށް އެ ނުދެވޭހާ ހިނދަކު -- ޝަރީފާ\n"ކަލަ ގޮވަނީއެއް ނޫން ދަރިންނަށް ކަންކަން ކޮށްދޭން ޖެހޭތީ. އެ މީހުންނަށް މުސާރަ ލިބިގެން އެ މަންމައަށް 500 ރުފިޔާ ވެސް ދިއްކޮށްލާކަށް ނޭނގޭ. އެކަމަކު ދަރިއެއްގެ އަތުގައި އޮންނަ އެއްޗެއް މަޔަަކަށް ކެރޭތަ ބުނަން އޭ ދޭށޭ މަށަށް ބުނަން. ނުކުރެނޭ ބުނާކަށެއް،" ޝަރީފާ ބުންޏެވެ.\nގޭގެ ބޭނުންތަކަށް އެކަނި ވެސް ކޮންމެ މަހަކު 10،000 އަށް ވުރެ ގިނަ ފައިސާ ޝަރީފާ ހަރަދުކުރެ އެވެ. އަދި ދަރިން އޭނާ އަތުން ނަގާ ފައިސާ އާއި މާމަ ދަރިންގެ އެކި ހަރަދުތައް ވެސް އޭނާއަށް ބަލަހައްޓަން ޖެހެ އެވެ.\n"ބައެއް ފަހަރަކު ފައިސާއަށް ކީމަ ބުނަން ނެތޭ އަހަރެން އަތަކު ލާރިއެއް. ދެން ބުނާނެ މަންމަ ރައްކާކޮށްފައި ހުރި ލާރިއޭ. އެމީހުންނަށް އެނގޭނެ 50،000 ރުފިޔާ ރައްކާކޮށްފައި ހުންނާނެކަން،" ޝަރީފާ ކިޔައިދިނެވެ.\n"މި މަންމަ ފިހާރައަށް ދާއިރު ވެސް ފިހާރައިގައި ހުންނާނެ ވަރަށް ސާމާނު. އެކަމަކު ދަރިން ފިހާރައަށްދާ އިރު އެކައްޗެއް ވެސް ނުހުރޭ،" ދިރިއުޅޭ ހާލަތު ސިފަކޮށްދެމުން ބުންޏެވެ.\nއޭނާ ބުނިގޮތުގައި ބުރަ މަސައްކަތުން ފައިސާ ހޯދައި ދަރިންނަށް ނާންގައި ރައްކާކުރަން ވެސް ވަނީ މަޖުބޫރުވެފަ އެވެ. އޭނާ މިހާރު އެދެނީ އަމިއްލަ ބޯހިޔާވަހިކަމަކަށެވެ. އޭނާ ނެތް ދުވަހަކު ވެސް ދަރިން ހާލުގައި ނުޖެހި އުޅެވޭނީ މާލެއިން ބޯހިޔާވަހިކަމެއް ހުރެގެން ކަމަށް ޝަރީފާ ބުންޏެވެ.\nބޮޑު ބައްޔެއް ދިމާވެއްޖެ ނަމަ ވެސް އޭނާ ހޭދަކުރަން އޮތީ އެ ފައިސާ އެވެ. އެހީއެއް ލިބޭނެ އެހެން ގޮތެއް ނެތް ކަން އޭނާ އުޅެން ޖެހިފައިވާ ހާލަތުން ޔަގީންވެ އެވެ.\nއަހަރެންގެ ހިމާޔަތް ދަށުގައި ތިބޭ މީހުން އެއީ. އެމީހުން ރަށުގައި ތިބެފައި ގުޅާލަފައި އެ ބުނަނީ މަންމަ މަށަށް ފޮނުވަބަލާށޭ 1،000 ރުފިޔާ. ގެއަކު ނެތޭ އެކައްޗެއް ވެސް. އެމީހުން އަހަންނަށް މަޖުބޫރު އެކުރަނީ ބަލިވެ އިނދެ މަސައްކަތްކުރަން. އަހަރެން ގަޔަކު ނެތް އެ ހިތްވަރެއް.\n"ބުނެފައި އޮންނާނީ ރައްކާކޮށްފައި ހުރި ލާރިއެއް ނުލިބޭނެޔޭ. އަހަރެން މަރުވީމަ އެ ބަހަންޏާ އެންމެން ބަހާށޭ،"\nޑޮކްޓަރަށް ނުދެއްކިގެން އުޅޭތާ ހަތް މަސް\nޝަރީފާގެ ބަލި ހާލު ބޮޑުވަމުން އައިސް އަތުގެ ނާރުގެ މައްސަލަ ޖެހި، އެއްޗެއްގައި ހިފިޔަސް ދޫވާ ވާހަކަ ދަރިންގެ ގާތުގައި އެތައް ފަހަރަކު ބުނެވިއްޖެ އެވެ. އެކަމަކު އަޑު އިވުނު ދަރިއަކު ނެތެވެ.\nއެންމެ ފަހުން ގޭގައި މަސައްކަތުގައި އުޅެނިކޮށް އަތުން އެއްޗެއްގައި ނުހިފި ދޫވި މަންޒަރު ދަރިއަކަށް ފެނުނެވެ.\n"އެ ދުވަހު ވީ ކިހިނެއްހޭ އެހި. އަހަރެން ބުނިން ކަމެއް ނުވެޔޭ. އެމީހުން ކައިރީ އަހަރެން އަތުގައި ރިއްސަނީއޭ ކިޔާތާ އެތައް ދުވަހެއްވީ. އަޑުއިވޭ ކަމަށް ވެސް ނުހެދި،" ރޮމުން ޝަރީފާ ބުންޏެވެ.\nލޮލުގައި ރިއްސާތީ ޑޮކްޓަރަށް ދައްކައިދޭން ކިޔާތާ ވެސް ހަތް މަސްވީ އެވެ. އެކަމަކު އެކަން ވެސް ދަރިންނަށް ނުވެގެން އެންމެ ފަހުން ކެތްނުވެގެން އެޕޮއިންޓްމަންޓް ހޯދީ ޝަރީފާ އަމިއްލައަށެވެ. ކިތަންމެ ބައްޔަސް ގޮވައިގެން ހޮސްޕިޓަލަށް ދާނެ ދަރިއަކު ވެސް ޝަރީފާގެ ނެތެވެެ. އޭނާއަށް ރައްޓެހިން ނޫނީ ދުރު މީހުން ވެސް މާ ރަނގަޅު ކަމަށް ސިފަކުރީ އެހެންވެ އެވެ.\nދަރިންނާ ނުލައި އުޅެވޭނެ، "ކެތެއް ނުވާނެ"\nޝަރީފާ ބުނީ އޭނާ ހޯދާ އާމްދަނީން ދަރިންނާ ނުލާ ވެސް އުޅެވިދާނެ ކަމަށެވެ. މިސާލަކަށް 5،000 ރުފިޔާއަށް ކުޑަ ތަންކޮޅެއް ކުއްޔަށް ހިފައިގެން، ދެން ލިބޭ އާމްދަނީ ރައްކާކުރެވެން ވެސް އެބައޮތް ކަމަށް ބުންޏެވެ.\nއެކަމަކު ދަރިންނާ ވަކިވާން ހިތަށް ކެތްނުވަނީ އެވެ.\nއޭނާ ދުރަށް ހިނގައްޖިއްޔާ ދަރިން ތިބޭނީ "ބަނޑަށް" ކަމަށް ބުންޏެވެ. ދަރިންނަށް އެފަދަ ދެރައެއް ލިބިދާނެ ކަމެއް ކުރަން އޭނާގެ ލަގޮނޑިއަށް ކެތް ނުވާނެ ކަމަށް ބުންޏެވެ.\n"މީހުން ވެސް ބުނޭ ބޮޑެތި ކުދިން ތިއްބާ ކީއްކުރަން ކުރާ މަސައްކަތެއްހޭ. އެކަމަކު މި ނޫން ގޮތެއް އަހަންނަށް ނެތީ،"\nބޭނުންވަނީ ދަރިންގެ ލޯބި\nޝަރީފާގެ ހިތް ކުދިކުދި ވެފައި ވަނީ އޭނާއާ މެދު ކުދިންގެ ހިތުގައި ކުޑަވެސް ރަހުމެއް ނެތުމުންނެވެ.\nދަރިން ނަމާދު ނުކުރާތީ ނަސޭހަތްދިނަސް ޝަރީފާއަށް ހެއްދެވި ނުހެއްދެވިއަށް ގޮވާލަނީ "މުސްކުޅިވީމަ ތިކަހަލަ މޮޔަ އަނގަ ނުތަޅަބަލާށޭ" ކިޔައިފަ އެވެ. ޝަރީފާ ބުނީ އޭނާ ވާހަކަ ދައްކަން ފެށުމުން ދަރިންގެ ބޯހަލާކުވާ ކަމަށެވެ.\nމި ހިތްދަތި ބަސްތައް ކޮންމެ ދުވަހަކު އަޑުއަހަން ޝަރީފާގެ ހިތަށް ކުޅަދާނަ ނުވިއަސް ދަރިންގެ ކުރިމަތީގައި އެކަން ދައްކާކަށް ބޭނުމެއް ނުވެ އެވެ. ހިތްދަތިކަމަށް ކެތްކޮށްލައިގެން ހުންނަނީ އެވެ.\nއެކަމަކުު މުޖުތަމައުގައި އެކަނިވެ ބާކީވި މައިންބަފައިންގެ ތެރޭގައި ހިމެނުނު އޭނާ މި ވާހަކަ އަހަރެމެންނަށް ކިޔައިދިނީ މައިންބަފައިންނާ މެދު އިހާނެތިވާ ދަރިންނަށް މެސެޖެއްގެ ގޮތުންނެވެ. ދަރިން އެހެން ކަންތައްކުރުމަކީ މައިންބަފައިންގެ ހިތަށް ކުޅަދާނަވާނެ ކަމެއް ނޫން ކަން ވިސްނައިދޭށެވެ.\n"ދެރަވޭ. މީހުންގެ ކުރިމަތީގައި މި ވާހަކަ ދައްކަންވީމަ ވަކިން ބޮޑަށް ދެރަވޭ،" ޝަރީފާ ބުންޏެވެ.\nދަރިންގެ ހުރިހާ ކަމެއް ކޮށްދީގެން އޭނާ މަރުވަންދެން ވެސް އުޅެން ބޭނުމެވެ. ބަދަލުގައި ހަމައެކަނި އެދެނީ، އިންތިޒާރުކުރަނީ އޭނާއަކީ މަންމަ ކަމަށް ދެކިގެން ދަރިން ވާހަކަ ދައްކާލައި އޯގާތެރިކަމުގެ ބަހެއް ބުނެލުމަށެވެ.\n11 ކޮމެންޓް, 97 ރިއެކްޝަންސް\nއަޅުގަޑު ދައްތަ ގޮވައިގެން ޑޮކްޓަރަށް ގެންގޮސްދީފާނަން. ދައްތަ އަށް ގުޅޭނެ ނަމްބަރެއް ހޯދަދެއްވާ\nދުނިޔެ މަތީގައި މައިންބަފައިން ބަލަން ލިބުމަކީ ތިބާއަށް ﷲދެއްވި ވަރަށް ބޮޑު ނިއުމަތެކެވެ. އެދެމީހުންނާ އެކީ ކޮންމެ ފަދަ ހާލެއްގައި އުޅެން ޖެހުނު ކަމުގައިވީ ނަމަވެސް ﷲއަށް ޝުކުރުކުރާށެވެ. އެދެމީހުންނަ އިހްސާންތެރި ވުމަކީ ދުނިޔޭގައި އާޙިރަތުގެ ކުރިންވާ ސުވަރުގެއެކެވެ. ދަރިންގެ މައްޗަށް ވަނީ ﷲއަށް ބިރުވެތި ވުމެވެ.. އެދެމީހުންނަ އިހްސާންތެރި ވުމެވެ..\nދަރިންނަށް ކިޔަވަދޭންކަމަށް ހިތާ މާލެއަށް ބަދަލުވުމަކީ މޮޔަކަމެއް.\nމާލެޔަށް ބަދަލުވަނީވެސް އެނޫން ގޮތެއް ނެތިގެނޭ! ރަށުން ފަޒީފާލިބި ކަންކަން ފުރިހަމަ ނަމަ މާލެ އަންނާކަށް ނުޖެހޭނެ! ހައްލަކީ އެމީހަކު އުޅޭ އުޅޭން ބޭނުންވާތަނަކުން ދާއިމީ ބޯހިޔާވަހިކަމެއް ހޯދާދިނުން! މާލޭ 600 އަކަފޫޓުއޮތް މައެއް ބަފައެއް ތިޔަހެން އުޅޭކަށް ނުޖެހޭނެ! މީ ތަފާތަކީ، ސަރުކާރުން މިކަން ބަލާ މިނާ ހައްލު ހޯދާދޭންޖެހޭ\nއާއިލީ ލޯތްބާއި އަޅާލުމަކީ ޤާނޫނަކުން ހީދައިދެވިދާނެ އެއްޗެއްކަމަށް ފަޒުނާ ޝާކުމެނަށް ހީފުޅުވަނީތޯ. # ރަށްރަށޭ ކެއުން ބައްޓަން ކުރާނެ ގޮތޭ އެކްޓިވް ވުމޭ ބުނާއިރު ތިބޭފުޅުންގެ "އެއްރަށްދައުލަތް ސިޔާސަތުގެ ސަބަބުން" ތިދެންނެވި ހުރިހާކަމަކަށް ހުރަސްއެޅިފައިވާކަން އެގިވަޑައި ނުގަންނަވަނީތޯ؟ ނޫސްވެރިންވެސް މިފަދަ ލިއުންތައް ލިޔާއިރު ކަމުގެ ޙަޤީގަތް އިގޭގޮތަށް ލިޔާނަމަ ރަނގަޅުވާނެ. ތިކަންކަމުގެ ފެށުމަކީ ހުރިހާ ވަސީލަތެއް އެއްރަށަކަށް ޖަމާކުރުން.\nމިއީ 'މަންމަ' ވާހަކަ ކިޔާފައި ކަރުނައެޅި ދިވެހި ދަރީންނެއް ނޫން ހެއްޔެވެ؟ އެއިން ފިލާވަޅެއް ނުލިބުނުތާ އޭގައި ހިނގި ހާދިސާ އަމިއްލަ ދިރިއުޅުމުގައި ކުޅެންވީ ހެއްޔެވެ؟\nވަރަށްވެސް ފުރިހަމަ ލިޔުމެއް. މި މައިމީހާގެ ވާހަކަތައް ލިޔުންތެރިޔާ ގެނެސްދީފައިވަނީ ވަރަށްވެސް މޮޅަށް.\nސުބްހާނަﷲ ހިތް ފަޅައިގެން ހިނގައްޖެ. އެ ދައްތަ އަށް ކެތްތެރިކަން ދެއްވާށި. އާމީން!\nވަރަށް އަސަރުގަދަ ރިޕޯޓެއް.. ޝަރީފާ ދައްތަގެ ދަރިންނާއި އެނޫންވެސް މީހުން މި ލިޔުން ކިޔާފައި އިސްލާހް ވާނޭކަމަށް ހީކުރަން.. އަހަރެންނަށް ހުވާ ރޮވިއްޖެ!! ??\nދަރިންވާނީ ދަރިންނަށް. އެކަމަކު އެވަރު ނުދަތީމާ ދެން އެއީ ދަރިންވިޔަސް އެކަން ދަންނާކަށް ނުޖެހޭ. އެންމެ ދުވަހެއްގެ ވާހަކައެއްނޫން ތިޔަކިޔަނީކީ. މުޅި ދިރިއުޅުމުގެ ވާހަކަ. އެކަމަކު ދެރަކަމަކީ ތިކަންތަކުގާ އެއްވެސް މީހަކަށް ޝަރީފާ އަށް އެހީވެވެން ނެތުން. ޝަރީފާ ބޭނުންވަނީ ދަރީން. އެހެންވީމާ ހިތްދަތި ދިރިއުޅުމުގެ ވާހަކަ ދެއްކުމުގެ ބޭނުމެއްވެސް ނެތް. ތިމާ ތިމާގެ ދިރިއުޅުމާ އުފަލާ ހިތްހަމަ ޖެހުމަށް ބާއްވަން ބޭނުންވާ ގޮތަށް މިހާރު ތިދަނީ. ކެތްކުރޭ.\nރާއްޖެއަށް ޑރ.ފިލްގެނެސް ޑރފިލް ޝޯއެއް ބާވަން އެބަޖެހޭ


ފުޓްސަލް ފިއެސްޓާ ހުޅުވުމުގެ ރަސްމިއްޔާތު މިނިސްޓަރ މަހްލޫފް ޝަރަފުވެރި ކޮށްދެއްވައިފި – MNUSU\nފުޓްސަލް ފިއެސްޓާ ހުޅުވުމުގެ ރަސްމިއްޔާތު މިނިސްޓަރ މަހްލޫފް ޝަރަފުވެރި ކޮށްދެއްވައިފި\nޔުނިވަރސިޓީ، ކޮލެޖް، އަދި ހައިސްކޫލްތަކުގެ މެދުގައި ބާއްވާ އެންމެ ބޮޑު ފުޓްސަލް މުބާރާތް، އެމް.ޑަބްލިއު.އެސް.ސީ އެމް.އެން.ޔޫ.އެސް.ޔޫ ފުޓްސަލް ފިއެސްޓާ 2019 ހުޅުވުމުގެ ރަސްމިއްޔާތު ރޭ ބާއްވައިފިއެވެ.\nމިރަސްމިއްޔާތު ކުރިއަށްދިޔައީ މުބާރާތުގެ މެޗުތައް ކުޅެމުންދާ އެކުވެނި ވެލިދަނޑުގައެވެ. ރަސްމިއްޔާތު ޝަރަފްވެރި ކޮށްދެއްވީ މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް، އަޙްމަދު މަޙްލޫފެވެ. ފުޓްސަލް ބޭއްވުމުގައި ދިމާވާ ދަތިތަކާ ގުޅޭގޮތުން އެމް.އެން.ޔޫ އެސް.ޔޫގެ އެޑްވައިޒަރީ ބޯޑުގެ މެންބަރު އަރުޝަދު އަޝްރަފް ފާހަގަކުރި މައްސަލަތަކާ ގުޅޭގޮތުން މިނިސްޓަރ ވަނީ ރަސްމިއްޔާތުގައި ވާހަކަފުޅު ދައްކަވާފައެވެ. އެގޮތުން ރާއްޖޭގައި ޙަޤީޤީ ފުޓްސަލް ކުޅޭ ދަނޑެއް ނެތްކަމަށާއި، އެކުވެނި ވެލިދަނޑުގައި ޓާފް އެޅުމުގެ ބަދަލުގައި އިންޑޯ ފުޓްސަލް ސްޓޭޑިއަމްއެއް ތަރައްޤީ ކޮށްދެއްވާނެކަމަށް ވިދާޅުވިއެވެ. އަދި މާލޭގައި ފުޓްސަލް ކުޅޭ ޒުވާނުންނަށް، ޓާފް ދަނޑު ހޯދުމަށްޓަކައި ފައިސާ ދޭންޖެހޭ މައްސަލައަށް ހައްލު ހޯދައިދިނުމުގެ ގޮތުން ތިން ސަރަޙައްދެއްގައި ޓާފް ދަނޑު އެޅުމުގެ މަސައްކަތް ކުރެވެމުންދާކަމަށް ވިދާޅުވިއެވެ.\nޝަރަފްވެރި މެޙެމާން ވާހަކަފުޅު ދައްކަވަނީ | ފޮޓޯ: އެމް.އެން.ޔޫ އެސް.ޔޫ މީޑިއާ\n”ޙަޤީގަތުގަވެސް އަޅުގަނޑުމެން ބޭނުންވަނީ މިތަނަކީ ޙަޤީޤީ ފުޓްސަލް ކުޅޭ ތަނެއް ގޮތުގަ ތަރައްޤީ ކުރެވިގެން ދިއުން. އިރާދަކުރެއްވިއްޔާ އަޅުގަނޑަށް ކޮންދުވަހަކުންކަން ބުނާކަށް ނޭނގެ އެކަމަކު މިތަނަކީ ހަމަ މި ސަރަޙައްދަކީ އިރާދަކުރެއްވިއްޔާ ސީދާ ރަސްމީ ފުޓްސަލް ކުޅޭ ތަނެއް ގޮތުގަ އަޅުގަނޑުމެން ތަރައްޤީ ކޮށްދޭނަން“ .\nމިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް، އަޙްމަދު މަޙްލޫފް\nރަސްމިއްޔާތަށްފަހު މުބާރާތުގެ ގްރޫޕްސްޓޭޖްގެ ހަތަރު މެޗެއް ކުޅުނެވެ. އަންހެން ޑިވިޜަންގެ ގްރޫޕް އޭއިން ވާދަކުރީ އެފް.އެޗް.ޓީ.އެސް އާއި ފްލިސްގެ ޓީމެވެ. މިމެޗް 0-1ގެ ނަތީޖާއަކުން ކާމިޔާބުކުރީ އެފް.އެލް.އައި.އެސްގެ ޓީމެވެ. މޮޅުކުޅުންތެރިޔަކަށް ހޮވުނީ އެފް.އެލް.އައި.އެސްގެ ޖާރޒީ ނަންބަރު 13، ޝައުފާ އިބްރާހީމެވެ.\nފިރިހެން ޑިވިޜަންގެ ގްރޫޕް އޭއިން ބައްދަލުކުރީ ސައިރިކްސް ކޮލެޖާއި އެފް.އޭގެ ޓީމެވެ. ސައިރިކްސް ކޮލެޖްގެ ފަރާތުން ގިނަ ލަނޑުތަކެއް ފެނިގެން ދިޔަ މެޗު އެޓީމު ކާމިޔާބުކުރީ 12-2ގެ ތަފާތުބޮޑު ނަތީޖާއަކުންނެވެ. މޮޅު ކުޅުންތެރިއަކަށް ހޮވުނީ ސައިރިކްސް ކޮލެޖްގެ ޖާރޒީ ނަންބަރު 11، އިސްމާޢީލް މަޚްދޫމެވެ.\nފިރިހެން ޑިވިޜަންގެ ގްރޫޕް ބީއިން ވާދަކުރީ ކްލިކް ކޮލެޖާއި އެފް.އީ.އެސް.ޓީއެވެ. މިމެޗު 0-1ގެ ނަތީޖާއަކުން ކާމިޔާބުކުރީ ކްލިކް ކޮލެޖެވެ. މޮޅުކުޅުންތެރިއަކަށް ހޮވުނީ ކްލިކް ކޮލެޖްގެ ޖާރޒީ ނަންބަރު 2، އިބްރާހީމް ޙަސީބެވެ.\nސައިރިކްސް ކޮލެޖާއި އެފް.އީ.އެސް.ޓީ ވާދަކުރި މެޗުގެ ތެރެއިން | ފޮޓޯ: އެމް.އެން.ޔޫ އެސް.ޔޫ މީޑިއާ\nފިރިހެން ޑިވިޜަންގެ ގްރޫޕް ސީއިން ވާދަކުރީ ވިލާ ކޮލެޖާއި މިދިޔަ އަހަރުގެ ޗެމްޕިއަން މެޕްސް ކޮލެޖެވެ. ފޯރިގަދަ ކުޅުމެއް ފެނިގެންދިޔަ މެޗު 2-5ގެ ނަތީޖާއަކުން ކާމިޔާބުކުރީ މެޕްސް ކޮލެޖެވެ. މެޕްސް ކޮލެޖްގެ5ލަނޑު ފަހު ހާފުގައި ކާމިޔާބުކުރީ ފުރަތަމަ ހާފުގައި ވިލާއިން 1 ލަނޑުގެ ލީޑެއް ނަގާފައި އޮއްވައެވެ. އެންމެ މޮޅު ކުޅުންތެރިއަކަށް ހޮވުނީ މެޕްސް ކޮލެޖްގެ ޖާރޒީ ނަންބަރު 11، މުޙައްމަދު ރިޝްފާނެވެ.\nއެމް.ޑަބްލިއު.އެސް.ސީ އެމް.އެން.ޔޫ.އެސް.ޔޫ ފުޓްސަލް ފިއެސްޓާ 2019ގެ ޓައިޓްލް ސްޕޮންސަރަކީ މާލޭ ވޯޓަރ އެންޑް ސްވަރޭޖް ކޮމްޕެނީ (އެމް.ޑަބްލިއު.އެސް.ސީ)އެވެ. މި މުބާރާތުގެ ޕްރިންޓިންގ ޕާޓްނަރަކީ އެމް 7އެވެ. ސްޕޮންސަރުންނަކީ ދިރާގު އަދި ވިޒިޓް ލާމްއެވެ. މީޑިއާ ޕާޓްނަރަކީ ޕީ.އެސް.އެމް ސްޕޯޓްސްއެވެ.\nއެމް.އެން.ޔޫ.އެސް.ޔޫ ފުޓްސަލް ފިއެސްޓާ އަކީ ދިވެހިރާއްޖޭގެ މަތީ ޘާނަވީ ދާއިރާގައި ބާއްވާ އެންމެބޮޑު ކުޅިވަރު ޙަރަކާތެވެ. މި މުބާރާތް ރާވައި އިންތިޒާމު ކުރަނީ ދިވެހިރާއްޖޭގެ ޤައުމީ ޔުނިވަރސިޓީގެ ދަރިވަރުންގެ ޔޫނިއަން (އެމް.އެން.ޔޫ.އެސް.ޔޫ)އިންނެވެ. މި އަހަރު މި ބާއްވަނީ މީގެ 7ވަނަ މުބާރާތެވެ. 2013އިން ފެށިގެން މެދުކެނޑުމެއްނެތި މި މުބާރާތް އަންނަނީ ބާއްވަމުންނެވެ. މި މުބާރާތް ހުޅުވާލާފައިވަނީ އެމް.އެން.ޔޫގެ ފެކަލްޓީތަކާއި ދިވެހިރާއްޖޭގެ އެހެނިހެން ކޮލެޖުތަކަށެވެ. މުބާރާތުގައި ފިރިހެން ޑިވިޜަނާއި އަންހެން ޑިވިޜަން ހިމެނެއެވެ. މުބާރާރުގައި އަންހެން ޑިވިޜަން އެންމެ ފުރަތަމަ ހިމެނީ 2018ވަނަ އަހަރުއެވެ.\nލިޔުނީ: ޝީޒާ މުޙައްމަދު\nއެމް.އެން.ޔޫ އެސް.ޔޫ މީޑިއާ


ހަޤީޤީ ހާދިސާ: މަސްތުގެ ދުނިޔެއިން ނުކުމެވުނީ ހެޔޮލަފާ އަނތްބެއްގެ ސަބަބުން\nAugust 15, 2019 15:14:35\nނޯޓް: މިއީ ދިވެހި ފިރިހެނަކަށް ކުރިމަތިވި ހާދިސާއެއްގެ މައްޗަށް ލިޔެފައިވާ ވާހަކައެކެވެ. މި ވާހަކައިގެ އަސްލު ނުގެއްލޭނެހެން އުނި އިތުރު ގެނެސްފައިވާނެއެވެ. އަދި މަސްލަހަތަށްޓަކައި މިވާހަކައިގައި ބޭނުންކޮށްފައިވާ ނަންތަކަކީ އަސްލު ހާދިސާގެ ނަންތަކެއް ނޫނެވެ.\nއެއީ މީގެ އަހަރުތަކެއް ކުރިއެވެ. އަހަރެންގެ ޅަ ދުވަސްވަރެވެ. އެންމެ 16 އަހަރުގައި އަހަރެން މަގުމައްޗަށް ގިނަވިއެވެ. އަޅާލާނެ ޔާރެއް އިޔާރެއް ނެތިއެވެ. ބަނޑުފުރާ މުއްތިކުރާނެ ފަދައެއް ނެތެވެ. ރަނގަޅު އެކުވެރިން އަހަރެން ދުރުކޮށްލިއެވެ. އާއިލާގެ މީހުން އަހަންނަށް ނަފްރަތު ކުރިއެވެ. އަހަރެންގެ މުޅިން އެކަނިވިއެވެ. އެކަނިވެރިކަމާއި މާޔޫސްކަން އައިސް އަހަރެން ވަށާލައިފައިވީއިރު، އަހަރެންގެ އަތުގައި ހިފައި، ނުބައި ނިޔަތެއްގައި ނަމަވެސް، އަހަންނަށް އެހީތެރިކަމުގެ އަތެއް ދިއްކޮށްލީ މާލޭގެ ނަން މަޝްހޫރު ގޭންގަކަށް ނިސްބަތްވާ ދެކެފަރިތަ ފަރާތެއްކަށްވާ އަސީލްއެވެ. އަސީލް އަހަރެންގެ ވާހަކަތައް އަޑުއެހުމަށް ފަހު އަސީލްމެން ގޭންގުގެ މީހުން ދިރިއުޅޭ އެޕާޓުމެންޓަކަށް އަހަރެން ގެންދިޔައެވެ. އަދި އަހަންނަށް އެތާނގައި އުޅެވޭނެ ކަމަށް ބުންޏެވެ.\nފުރަތަމަ ދުވަސްތައް ފާއިތުވީ އަހަރެން ހީކުރި ގޮތާއި ހިލާފަށެވެ. އުންމީދުވެސް ނުކުރާހާ ފުރިހަމައަށެވެ. އަހަރެން ބޭނުންވާ ކާނާއެއް އެމީހުން އަހަންނަށް ދިނެވެ. އަގުބޮޑު ސެންޓާއި، ރީތި އަންނައުނު އަހަންނަށް ގަނެދިނެވެ. މޮޅު ފޯނެއް އަހަންނަށް ދިނެވެ. މި ހުރިހާ ކަމެއް އަހަންނަށް އެމީހުން ކޮށްދިން އިރު، އެމީހުންގެ ނިޔަތާއި މެދު އަހަރެން ކުޑަކޮށްވެސް ވިސްނާ ނުލަމެވެ. ފަހަރުގައި އަހަރެންގެ "ގަމާރު" ސިކުނޑިއަށް އެވަރު "ގެޓު" ނުވީކަމަށްވެސް ވެދާނެއެވެ.\nމިފަދަ ގޮތަކަށް އަހަރެންގެ ދުވަސްތައް ގުނަމުން ދިޔައީމެވެ. އުފާވެރިކަމާއި ހިތްހަމަ ޖެހުމާއި އެކުގައެވެ. އަސީލްމެން އެޕާޓުމެންޓުގައި އަހަރެން ދިރިއުޅެމުން އައިއިރު ތަފާތު މިޖާޖުގެ މީހުންނާއި އަހަންނާއި ދިމާވެއެވެ. ގިނައީ މަސްތުވާތަކެތީގެ ވިޔަފާރިކޮށް، މަސްތުގެ ދުނިޔޭގައި ދިރިއުޅެމުން އަންނަ މީހުންނެވެ. މާރާމާރީއާއި ވައްކަމާއި މިފަދަ ބޮޑެތި ކުށްތަކަށް އަރައިގަނެފައިވާ މީހުންނެވެ. މިފަދަ ބައެއްގެ ތެރޭގައި ދިރިއުޅެން އަހަންނަށް އާދަވިއެވެ. ބިރެއް ފިކުރެއް ނެތިއެވެ. ބައެއް ފަހަރު އެމީހުންނާއި އެކު މަސްތުވާތަކެތީގެ އަޖުމަ އަހަރެންވެސް ބަލަމެވެ. މަސްތުގެ ދުނިޔެއަށް އަހަރެން މަޑުމަޑުން ލޯހުޅުވެން ފެށިއެވެ. އެންމެ ފަހުން މަސްތުވާތަކެތި ގަދައަށް ބޭނުން ކުރާ މީހަކަށް އަހަރެންވިއެވެ. އަދި މަސްތުވާތަކެތީގެ ބޮޑެތި ޑީލްތައް ނިންމާ އިސް ފަރާތަކަށް އަހަރެންވިއެވެ. ފައިސާއާއި ތަނަވަސްކަން އަހަންނަށް ރޭކާލީ އެހާ ހިސާބުންނެވެ. ކޮންމެ ދުވަހަކު އެތައް ފައިސާއެއް އަހަންނަށް ލިބެއެވެ. ޕާޓީ ކުރުމާއި، ޒިނޭ ކުރުމާއި، މިފަދަ ނުބައި ނުލަފާ އާދަތައް އަހަރެންގެ ކަށީގައި ހަރުލިއެވެ. އެއިރު އަހަރެންގެ މުސްތަޤުބަލާއި މެދު އަހަރެން ކުޑަކޮށްވެސް ވިސްނާ ނުލަމެވެ.\nދުވަސްތައް މިގޮތުގައި ފާއިތުވަމުން ގޮސް އަހަރެންގެ އުމުރުން 20 އަހަރު ފުރިއްޖެއެވެ. މިހާރު އަހަންނަކީ ގޭންގްގެ ބަސް ވިކޭ މީހަކަށް ވެއްޖެއެވެ. ބޮޑެތި މައްސަލަތައް ނިންމާ ތަނުގެ ބޮޑެތި ސިއްރުތައް އެނގޭ ފަރާތަކަށް އަހަރެންވެއްޖެއެވެ. އަހަރެންގެ ނަން މާލޭގައި ގޭންގަތަކުގެ މެދުގައި މަޝްހޫރުވެއްޖެއެވެ. އުފާވެރިކަމާއި، ތަނަވަސްކަމުގައި އަހަރެންގެ ދުވަސް ގުނަމުން ދިޔައިރު، ކުޑަވެސް ނުތަނަވަސްކަމެއް އަހަރެންގެ ނެތެވެ. މާދަމާވެސް އަހަރެން ޖަލުގެ ތޭރީގައި ހައްޔަރުވެފައި ނުކަމެތި ހާލުގައި ވެދާނެ ކަމުގައި އަހަންނަށް ވިސްނައެއް ނުލެވުނެވެ.\nމަސްތީ ދުނިޔޭގައި އަަހަރެން އުދުހެމުން އައީމެވެ. މަސްތުގެ ވަކިތައް އަހަރެންގެ އެތެރެހަށީގައި ވަނީ ވަކި ހިއްޕާލާފައެވެ. އެ ވަކިތަކުން އަހަންނަށް ދުވަހަކުވެސް ދުރުވެވޭނެ ކަމަށް އަހަރެންގެ ޒަމީރު ގަބޫލެއް ނުކުރެއެވެ. ދުރުވާން ބޭނުންވެސް ނުވަނީއެވެ. ނަމަވެސް ތަޤުދީރުގެ ނިޔާ ބަދަލެއް ނުކުރެވޭނެއެވެ. މަސްތުގެ ދުނިޔެއިން އަހަރެން މަޑުމަޑުން ފޭއްޔަށް ޖެހެން މަޖުބޫރުވީ، ކޮފީއަކުން އަހަންނާއި ބައްދަލުވެ، ގާތްގުޅުމެއް އުފެދުން ނަޝްވާގެ ސަބަބުންނެވެ. ނަޝްވާއަކީ އަހަންނާއި ދިމާވި އެހެން އަންހެނުންނާއި ވަރަށް ތަފާތު އަންހެން ކުއްޖެކެެވެ. ބުރު ސޫރައާއި އެއްވަރަށް މާތް އަހުލާޤެއްގެ ވެރިއެއްވެސް މެއެވެ. ހުދު ނަޝްވާއަށް އަހަންނަކީ މަސްތުވާތަކެތިން އާމްދަނީ ހޯދާ މީހެއްކަން އެނގެއެވެ. ނަމަވެސް އެކަމާއި ނަޝްވާ މާބޮޑު ފަރުވާލެއް ނުބަހަށްޓައެވެ. ހުރިހާ ކަމެއް ހަމަ "އޯކޭ"އެވެ. ނަޝްވާގެ ފަރާތުން އަހަންނަށް ލިބުނު ލޯތްބާއި އޯގާތެރިކަމަކީ ދުވަހަކު އަހަންނަށް ނުލިބޭ ފަދަ އޯގާތެރިކަމެކެވެ. ގިނަ ވަގުތު ނަޝްވާއާއި އެކު އަހަންނަށް ވަގުތު ހޭދަކުރެވެން ފެށުނެވެ. މަސްތުގެ ދުނިޔެއިން މަޑުމަޑުން ދުރަށް ދާން ފެށުނެވެ. މާގިނަ ދުވަހެއް ނުވެ އަހަންނަށް ނަޝްވާއާއި ވަކި ނުވެވޭ ވަރަށް ލޯބިވެވިއްޖެއެވެ. އަދި ނަޝްވާއާއި އެކު ޖަވާޒީ ހަޔާތެއް ފަށަން އަހަރެން ބޭނުންވިއެވެ. ވުމާއި އެކު، މި ވާހަކަ ނަޝްވާއާއި ހިއްސާކުރީމެވެ. ނަމަވެސް ނަޝްވާ އަހަންނަށް ދިނީ ބީރު ކަންފަތެކެވެ. ޖެހީ "ނޯ"އެވެ. ސަބަބު އަހާލުމުން "ތި އުޅޭ އުޅުން ބަދަލު ކުރަން" ނަޝްވާ ބުންޏެވެ.\nކުޑައިރުއްސުރެ އެ އުޅުމަށް އާދަވެފައި ހުރުމުން ލޯތްބަށްޓަކައިވެސް އެ ވިޔާނުދާ އުޅުމާއި ދުރުވާން އަހަރެން ޖެހިލުންވިއެވެ. ނަމަވެސް ނަޝްވާ ދެކެ ވާ ލޯބީގެ ސަބަބުން މަސްތުގެ ދުނިޔެއިން ނުކުމެވޭތޯ އަހަރެން މަސައްކަތް ފެށީމެވެ. އަހަރެން މަސްތުވާތަކެއްޗާއި ދުރުވާން މަސައްކަތް ކުރާކަން ނަޝްވާއަށްވެސް ފާހަގަވިއެވެ. އަދި އޭގެ ދުވަސްކޮޅެއް ފަހުން ބޮޑު ޕާޓީީއަކަށް ފަހު އަހަރެންގެ ޖަވާޒީ ހަޔާތުގެ ބިންގާ ނަޝްވާއާއި އެކު އެޅީމެވެ. އެއިރުވެސް އަހަރެން ކޮންމެވެސް ވަރަކަށް މަސްތުވާތަކެތި ބޭނުން ކުރަމެވެ. މުޅިން ދުރުވާން އުދަނގުލީއެވެ. އެހެނަސް ނަޝްވާގެ އަޅާނުމާއި ހިތްވަރާއި އެކު މަސްތުގެ ދުނިޔެއިން އަހަންނަށް ސަލާމަތްވެވުނެވެ. ސަލާމަތުގެ އައްސޭރިއަކަށް ބަނދަރު ކުރެވުނެވެ.\nމިއަދު އަހަރެން މިއުޅެނީ ހަލާލު މަސައްކަތުން ހޯދާ ފައިސާއިން ހަމަޖެހިގެން އުފަލުގައެވެ. ލޯބިވާ އަނބިމީހާއާއި އެކުގައެވެ. މަސްތުގެ ދުނިޔެއިން އަހަރެން ސަލާމަތްކޮށްދިން ބައިވެރިޔާއާއި އެކުގައެވެ.\nނޯޓް: މަސްތުވާތަކެތި ބޭނުން ކުރުމަކީވެސް އަދި އޭގެ ވިޔަފާރި ކުރުމަކީވެސް އަދި އޭގައި ބައިވެރިވުމަކީވެސް މާތްﷲ ނަހީކުރައްވާފައިވާ ފާފަތަކެކެވެ. އަދި އެއީ އުޤޫބާތް ކަނޑައެޅިފައިވާ ބޮޑެތި ކުށްތަކެވެ.\n68.8 % އުފާވި\n6.3 % ދެރަވި\n2.1 % ރުޅިއައި\n22.9 % މައުލޫމާތު މުއްސަނދިވި\nތީހިޔާލީ ވާހަކަ އެއް ހަޤީގީވާހަކައެއްނޫން ކީއްވެ އޮޅުވާލަނީ ދޮގުހަނދަނީ ހަގީހާދިސާ އެއް ކަންޤަބޫލު ނުކުރެވެނީ މަސްތުވާތަކެތި އެހާވަރަށް ބޭނުން ކޮށްއެހާމަސް ސޫރުވީއިރުވެސް ބަންދުނުކުރާތިީ